Arbejdsmiljø på distancen

~ en undersøgelse af hjemmebaseret telearbejdes betydning

for det psykosociale arbejdsmiljø blandt offentligt ansatte.

Forord

Denne undersøgelse omhandler hjemmebaseret telearbejdes betydning for ansatte i offentlige organisationer. Undersøgelsen er foretaget på baggrund af en række interview med ansatte, som benytter hjemmebaseret telearbejde. Undersøgelsens fjerde kapitel er gjort fortrolig af hensyn til interviewpersonerne anonymitet. Fortroligheden giver os til gengæld mulighed for at offentliggøre resten af undersøgelsen. Offentliggørelsen har været vigtig for os, idet vi ønsker at undersøgelsen skal kunne anvendes i praksis i organisationer med hjemmebaseret telearbejde eller som har ønske om at indføre hjemmebaseret telearbejde. Endvidere giver offentliggørelsen mulighed for at andre kan arbejde videre udfra vores undersøgelsesresultater. 

Vi har valgt at lægge undersøgelsen på Internet med henblik på at flest mulige kan få glæde af undersøgelsen dens resultater. På hjemmesiden har vi desuden en række links til relevante hjemmesider omhandlende telearbejde. Undersøgelsen findes på adressen: http://www.geocities.com/telearbejde

Afslutningsvis vil vi takke vores vejleder Kim Lynge Nielsen for gode råd, solid vejledning og barske kommentarer. Vi vil også gerne rette en tak til cand. merc. Dorte Pedersen for kritisk gennemlæsning af undersøgelsen. Endvidere vil vi gerne takke de 12 interviewpersoner, som stillede sig til rådighed for os, samt rækken af mennesker rundt omkring i landet, der har hjulpet os på den ene eller anden måde.

God læselyst!

Finn Dybro Andersen

Abstract

The aim of this paper is to investigate the changes in the psychosocial working environment when implementing home-based telework. 

Along with the transformation of the Danish society towards an Information Society the number of teleworkers has grown rapidly for the last five years. Today we have an estimate of 300,000 teleworkers (11.6% of the workforce) using the widest possible definition of telework. In this paper however we are using a rather narrow definition; permanent employees working 20 - 60% of the working hours from their home using ICT´s.

We define the psychosocial working environment as the result of a transaction between the individual and the environment. The result divides in three factors; autonomy, integration and co-operation.

In order to search for changes in the psychosocial working environment we have carried out 12 independent case analyses. This was done by interviewing 12 people (cases) who have all used home-based telework for a period of time. These were combined in a multiple case analysis in order to decide the common features of the 12 independent analyses.

The investigation shows that none of the 12 cases have only negative experiences with home-based telework. In addition to that all cases have experienced positive effects on the factors of autonomy and integration.  Therefore we conclude that the implementation of home-based telework has had a positive effect on the factors of autonomy and integration, whereas the co-operation has been effected negatively. Over all we conclude that home-based telework has a positive effect on the psychosocial working environment.
Using the motivation- hygiene theory by F. Herzberg, the investigation shows that the positive effects on the factors of autonomy and integration are connected to Herzbergs motivation factors. This means that home-based telework creates a potential for psychological growth. The negative effects however on the factor of co-operation are connected to Herzbergs hygiene factors which means that home-based telework creates a potential for dissatisfaction as well. 

It is our opinion that it is possible for individuals to gain psychological growth by getting home-based telework. This is done by 1) making sure that the individual is keen on getting home-based telework and therefore motivated for growth and 2) trying to neutralize the potential dissatisfaction which e.g. is done by making it completely plain what the management expects from the potential teleworker.

Kapitel 1

Hjemmebaseret telearbejde - en introduktion

I dette kapitel introducerer vi undersøgelsens genstandsfelt i form af hjemmebaseret telearbejde. Kapitlet indledes med et kort samfundsmæssigt perspektiv på hjemmebaseret telearbejde, hvor hjemmebaseret telearbejde relateres til en generel samfundsmæssig udvikling. Herefter behandler vi nogle centrale problemer med at fastlægge en almengyldig definition på hjemmebaseret telearbejde. Dette leder over til en gennemgang af empiriske erfaringer, der har været med anvendelsen af hjemmebaseret telearbejde, hvilket tager udgangspunkt i allerede foretagne undersøgelser. Et andet problem, der opstår som følge af problemerne med at fastlægge en almengyldig definition på hjemmebaseret telearbejde er problemer med at måle den faktiske udbredelse, hvilket også bliver behandlet. Den faktiske udbredelse hjemmebaseret telearbejde leder over til forudsigelserne omkring hjemmebaseret telearbejde, som også bliver behandlet i kapitlet. Herefter præsenteres undersøgelsens problemstilling og problemstillingens kontekst og relevans. Kapitlet afsluttes med en oversigt over den samlede undersøgelse, hvori undersøgelsens enkelte kapitler præsenteres på en overskuelig måde. 

1.1 Hjemmebaseret telearbejde og informationssamfundet 

I det 20. århundrede er der sket en samfundsmæssig og teknologisk udvikling, der har betydet nye måder at forstå og organisere vores samfund på [Bakka 1998:12]. Særligt ét forhold har betydet en mindre revolution for samfundet og dets måde at fungere på; fremkomsten af informationsteknologiske værktøjer som computere, mobiltelefoni og udviklingen af Internettet. Informationsteknologien har medført radikale forandringer i de industrialiserede samfund, hvilket har betydet, at der kan tales om en overgang fra industrisamfund til informationssamfund [Arbejdsministeriet 1998; Forskningsministeriet 1996b]. Den amerikanske sociolog Daniel Bell har givet informationssamfundet betegnelsen; det postindustrielle samfund [Harste i Andersen 1996:418]. Bell arbejder blandt andet med begrebet ‘vidensteknologi’, som kan forstås som teknologiske udviklinger, der vedrører såvel maskiner som sociologiske forslag til ny arbejdsdeling [Harste i Andersen 1996:418]. Det postindustrielle samfunds ændringer i vidensteknologi kan medføre betydelige forandringer blandt andet indenfor organiseringen af arbejdet [Harste i Andersen 1996:416ff; Teknologirådet 1992; Arbejdsministeriet 1998]. 

Ændringer i vidensteknologien og den teknologiske udvikling i samfundet vil betyde ændringer af ledelses-, organisations- og arbejdsformer, idet ændrede muligheder for kommunikation og adgang til viden kan få vidtrækkende konsekvenser blandt andet for organiseringen af arbejdet. 

Her kan hjemmebaseret telearbejde være en mulighed: 

”Muligheden for at arbejde hjemme og samtidig være i kontakt med arbejdspladsen, kunder, klienter og samarbejdspartnere vokser. Meget peger på, at en væsentlig del af arbejdskraften kommer til at udføre en stor del af deres arbejde fra hjemmet” [Forskningsministeriet 1999c].

Vi mener, at ændringerne overordnet kan betragtes udfra tre niveauer i forhold til vores felt, som er hjemmebaseret telearbejde. Det første niveau er individniveauet, hvor forandringerne bliver mærkbare for individer i samfundet, men stadigvæk ikke er slået igennem på de andre niveauer. Her har individer rundt omkring på arbejdspladserne hjemmebaseret telearbejde i et vist omfang, men det er ikke noget alle ansatte har. Det andet niveau er det organisatoriske niveau, hvor ændringerne har bredt sig til en række organisationer, og dermed til flere individer, men stadigvæk ikke har betydning for alle. Her har hele afdelinger i udvalgte organisationer hjemmebaseret telearbejde, men det er ikke udbredt til alle organisationer. Det sidste niveau er det samfundsmæssige niveau, hvor ændringerne har indvirkning på alle aspekter af samfundet, og dermed alle individer i samfundet. Her har det individualiserede forhold til arbejdet i organisationerne betydet en opsplitning af organisationerne, så de ansatte
 bliver frit tilknyttet som ’free agents’ i stedet for at være fastansatte
.

Udbredelsen af hjemmebaseret telearbejde har endnu ikke slået igennem alle steder. Vi mener, at Danmark i øjeblikket bevæger sig mellem første og andet niveau. Vi har valgt at fokusere på det første niveau, hvilket betyder, at undersøgelsens relevans om 10 år afhænger meget af, om de påståede ændringer indtræder. Overordnet undersøger vi de ændringer som fremkommer, når individer telearbejder i en organisation, hvor resten har en traditionel arbejdsplads. Denne tilgang er valgt med henblik på at frembringe viden om det første niveau i transformationen
.

1.2 Definition af telearbejde

Der eksisterer mange forskellige betegnelser for det begreb, som vi generelt kan betegne telearbejde
. På både dansk og engelsk er der en række andre begreber, som ofte bruges til at betegne det samme fænomen. Herhjemme benyttes blandt andet betegnelser som ‘hjemmebaseret telearbejde’, ‘distancearbejde’, ‘mobilarbejde’ eller bare ‘hjemmearbejde’
. Det problematiske ved de mange betegnelser er, at de kan gå fra at dække over det samme begreb til at indeholde ganske væsentlige betydningsforskelle [Holti 1986:13]. Konsekvensen heraf er blandt andet, at definitionerne for en stor dels vedkommende ikke er i stand til at indfange hjemmebaseret telearbejde som et unikt fænomen. En anden konsekvens er, at vurderingerne af udbredelsen af hjemmebaseret telearbejde er meget forskellige (se afsnit 1.4). Som en følge heraf vil der i denne undersøgelse blive opstillet en afgrænset definition på, hvordan vi forstår telearbejde. Desuden ønsker vi at fastlægge en valid definition af begrebet til anvendelse i denne undersøgelse med henblik på at afgrænse undersøgelsesfeltet. 

1.2.1 Parametre til definition af telearbejde

I flere undersøgelser opereres med en række parametre, som skal være afklaret i en definition af telearbejde [Huws 1993; Korte 1996]. Vi har valgt at anvende fire parametre til en definition af hjemmebaseret telearbejde inspireret af den britiske telearbejdsforsker Ursula Huws [Huws 1993:3f]: 

1) Arbejdets placering. Placeringen af telearbejdet relaterer til om arbejdet eksempelvis udelukkende udføres fra personens hjem eller om det også dækker over arbejde, der udføres fra for eksempel telecentre. 

2) Andelen af arbejdstiden. Den del af arbejdstiden, der udgøres af telearbejde relaterer til om begrebet telearbejde kun skal anvendes i forhold til ansatte, der arbejder andre steder end på kontoret i hovedparten af arbejdstiden. Eller om telearbejde også kan anvendes i forhold til ansatte, der kun arbejder andre steder end på kontoret i en mindre del af den samlede arbejdstid. 

3) Grad af afhængighed. Dette dækker over hvilken tilknytning den ansatte har til den organisation hvortil ansættelsesforholdet eksisterer. I den ene ende af kontinuummet er der de permanent fastansatte, mens der i den anden ende er freelancearbejderne, som ofte har et ansættelsesforhold til flere organisationer på samme tid. 

4) Anvendelse af informationsteknologi. Brugen af informationsteknologi dækker over, hvilken form for elektronisk opkobling den ansatte har til organisationen. I den ene ende af kontinuummet er der den permanente faste opkobling og i den anden ende af kontinuummet er der ingen opkobling men kun brug af informationsteknologi i forbindelse med den konkrete udførelse af arbejdet.

Disse parametre kan resultere i forskellige former for telearbejde. Vi har benyttet parametrerne som grundlag for vores definition af hjemmebaseret telearbejde. 

1.2.2 Vores definition af hjemmebaseret telearbejde

I forbindelse med det første parameter, arbejdets placering, er det muligt at fastlægge den substantielle betydning af definitionen på telearbejde. Vi har valgt at afgrænse telearbejdsbegrebet således, at det drejer sig om hjemmebaseret telearbejde. Årsagen til, at ordet ‘hjemmebaseret’ bliver anvendt i forbindelse med telearbejde er, at der dermed skabes en sproglig og substantiel adskillelse mellem mobilt telearbejde, telearbejde udført fra telecentre og telearbejde udført fra hjemmet. På den måde afgrænser definitionen vores undersøgelsesfelt væk fra eksempelvis sælgere, chauffører eller andre, der gør brug af IT og telekommunikation udenfor både arbejdspladsen og hjemmet. Hjemmebaseret telearbejde dækker således over arbejde, der udføres både i hjemmet og på arbejdspladsen. Hjemmebaseret telearbejde dækker dermed ikke over arbejde, der udelukkende udføres i hjemmet. Det skal understreges, at når betegnelsen ‘arbejdsplads’ anvendes i vores undersøgelse, er der tale om en arbejdsplads i den fysiske organisation udenfor hjemmet, mens arbejdspladsen i hjemmet betegnes ‘hjemmearbejdspladsen’ eller ‘hjemmet’.

Herefter følger parametret om hvor stor en andel af arbejdstiden der skal arbejdes hjemme for, at arbejdsformen kan betegnes som hjemmebaseret telearbejde. I denne undersøgelse er der etableret en minimumsgrænse på 20%, og en maksimumgrænse på 60% af den samlede arbejdstid. Minimums- og maksimumsgrænsen diskuteres i afsnit 3.3.

De to øvrige parametre er relativt simple. Graden af afhængighed er fastsat til kun at omfatte fastansatte. Derved udelukker definitionen freelance-ansatte og andre løst ansatte. Anvendelsen af informationsteknologien er bestemt således, at der skal være tale om en hjemmearbejdsplads, hvor der er en computer med fast opkobling til organisationens IT-netværk. Derved er det principielt muligt at udføre de samme arbejdsopgaver på hjemmearbejdspladsen som på arbejdspladsen.

På baggrund af ovenstående gennemgang af de fire parametre kan hjemmebaseret telearbejde i denne undersøgelse defineres som en arbejdsorganisering, hvor en fastansat medarbejder i minimum 20% og maksimum 60% af arbejdstiden arbejder fra sit hjem via en elektronisk opkobling til sin arbejdsplads.
Definitionen skal betragtes som undersøgelsens nominelle definition af hjemmebaseret telearbejde, og den er udgangspunktet for en senere operationalisering i form af caseudvælgelseskriterier. Det skal understreges, at definitionen kun har gyldighed i forhold til vores undersøgelse og ikke nødvendigvis i forhold til andre empiriske undersøgelser
. 

1.3 Empiriske erfaringer med hjemmebaseret telearbejde

Vi har anvendt en række empiriske undersøgelser som grundlag for at afdække problemfelter i relation til hjemmebaseret telearbejde. Vores formål med at afdække problemfelter udfra empiriske undersøgelser er at belyse hvilke empiriske fokus, som hjemmebaseret telearbejde kan belyses udfra, og derigennem relatere vores undersøgelse til en bredere empirisk ramme. 

1.3.1 Incitamenter til indførelse af hjemmebaseret telearbejde

Et første punkt må være at fastlægge årsagerne til, at hjemmebaseret telearbejde indføres som en arbejdsorganisering. Anvendelsen af ny teknologi i form af blandt andet nye IT-værktøjer giver selvfølgelig nye muligheder, men hjemmebaseret telearbejde indføres ikke kun som følge af nye tekniske muligheder.

I en undersøgelse af europæiske
 virksomheder fremhæves følgende forhold som væsentlige grunde til at introducere hjemmebaseret telearbejde [Korte 1996:20ff]:

· Omkostningsreduktion

· Fastholdelse af eftertragtet/knap arbejdskraft

· Rekruttering af kvalificeret personale til lavere pris

· Omstrukturering for at blive mere konkurrencedygtig

· Tilbud til ansatte om bedre balancering af arbejdsliv - familieliv

· Udligning af arbejdsbelastning

· Imødekomme krav om fleksibilitet fra professionelle/højt uddannede

De opstillede grunde kan opdeles i to kategorier. For det første kan hjemmebaseret telearbejde anvendes som et middel til at øge organisationens effektivitet, og for det andet kan hjemmebaseret telearbejde bruges som et personalepolitisk tiltag overfor de ansatte. I en undersøgelse foretaget af Danmarks Teknologiske Institut af tolv frontløbervirksomheder konkluderes det, at deres hovedargument for at indføre hjemmebaseret telearbejde er ønsket om at fastholde kvalificerede medarbejdere ved en bevidst satsning på familievenlige arbejdspladser og arbejdsbetingelser [Arbejdsministeriet 1998]. Indførelse af hjemmebaseret telearbejde i Danmark har ikke i samme grad været et spørgsmål om omkostningsreduktion, som det er tilfældet på europæisk plan [Arbejdsministeriet 1998:98, 232]. Der er dog enkelte eksempler på, at et delformål med indførelsen af hjemmebaseret telearbejde har været at spare plads på arbejdspladsen. Der er indikationer på, at hjemmebaseret telearbejde bliver brugt som et personalepolitisk tiltag i danske organisationer [Arbejdsministeriet 1998:98]. Derfor har vi fundet det naturligt i vores undersøgelse af hjemmebaseret telearbejde i Danmark netop at fokusere på hjemmebaseret telearbejde i et personalepolitisk perspektiv.

1.3.2 De ansattes erfaringer belyst gennem empiriske undersøgelser

De hidtil udførte undersøgelser i Danmark har været beskrivende og har fokuseret på at tilvejebringe viden om overordnede fordele og ulemper ved indførelsen af hjemmebaseret telearbejde. Undersøgelserne har ikke haft et klart teoretisk grundlag for deres analyser, men snarere en pragmatisk kategorisering af generelle konsekvenser afledt af telearbejde. Samtidigt har der været tale om generelle tilgange til telearbejde som problemfelt, hvor et bredt organisatorisk område er søgt belyst [Arbejdsministeriet 1998].

Vi har valgt at fokusere på danske undersøgelser og dermed sikre sammenlignelighed mellem undersøgelserne. Derudover er valget faldet på undersøgelser, hvor de empiriske data er indsamlet på baggrund af interview med de ansatte og ikke kun fokusgruppeinterview med interessenter. Dette valg er foretaget, fordi der i undersøgelsen er tale om telearbejdets betydning for de ansatte. De ansatte har nogle konkrete erfaringer med telearbejde, og disse erfaringer vurderer vi til at have højere empirisk gyldighed end andre personers vurderinger af og holdninger til telearbejde. Følgende undersøgelser har været inddraget: 

· ”Telearbejde ~ et casestudie” [Transportrådet 1998]

· ”Hjem til arbejde - telearbejde for administrativt personale i kommunerne” [Kommunernes Landsforening 1997a]

· ”Distancearbejde - et praktisk forsøg” [HK/Service 1996]

· ”En arbejdsplads i Danmark - ekstern vurdering af pilotforsøg med hjemmearbejdspladser hos Arbejdsskadestyrelsen” [Arbejdsskadestyrelsen 1997]

Formålet med at inddrage fire undersøgelser er at sikre en empirisk pålidelighed. Pålideligheden vil være relativ lav med blot én af undersøgelserne. For eksempel har der i undersøgelserne været tale om et relativt begrænset antal respondenter. Desuden har flere af undersøgelserne taget udgangspunkt i en enkelt organisation, hvor forholdene naturligvis ikke har været helt ens fra sted til sted. 

1.3.2.1 Kategorisering af undersøgelsernes resultater

Undersøgelsernes resultater kategoriserer vi overordnet indenfor to kategorier: 1) Den ansattes kontrol og indflydelse på egen arbejdssituation og 2) muligheden for kontakt og fællesskab med andre i forbindelse med arbejdet. Vi er blevet inspireret af den svenske docent i arbejdspsykologi, Bertil Gardell, som har opstillet disse to kategorier som to ud af tre kategorier, der kan betragtes som indikatorer for om den ansatte føler arbejdsglæde [Gardell 1976:14]. Gardells tredje kategori; muligheden for at opleve sin arbejdsindsats som meningsfuld og vigtig, er ikke medtaget, da de fire undersøgelser ikke har berørt dette. De medtagne kategorier kan betragtes som indikatorer for, om den ansatte oplever telearbejde som et positivt element i sin arbejdssituation.

1) Kontrol og indflydelse på egen arbejdssituation

Følgende aspekter er kategoriseret til at have betydning for den ansattes oplevelse af kontrol og indflydelse på egen arbejdssituation: Kontrol fra ledelsens side, ledelsens tillid til den ansatte, frihed omkring arbejdstilrettelæggelsen, muligheden for tidsudnyttelse, frivillighed samt sammenhæng i familie-, arbejds- og fritidsliv.

Et gennemgående resultat fra undersøgelserne er, at de ansatte har fået mere frihed omkring arbejdstilrettelæggelsen. De kan i højere grad bestemme over, hvor opgaverne skal udføres i tid og rum, og dermed kan den ansatte udnytte sin tid mere optimalt. 

Selve indførelsen af telearbejde signalerer en højere grad af tillid fra ledelsen til den ansatte. Der kan ikke på samme måde føres kontrol med den ansattes arbejdstid, og derfor kommer selve resultatet i højere grad i fokus. Vi har ikke fundet eksempler på, at organisationer prøver at kontrollere for tidsanvendelsen i forbindelse med arbejdet. I alle undersøgelserne har telearbejde også været frivilligt for den ansatte. Dette må ligeledes betragtes som et væsentligt punkt i forhold til kontrollen og indflydelsen på arbejdssituationen. Et andet væsentligt punkt er sammenhængen mellem arbejds-, familie- og fritidsliv. Der åbnes mulighed for en højere grad af sammenhæng, når den ansatte får kontrol over tid og rum til udførelsen af sit arbejde.

2) Muligheden for kontakt og fællesskab andre i forbindelse med arbejdet

Følgende aspekter er kategoriseret som nogle der har betydning for den ansattes oplevelse af kontakt og fællesskab i forbindelse med telearbejde: Daglige sociale signaler, uformelle netværk, gruppetilhørsforhold, manglende social kontakt, ingen isolation, social interaktion, manglende faglig kontakt, kollegial inspiration, team-arbejde, samarbejde, kommunikation (manglende ”face-to-face” kommunikation), teknisk support og bedre koncentration (frihed for forstyrrelser).

I tre af undersøgelserne pointeres den manglende sociale kontakt som et problem. I én af undersøgelserne fremhæves den manglende sociale kontakt dog ikke som et problem [Arbejdsskadestyrelsen 1997:59]. 

Undersøgelserne indikerer desuden, at telearbejde har påvirket den faglig kontakt negativt. Forhold som kollegial inspiration, team-arbejde og samarbejde bliver alle steder nævnt som besværlige eller som værende helt fraværende som en konsekvens af telearbejde. 

Undersøgelserne viser desuden, at der sker en forringelse af den sociale kontakt, eller den daglige sociale omgang. Forhold som daglige sociale signaler, uformelle netværk og gruppetilhørsforholdet bliver alle negativt påvirket eller vanskeliggjort ved indførelsen af telearbejde. Omvendt har forringelsen af kontakten betydet en frihed for forstyrrelser og dermed bedre muligheder for at koncentrere sig. 

1.3.2.2 Sammenfatning 

Ud fra ovenstående gennemgang af erfaringerne fra hidtidige empiriske undersøgelser fremgår det, at indførelsen af telearbejde indeholder både positive og negative elementer. De positive aspekter vedrører overordnet set den ansattes oplevelse af kontrol og indflydelse på egen arbejdssituation, mens de negative aspekter overordnet vedrører muligheden for kontakt og fællesskab i udførelsen af arbejdet. Det er derfor ikke muligt på baggrund af de fire undersøgelser entydigt at bestemme om telearbejde er positivt eller negativt for den ansatte. 

1.4 Den aktuelle udbredelse

Den aktuelle udbredelse af telearbejde er vanskelig at klarlægge præcist, da forskellige undersøgelser når frem til meget forskellige tal. Årsagen til disse vanskeligheder kan primært tilskrives den manglende anerkendte definition af telearbejde. Den internationalt anerkendte
 telearbejdsforsker, professor Lars Qvortrup, sammenligner problemerne med at måle udbredelsen af telearbejde med problemerne med at måle længden af et elastik. Det er selvsagt umuligt, og man bør derfor undlade at komme med gæt, da gættet altid vil være upræcist i forhold til virkeligheden [Qvortrup i Jackson 1998:28f].

På europæisk plan vurderes det, at ca. 3 mio. mennesker har telearbejde
 i et givent omfang, hvilket svarer til knap 2% af arbejdsstyrken [Europa-Kommissionen 1999:25ff]. I Danmark vurderes det, at ca. 121.000 mennesker har telearbejde
 i et givent omfang, hvilket svarer til 4,5% af arbejdsstyrken [Europa-Kommissionen 1999:26ff]. Danske undersøgelser antyder, at mellem 5 og 15% af den danske arbejdsstyrke telearbejder i et givent omfang, afhængig af definitionen af telearbejde og undersøgelsesmetoderne [Europa-Kommissionen 1999:40]. 

Konsulentfirmaet PLS Consult undersøger hvert år, hvor mange offentlige og private virksomheder der tilbyder sine ansatte en PC til hjemmebrug. De har i deres undersøgelse fra 1998, hvor de sidste gang undersøgte udbredelsen af telearbejde, anslået at knap halvdelen af de offentlige virksomheder og en fjerdedel af de private virksomheder havde telearbejde i væsentlig grad [PLS Consult 1998:43]. I de fleste tilfælde drejer det sig dog om, at ansatte har fået en PC. 

En undersøgelse blandt kommunerne foretaget af Kommunernes Landsforening, Kommunale Tjenestemænd og Overenskomstansatte og Danmarks Jurist- og Økonomforbund viste, at der er én eller flere telearbejdspladser for politikere, ledere og medarbejdere i hver fjerde kommune. Der er primært tale om hjemmearbejdspladser for politikere og ledere og i mindre omfang for andre medarbejdere. Der var ligeledes en tendens til, at udbredelsen af hjemmearbejdspladser var størst i de kommuner, der havde over 150 ansatte på rådhuset [Kommunernes Landsforening 1997a:22f]. Som en del af denne undersøgelse har vi foretaget en minikortlægning af udbredelsen af telearbejde i danske kommuner og amter (se appendiks). På baggrund af vores minikortlægning af hjemmebaseret telearbejde kan vi blandt andet konkludere, at der i minimum 4% af de danske kommuner og amter er mulighed for hjemmebaseret telearbejde. Dette skøn er meget forsigtigt, og det reelle tal er sandsynligvis højere. 

På nuværende tidspunkt er den generelle udbredelse af telearbejde i Danmark ikke kortlagt præcist. Det seneste seriøse forsøg blev foretaget i 1997, hvor Forskningsministeriet estimerede, at der var 10.000 telearbejdere i Danmark [Forskningsministeriet 1997a:7]. Dette tal er dog behæftet med så stor usikkerhed, at det er vores antagelse, at den konkrete udbredelse af telearbejde ikke er fastlagt
.

1.5 Forudsigelserne

Siden 1970’erne, hvor interessen for telearbejde begyndte, har estimaterne omkring den potentielle udbredelse af telearbejde været meget overdrevne. Dengang vurderede amerikanske forskere, at alle amerikanere kunne have telearbejde i 1990. I 1980’erne lå forskernes forventninger til udbredelsen på ca. 40% af arbejdsstyrken, og midt i 1990’erne forventedes 10 - 15% af befolkningen i den vestlige verden at benytte sig af telearbejde ved årtusindskiftet [Korte 1996:5].

I Danmark er der forskellige bud på potentialet for udbredelsen af telearbejde. I en rapport fra 1997 anslås det danske potentiale at ligge på en kvart million telearbejdere, hvilket svarer til ca. 9% af den samlede arbejdsstyrke [Forskningsministeriet 1997a:34ff]. Dette underbygges af estimater fra Europa-Kommissionen, der i deres statusrapport fra 1998 skønner, at 9,7% af den danske arbejdsstyrke er potentielle telearbejdere [Europa-Kommissionen 1998a:28]. Procenttallene er er udtryk for et anslået maksimalt potentiale og derfor hvor mange arbejdspladser, der kan flyttes væk fra eller supplere den traditionelle arbejdsplads. Potentialet skal dog tages med meget forbehold, da det er baseret på et skøn [Arbejdsministeriet 1998:105; Teknologirådet 1997:31; Transportrådet 1996:42f].

Sammenfattende kan det konstateres, at uklarheden omkring den aktuelle udbredelse også ledsages af en uklarhed omkring potentialet for udbredelsen af telearbejde. Men alle undersøgelser peger i retningen af, at der vil ske en fortsat udvikling af udbredelsen af telearbejde [bl.a. Qvortrup i Telektronik 1999:69; Arbejdsministeriet 1998:105; Forskningsministeriet 1997a:4].

1.6 Problemstilling

Danmark står sandsynligvis overfor en stigning i antallet af ansatte, der benytter hjemmebaseret telearbejde. Derfor er det efter vores opfattelse væsentligt at få undersøgt, hvilke konsekvenser indførelsen af hjemmebaseret telearbejde har i forhold til den ansatte og arbejdsorganisationerne.

Der er som tidligere nævnt en tendens i retning af, at hjemmebaseret telearbejde bliver brugt som et personalepolitisk tiltag i danske organisationer [Arbejdsministeriet 1998:98]. På den baggrund er det naturligt at fokusere på den personalepolitiske side i en undersøgelse af hjemmebaseret telearbejde i Danmark. Personalepolitik opfattes traditionelt set som et personaleadministrativt værktøj, der beskriver den overordnede måde virksomheden behandler sine ansatte på. En mere fremtidsorienteret opfattelse af personalepolitik ser den som et udviklingsværktøj, hvor den enkelte ansatte er i centrum [www.kl.dk]. Her drejer det sig derfor om, at virksomheden på baggrund af sine holdninger og værdier, skal give den enkelte ansatte muligheder for udvikling. Hvis en ansat skal have overskud til at udvikle sig såvel fagligt som socialt er det vigtigt, at den ansatte fysisk og psykisk befinder sig vel. Vi kan benævne fysisk og psykisk velvære i forbindelse med en arbejdssituation som arbejdsmiljøet. Det fysiske arbejdsmiljø vil ikke være i fokus i denne undersøgelse, idet vi ikke forventer, at hjemmebaseret telearbejde vil forandre denne side ret meget. Det psykiske arbejdsmiljø står derimod overfor større potentielle forandringer ved indførelsen af hjemmebaseret telearbejde. Men jf. vores tidligere gennemgang af undersøgelserne, er det ikke muligt at sige noget entydigt om, hvorvidt de ansatte opfatter hjemmebaseret telearbejde som positivt eller negativt for deres velbefindende. Der kan således heller ikke siges noget entydigt om, hvorvidt hjemmebaseret telearbejde som et personalepolitisk tiltag, kan skabe et bedre psykisk arbejdsmiljø.

Det psykiske arbejdsmiljø kan overordnet ses som påvirkninger af individet, der skyldes arbejdssituationen og indebærer en risiko for forringelse af helbredet [Ledernes Hovedorganisation 1998]. I denne undersøgelse er vi dog interesseret i at have et bredere fokus, hvor vi også inddrager omgivelserne. Vi har derfor valgt at beskæftige os med det psykosociale arbejdsmiljø. Dette kan overordnet ses som individets opfattelse af sine arbejdsmiljøbetingelser, og det er et begreb, der tager udgangspunkt i arbejdssituationens sociale organisering [Ledernes Hovedorganisation 1998].


Hjemmebaseret telearbejde kan som et personalepolitisk tiltag medvirke til at forbedre eller forværre det enkelte individs psykosociale arbejdsmiljø eller lade det forblive uforandret. Udfaldet afgøres af, hvordan den enkelte ansatte opfatter ændringerne på baggrund af hjemmebaseret telearbejde. Hvis stigningen i udbredelsen af hjemmebaseret telearbejde fortsætter er det væsentligt for samfundsudviklingen, at fremtidens arbejdsform ikke forringer de ansattes psykosociale arbejdsmiljø og dermed deres velbefindende. 
Der er os bekendt ikke tidligere udført undersøgelser, der specifikt undersøger det psykosociale arbejdsmiljø blandt ansatte, der telearbejder. Vi mener derfor, at der er et stort behov for denne og lignende undersøgelser for at tilvejebringe viden om konsekvenserne af de personalepolitiske tiltag, der i stigende grad bliver gennemført. De hidtil gennemførte undersøgelser af telearbejde har været beskrivende undersøgelser med et bredt fokus. Vi har derimod valgt en mere fokuseret og afgrænset tilgang til undersøgelsen af hjemmebaseret telearbejde. Denne undersøgelse vil således have til formål at afdække, hvilken betydning anvendelsen af hjemmebaseret telearbejde har for telearbejderens psykosociale arbejdsmiljø? 

Problemstillingens anvendelse af begrebet ’betydning’ skal forstås som hvilken positiv og/eller negativ påvirkning, som hjemmebaseret telearbejde har for den ansattes psykosociale arbejdsmiljø. For at afgøre hvilken betydning anvendelsen af hjemmebaseret telearbejde har gennemføres tolv singlecaseanalyser af ansatte med en hjemmearbejdsplads. For hver enkelt singlecaseanalyse har vi analyseret os frem til den betydning, som hjemmebaseret telearbejde har for deres psykosociale arbejdsmiljø. Disse analyser udgør grundlaget for en multipel caseanalyse, hvori vi identificerer og vurderer fællestræk mellem casene. Konklusionen bliver dermed baseret på en analytisk generalisering.


1.7 Præsentation af undersøgelsen 

I dette afsnit vil undersøgelsens enkelte kapitler blive præsenteret, hvilket kan betragtes som en læsevejledning for den samlede undersøgelse. 

Kapitel 1: Hjemmebaseret telearbejde - en introduktion

Kapitlet er en introduktion til det empiriske undersøgelsesfelt. Heri gennemgås de definitoriske problemer ved telearbejde og hjemmebaseret telearbejde, hvorefter der vil komme en præsentation af de empiriske erfaringer, der er tilvejebragt gennem tidligere undersøgelser. Endvidere redegøres der for nogle af forsøgene, der har været på at estimere den nuværende og fremtidige udbredelse af telearbejde. Derefter præsenteres og præciseres undersøgelsens problemstilling og kapitlet afsluttes med denne korte præsentation af undersøgelsen.

Kapitel 2: Den transaktionelle tilgang og det psykosociale arbejdsmiljø 

Dette kapitel er en præsentation af undersøgelsens teorigrundlag. Teorigrundlaget udgøres af en individorienteret opfattelse af det psykosociale arbejdsmiljø, hvor det psykosociale arbejdsmiljø skal forstås som individets subjektive opfattelse af sine arbejdsmiljøbetingelser. Dette perspektiv er indeholdt i professor Mogens Agervolds transaktionsmodel for det psykosociale arbejdsmiljø. Transaktionsmodellen kan betragtes som den begrebsramme, der fungerer som grundlag for undersøgelsens begrebsoperationalisering af de psykosociale arbejdsmiljø.

Endvidere præsenteres Frederick Herzbergs tofaktorteori om motivation af individet i en arbejdsmæssig kontekst. Tofaktorteorien udgør grundlaget for en generel vurdering af, hvorvidt hjemmebaseret telearbejde indeholder et potentiale for, at individer der benytter sig af hjemmebaseret telearbejde kan opleve vækst og/eller misvækst som en følge heraf. I kapitlet relaterer vi også Herzbergs tofaktorteori til transaktionsmodellens vigtigste begreber, og gennem disse relationer skaber vi en sammenhæng i undersøgelsens teoretiske grundlag.

Kapitel 3: Undersøgelsens metodiske grundlag

Det tredje kapitel redegør for undersøgelsens videnskabsteoretiske og metodiske grundlag. Først præsenteres undersøgelsens videnskabsteoretiske tilgang som et grundlag for valget af dataindsamlings- og analysemetoder. Dernæst redegøres for undersøgelsens konkrete metodiske grundlag. Herunder optræder en diskussion af anvendelsen af transaktionsmodellen og tofaktorteorien i forhold til empirien samt modellens og teoriens interne sammenhæng. I kapitlet præsenterer vi også koblingen mellem det teoretiske begrebsapparat og de empiriske data i form af operationaliseringen af de teoretiske begreber. Derefter redegør vi for, hvordan empirien er skabt med anvendelse af det kvalitative interview. Endelig redegøres der for undersøgelsens analysedel. Første redegør vi for de tre analysemetoder som er; meningskondensering, meningskategorisering og meningsfortolkning, og hvordan disse relaterer til det teoretiske grundlag. Denne del udgør undersøgelsens analyseapparat. Der afrundes med en redegørelse for, hvordan vi har opbygget og struktureret singlecaseanalyserne og den multiple caseanalyse.

Kapitel 4: Singlecaseanalyserne

I dette kapitel gennemføres tolv singlecaseanalyser, hvori vi fortolker mening af de foretagne interview. Meningsfortolkningen struktureres efter det analyseapparat, vi har opstillet i kapitel 3. Derved sikrer vi, at alle casene analyseres udfra de samme variabler. Singlecaseanalyserne er baggrunden for den multiple caseanalyse, som vi foretager i kapitel 5.

Kapitel 5: Hjemmebaseret telearbejde og det psykosociale arbejdsmiljø

Kapitlet udgør undersøgelsens multiple caseanalyse. I denne analysedel identificerer vi fællestræk mellem casenes oplevelser med hjemmebaseret telearbejde. Identificeringen af fællestræk har to formål. For det første er de den analytiske generalisering, der grundlaget for, at vi kan drage en konklusion på problemstillingen. For det andet er de grundlaget for, at vi på baggrund af Herzbergs tofaktorteori kan konkludere på hjemmebaseret telearbejdes potentiale for vækst og/eller misvækst hos telearbejderen.

Kapitel 6: Konklusion

I dette afsluttende kapitel drager vi undersøgelsens samlede konklusion på problemstillingen. Kapitlet indeholder en præsentation af, hvilke henholdsvis positive og negative oplevelser, som flere cases har haft med hjemmebaseret telearbejde. Efter denne præsentation konkluderer vi på selve undersøgelsens analysedel, hvilket udgør konklusionen på den opstillede problemstilling. Endelig inddrager vi tofaktorteorien som vurderingsgrundlag for, hvorvidt hjemmebaseret telearbejde kan give grundlag for vækst og/eller misvækst hos telearbejderen.

Kapitel 2

Den transaktionelle tilgang og det psykosociale arbejdsmiljø 

Formålet med dette kapitel er at fastlægge undersøgelsens teoretiske forståelse af det psykosociale arbejdsmiljø. Dermed præsenterer vi de teoretiske grundantagelser og præmisser, som undersøgelsen hviler på.

Kapitlet er struktureret således, at det indledes med en kort historisk gennemgang af teoriudviklingen indenfor det psykosociale arbejdsmiljø. Herefter præsenteres transaktionsbegrebet, der udgør undersøgelsens grundlæggende teoretiske forståelse. Den historiske gennemgang og præsentationen af transaktionsbegrebet fungerer i denne undersøgelse udelukkende som en historisk og en teoretisk baggrund. Disse to dele har til formål at skitsere undersøgelsens historiske og teoretiske kontekst, og de bliver ikke anvendt i undersøgelsens empiriske og analytiske del. 

Herefter præsenterer vi Mogens Agervolds transaktionsmodel for det psykosociale arbejdsmiljø. Transaktionsmodellen indeholder de begreber, som anvendes operationelt og analytisk i undersøgelsen. Selve begrebsoperationaliseringen foretages i afsnit 3.5. 

Kapitlet afsluttes med en præsentation af Frederick Herzbergs tofaktorteori om motivation af individer i arbejdslivet. Foruden selve præsentationen af tofaktorteorien relaterer vi også teoriens begreber til transaktionsmodellens begreber. Formålet hermed er at skabe en overordnet sammenhæng i undersøgelsens teoriapparat. 

2.1 Arbejdspsykologiens historik

Formålet med dette afsnit er at placere den teoretiske udvikling af arbejdspsykologien i en historisk kontekst, således at der etableres et teorihistorisk fundament for de valgte teoretiske tilgange i undersøgelsen. Det skal understreges, at afsnittet blot har form af en historisk oversigt, og det skal dermed ikke betragtes som et fuldstændigt dækkende billede af arbejdspsykologiens teorihistoriske udvikling.

Det er muligt at identificere mindst to forskellige begyndelsespunkter for den teoretiske udvikling af arbejdspsykologien. Scientific Management-skolen, som den tilskrives F.W. Taylor, er det ene begyndelsespunkt [Graversen i Petersen 1984:254f]
. Det andet begyndelsespunkt betragter snarere Scientific Management-skolen som et teoretisk og empirisk afsæt for en udvikling af et egentlig arbejdspsykologisk begrebsapparat. Her er der derfor tale om, at de forskellige arbejdspsykologiske skoler udspringer af og søger at blødgøre de værste konsekvenser fra Scientific Management-skolen og i en vis forstand tilstræber at humanisere arbejdet [Agervold 1998a:69].

Scientific Management-skolen bygger på et princip om, at der findes én bedste måde at organisere arbejdet på, hvilket kan studeres og fastlægges udfra videnskabelige principper [Graversen i Petersen 1984:255]. Skolen bygger på en antagelse om standardisering og opsplitning af de manuelle arbejdsprocesser, hvilket muliggør at alle individer kan varetage en given arbejdsproces [Graversen i Petersen 1984:255]. Taylor betragtede individet som en maskine, hvor adfærden havde mange fælles træk med en rationel konstrueret maskine [Sabroe i Petersen 1984:32]. Heraf udspringer også Taylors motivationsprincipper om, at individet grundlæggende motiveres af ydre forhold i form af en rimelig løn [Graversen i Petersen 1984:255]. 

Taylors model for den ‘bedste’ arbejdsorganisering har som nævnt betydet, at en række forskere påbegyndte undersøgelser, der brød med antagelserne om individet som et passivt væsen, der blot skulle motiveres gennem ydre forhold. Det første store bidrag til udviklingen af arbejdspsykologien efter Taylor kom fra de omfattende Hawthorne-undersøgelser fra perioden 1924-1932 [Agervold 1998a:31]. Undersøgelserne har senere dannet skole indenfor arbejdspsykologien under overskriften Human Relations-skolen. Human Relations-skolen ligger vægt på aspekter som uformel gruppedannelse blandt arbejderne og de sociale relationer mellem arbejderne [Agervold 1998a:40]. Det vil derfor også være naturligt at sige, at Human Relations-skolen har sit primære fokus på forholdet mellem medarbejderne i organisationen, det vil sige fokus på de horisontale relationer i organisationen. Eksponenter for Human Relations skolen er bl.a. Mayo (1945) og Roetlisberger & Dickson (1964) [Agervold 1998a:31; Morgan 1997:35]. 

Hawthorne-undersøgelserne har været inspirator for mange forgreninger indenfor arbejdspsykologiens udvikling. Her kan f.eks. nævnes ledelsesformens betydning for arbejderne. Kurt Lewin m.fl. gennemførte netop en socialpsykologisk undersøgelse heraf og fandt bl.a. frem til, at arbejdere, der havde indflydelse på deres egen arbejdssituation, havde en større grad af motivation i arbejdslivet [Agervold 1998a:43f]. Den første artikel fra denne undersøgelse blev udgivet i 1939. Heri fremgik det, at det var relevant at skelne mellem tre forskellige ledelsesformer, nemlig den autokratiske, den demokratiske og laissez-faire-formen [Lewin 1939:273; Agervold 1998a:42f]. Resultaterne af disse undersøgelser kan henføres under en ramme, som betegnes demokrati på arbejdspladsen. Her er antagelsen, at medarbejderne bør inddrages i organisationens beslutningsprocesser med henblik på at nå et ønsket resultat [Agervold 1998a:42ff]. 

I 1951 gennemførte Trist & Bamforth en undersøgelse af engelske kulminearbejdere, hvori de belyste forandringer i det teknologiske system og konsekvenserne for det sociale system i organisationen [Petersen 1984:257]. Undersøgelsen har dannet udgangspunktet for, at der skete en sammensmeltning af erfaringerne fra Human Relation skolen og ledelses- og gruppepsykologien til en skole, som benævnes den sociotekniske skole [Agervold 1998a:47]. Den sociotekniske skole tager udgangspunkt i, at kombinationen af de teknologiske og psykosociale forhold skal ses i en helhed, der skal integreres med henblik på at skabe en social balance i arbejdet [Agervold 1998a:48; Schein 1990:202]. Hvis der ikke eksisterer en balance mellem det sociale system og det teknologiske system kan dette resultere i et samlet negativt resultat [Graversen i Petersen 1984:257]. Dette afdækker også et væsentligt mål for den sociotekniske skole som er opnåelsen af den mest effektive arbejdsorganisation [Schein 1990:202]. Med henblik på at opnå en sådan balance mellem det sociale og det teknologiske system har den sociotekniske skole også arbejdet med begrebet selvstyrende grupper i arbejdsorganisationen [Agervold 1998a:47ff; Petersen 1984:257]. En selvstyrende gruppe kan betragtes som en arbejdsgruppe, der frit kan træffe afgørelser. Dog under forudsætningen af, at gruppen indfrier de forpligtigelser, som den har overfor et overordnet system [Agervold 1998a:51].

En følge af, at arbejdspsykologiforskningen efter Taylors scientific management flyttede fokus til individet, opstod også en særlig arbejdspsykologisk retning, der benævnes Human Ressource-skolen eller motivationsskolen [Agervold 1998a:52ff; Graversen i Petersen 1984:255f]. Navnet motivationsskolen dækker over, hvad der faktisk er i fokus indenfor denne arbejdspsykologiske skole, nemlig individers behov og motiver i samspillet mellem individ og arbejdssituation [Graversen i Petersen 1984:255]. Human Ressource-skolen kan historisk spores tilbage til midten af 1950-erne med Frederick Herzberg og Douglas McGregor som centrale eksponenter for skolen [Agervold 1998a:52ff; Morgan 1997:36f]. Human Ressource-skolen adskiller sig fra Human Relation-skolen, idet den tager et personlighedspsykologisk udgangspunkt for sin formulering om, hvordan arbejdet skal indrettes, og hvordan arbejderne skal motiveres til at yde en god indsats [Agervold 1998a:52]. En måde at indrette arbejdet på med henblik på at motivere arbejdere til at yde en god indsats er gennem etableringen arbejdsgrupper eller selvstyrende grupper, som også blev berørt ovenfor i forbindelse med præsentationen af den sociotekniske skole. I løbet af 1990´erne har ideerne om arbejdsgrupper for alvor fået gennemslagskraft indenfor organisationspsykologien. Arbejdsgrupper kan også betragtes som en måde at udvikle organisationer på gennem aktiv inddragelse af individerne og deres behov i arbejdet [Bakka 1998:291ff]. Gruppetanken i arbejdsorganiseringen havde sit udspring tilbage i 1950´erne indenfor den sociotekniske skole [Agervold 1998a:47ff; Petersen 1984:257] og i 1960´erne med norske eksperimenter med selvstyrende grupper [Bakka 1998:292]. Men det er først i løbet af 1990´erne, at gruppeorganiseringen i forskellige typer af virksomheder og organisationer for alvor er blevet inddraget herunder også i offentlige kommuner og amter [Bakka 1998:293]. 

Sammenfattende kan det siges, at de arbejdspsykologiske skoler efter Taylors Scientific Management i større eller mindre grad har søgt at forstå den ansatte som et individ med nogle kvalitative ressourcer, der kan anvendes med henblik på at nå organisationens overordnede mål. Det vil sige, at de til en vis grad søger at humanisere arbejdet i organisationen uden at dette går ud over organisationens effektivitet [Agervold 1998a:69]. Opfattelsen af, at ansatte skal motiveres positivt med det formål at udnytte deres ressourcer optimalt i organisationen, videreføres også i dag. Her kan blandt andet nævnes tilgange som Human Ressource Management [Agervold 1998a; Bratton 1994] og teorier om læring i organisationer og organisatorisk læring [Moxnes 1981; Argyris 1992]. 

2.2 Den teoretiske forståelse af transaktionsbegrebet 

I dette afsnit præsenteres og diskuteres transaktionsbegrebet, som er den bagvedliggende teoretiske forståelse af Agervolds model for det psykosociale arbejdsmiljø. Det skal som udgangspunkt gøres klart, at arbejdsmiljøet som en objektiv størrelse ikke kan betegnes som værende psykosocialt. Der er derimod tale om, at arbejdsmiljøet rummer nogle objektive sociale og organisatoriske forhold, som opfattes subjektivt af individet [Agervold 1998a:157]. Dermed skabes begrebet det psykosociale arbejdsmiljø, hvor det psykologiske ligger i individet og det sociale ligger i selve arbejdskonteksten, som individet er en del af. Således opretholdes forståelsen af tilgangen som værende individuel. 

Det teoretiske udgangspunkt for undersøgelsen udgøres af professor i arbejds- og organisationspsykologi Mogens Agervolds model for det psykosociale arbejdsmiljø [Agervold 1998a]. Modellen tilhører den transaktionelle tankegang, hvor individet møder sine arbejdsmiljøbetingelser, og dette møde resulterer i transaktioner mellem individet og arbejdsmiljøbetingelserne. Den transaktionelle forståelse af det psykosociale arbejdsmiljø er valgt, da forståelsen inddrager både individet, omgivelserne samt deres møde. Dermed erkender vi også, at individerne kan opfatte det objektive arbejdsmiljø forskelligt. Dette er i modsætning til en traditionel tankegang, hvor den samme påvirkning antages at give det samme resultat hos forskellige individer.

Transaktionsbegrebet har meget tilfælles med begrebet interdependent interaktion [Agervold 1998a:94f]. Psykologen L. Pervin forklarer interdependent interaktion som:

”…to eller flere variabler, der kan måles uafhængigt af hinanden, men hvis effekt kun kan forstås i sammenhæng med hinanden. Da hver variabel aldrig eksisterer isoleret, er dens effekt afhængig af dens relation til andre variabler” [egen oversættelse af Pervin 1978:14].

Den interdependente interaktion er et centralt princip i transaktionsforståelsen, idet variablernes indbyrdes relationer bliver defineret til at være gensidigt afhængige. Derfor kan man f.eks. ikke undersøge et individ uden at inddrage vedkommendes omgivelser og man kan derfor heller ikke forstå et individ uden at inddrage omgivelserne. Den interdependente interaktion er imidlertid kendetegnet ved at være tidsmæssigt afgrænset [Agervold 1998a:95], hvilket er i kontrast til transaktionsbegrebet som dækker over en fortløbende proces [Pervin 1978:15]. Transaktionsforståelsen kan forklares med, at:

”...variablerne påvirker konstant hinanden, idet en variabels effekt påvirker de andre variabler, som igen virker tilbage på den første variabels natur” [egen oversættelse af Pervin 1978:15].

Variablerne påvirker hinanden konstant, og indvirker på hinandens natur, hvilket skaber en konstant udvikling eller med andre ord en transaktion. Konsekvensen heraf er, at foregående eksempel med relationerne mellem individ og omgivelser skal udvides. I en transaktionel forståelse skal et individ ikke kun undersøges i relation til vedkommendes omgivelser, men ydermere skal tidligere indbyrdes påvirkninger medtages for at kunne forstå den nuværende situation. Dette betyder i sidste ende, at der ikke er tale om kausale relationer i transaktionsforståelsen, idet udgangspunktet er under konstant forandring. Dette betyder, at der ikke kan præciseres et start- og slutpunkt for de gensidige påvirkninger. 

I transaktionsmodellen for det psykosociale arbejdsmiljø skabes transaktionsresultatet i mødet mellem individet og arbejdsmiljøbetingelserne. Transaktionsbegrebet er en teoretisk konstruktion, der i undersøgelsen betegnes som et udviklingsforløb mellem to eller flere variabler. I dette udviklingsforløb øver variablerne konstant indflydelse på hinanden, og handlingen fra én variabel influerer på en anden variabel, som derefter påvirker og forandrer den første variabels natur. I et analytisk perspektiv indenfor denne undersøgelses rammer kan transaktionen beskrives som mødet mellem individet og arbejdsmiljøbetingelserne. Når transaktionsbegrebet ses i sammenhæng med det psykosociale arbejdsmiljø, vil de transaktioner, der sker over tid mellem individet og dets arbejdsmiljøbetingelserne, være processer der kan afføde vækst eller misvækst hos individet [Agervold 1998a:159].

2.3 Transaktionsmodellen 

Den anvendte transaktionsmodel er i sin grundlæggende form en generel model, som indeholder rammer, der skal udfyldes. I de følgende afsnit vil denne udfyldning finde sted i form af en redegørelse for de anvendte begreber. Først vil der blive redegjort for de psykosociale faktorer som beskrivelse af transaktionsresultatet, hvorefter arbejdsmiljøbetingelserne og individforståelsen skitseres.

2.3.1 De psykosociale faktorer

Transaktionsbegrebet er i modellen beskrevet som en række psykosociale faktorer, der kan betragtes som en måde at tolke transaktionerne mellem individ og miljø på [Agervold 1998a:164]. Overordnet kan de psykosociale faktorer sammenfattes som; autonomi, integration og kooperation [Agervold 1998a:165f]. Disse faktorer er subjektive, det vil sige individets oplevelser, følelser og vurderinger af et møde med et arbejdsmiljø [Agervold 1998a:164]. En konsekvens af, at de psykosociale faktorer er subjektive og dermed individafhængige er, at en given arbejdssituation ikke nødvendigvis opfattes og vurderes ens af to individer. Med andre ord kan en given arbejdssituation opfattes af et individ som god, mens den nøjagtig samme arbejdssituation af et andet individ opfattes som dårlig. 

2.3.1.1 Autonomi

Autonomibegrebet er den selvforvaltning, som individet er i besiddelse af i arbejdssituationen; dels i forhold til sit eget arbejde snævert betragtet og dels i forhold til organisationen mere generelt gennem kollektive indflydelseskanaler og medbestemmelsesmuligheder. Ledelsesmæssigt er det væsentligt at være opmærksom på, hvorvidt ansvar uddelegeres til det enkelte individ, og i hvilken grad kontrollen i organisationen internaliseres
 [Agervold 1998a:165]. Dette hænger også sammen med en anden del af autonomibegrebet, der netop drejer sig om, i hvilket omfang der er klarhed over det enkelte individs arbejdsopgaver og forventningerne hertil og i den forbindelse også klarhed omkring mål og midler i opgavevaretagelsen [Agervold 1998a:165]. Endelig skal autonomibegrebet forstås udfra, i hvilket omfang der er sammenhæng fra bund til top i organisationen og disse forskellige niveauers værdier og målsætninger [Agervold 1998a:165]. 

Autonomibegrebet kan forstås udfra følgende variabler [Agervold 1998a:165]:

1) Kontrol og indflydelse over eget arbejde 

2) Medbestemmelse og kollektiv indflydelse på organisationen mere alment

3) Participativ ledelsesform

4) Rolleklarhed

Vi har valgt at afgrænse os fra medbestemmelsesvariablen, idet vi antager, at denne variabel ikke direkte har betydning for hjemmebaseret telearbejde. Variablen omhandler primært de officielle kanaler for medbestemmelse, og disse kanaler vil næppe blive berørt af hjemmebaseret telearbejde. Ledelsesformsvariablen betragter vi som indeholdt i kontrol og indflydelsesvariablen, idet den ansattes kontrol og indflydelse på egen arbejdssituation også kan betragtes som et udtryk for om den ledelsesform der udøves i organisationen giver de ansatte meget eller lidt kontrol og indflydelse. 

Autonomibegrebet forstår vi udfra variablerne:

1) Kontrol og indflydelse over eget arbejde

2) Rolleklarhed
Disse variabler operationaliseres i afsnit 3.5.

2.3.1.2 Integration

Integrationsbegrebet drejer sig om, hvilken sammenhæng der er i arbejdssituationen, og hvor meningsfuld arbejdssituationen er for individet [Agervold 1998a:165]. Integrationsbegrebet drejer sig overordnet om individets interesse og forpligtigelse i forhold til sit arbejde, og dermed i hvilket omfang individet er integreret i sin arbejdssituation i stedet for at være styret af ydre forhold, der ikke lader sig påvirke og ændre af individet [Agervold 1998a:166]. 

Endvidere vedrører integrationsbegrebet hvorledes det enkelte individ føler, at arbejdet skaber muligheder for læring og udvikling, og i hvilket omfang individet har mulighed for at udnytte sin viden og kvalifikationer i arbejdssituationen. 

Integrationsbegrebet kan forstås udfra følgende variabler [Agervold 1998a:165f]:

1) Engagement, interesse og udfordring 

2) Meningsfylde og sammenhæng imellem arbejde og personlig udvikling

3) Læremuligheder og kompetenceudvikling
Vi antager, at variablen læremuligheder og kompetenceudvikling ligger indenfor rammerne af variablen meningsfylde. Vi formoder, at den ansatte opfatter læremuligheder og kompetenceudvikling som en del af sin personlige udvikling, og derved kan denne del opfyldes, hvis arbejdssituationen ses som meningsfuld. 

Integrationsbegrebet forstår vi derfor udfra variablerne:

1) Engagement, interesse og udfordring

2) Meningsfylde og sammenhæng imellem arbejde og personlig udvikling

Variablerne operationaliseres i afsnit 3.5.

2.3.1.3 Kooperation

Kooperation skal forstås som arbejdets sociale og samarbejdsmæssige aspekter og herunder vigtigheden af at indgå i såvel formelle som uformelle fællesskaber i arbejdet [Agervold 1998a:166]. Det vil sige, at forholdet til og omgangen med andre individer er i fokus indenfor denne psykosociale faktor. Kooperationsbegrebet indeholder også en anerkendelsesdimension, idet individet anerkendes for, hvad det er, og hvad det kan, og individet vinder anerkendelse ved sit arbejde og sine generelle menneskelige egenskaber. Det er disse forhold, der belønnes gennem såvel formelle som uformelle samarbejdsrelationer [Agervold 1998a:166]. 

Kooperationsbegrebet kan således sammenfattes på følgende variabler [Agervold 1998a:166]:

1) Samarbejde, fælles problemløsning, formel organisering

2) Social kontaktflade af uformel karakter, anerkendelse og respekt, opbakning og støtte fra andre og nærhed 

3) Mellem-menneskelige relationer, konflikter vs. samarbejde mellem enkeltindivider og grupper

Vi antager, at variablen mellem-menneskelige relationer er underordnet i forhold til de to andre variabler i koorperationsbegrebet samarbejde og den sociale kontaktflade. Årsagen er, at vi formoder, at f.eks. konflikter foregår indenfor rammerne af enten den formelle eller uformelle del af samarbejdet, og derfor indenfor variablerne samarbejde eller social kontaktflade.

Kooperationsbegrebet forstår vi udfra variablerne:

1) Samarbejde, fælles problemløsning, formel organisering

2) Social kontaktflade af uformel karakter, anerkendelse og respekt, opbakning og støtte fra andre og nærhed

Disse variabler operationaliseres i afsnit 3.5.

2.3.1.4 De psykosociale faktorer og transaktionsmodellen

Det er nu muligt at udforme en første skitse til en transaktionsmodel for det psykosociale arbejdsmiljø. Denne skitse er figur 1. Det er de psykosociale faktorer, der er fremhævet i modellen, da arbejdsmiljøbetingelserne og individet først bliver beskrevet i de følgende afsnit.

Figur 1: Transaktionsmodellen med fremhævelse af de psykosociale faktorer. Egen bearbejdning af simpel transaktionsmodel [Agervold 1998a:160].

2.3.1.4 De psykosociale faktorer og de historiske linjer

De psykosociale faktorer har alle rødder tilbage i tidligere arbejdspsykologiske tilgange, og transaktionsmodellen kan betragtes som en videreførelse af disse arbejdspsykologiske tilgange. 

Autonomibegrebet har sit udspring i de socialpsykologiske undersøgelser, som bl.a. Lewin udførte i 1930’erne. Ledelsesformen og dens indflydelse på arbejdernes motivation var i fokus for at opnå en øget demokratisering af arbejdspladsen. Dette er i modsætning til Taylors scientific management, hvor der ikke er tale om nogen form for selvbestemmelse i forbindelse med udførelsen af arbejdet [Graversen i Petersen 1984:255]. 

Kooperationsbegrebet er af Human Relations-skolen blevet påpeget som en væsentlig faktor, hvor den uformelle gruppedannelse er blevet sat i fokus [Agervold 1998a:48]. Senere har den sociotekniske skole også pointeret vigtigheden af kooperationen særligt i forbindelse med sammensmeltningen af organisationens tekniske og psykosociale forhold [Agervold 1998a:48; Schein 1990:202]. Her er meningen, at der skal være overensstemmelse mellem de formelle og de uformelle aspekter af samarbejdet. Agervold har elementer fra begge skoler inddraget, idet kooperation i modellen vægter både det formelle og uformelle samarbejde.

Individets oplevelse af integration i forbindelse med arbejdssituationen bygger ligeledes på erfaringer fra tidligere arbejdspsykologiske skoler. Det er specielt Human Ressource-skolen, som her kan fremhæves. Integration i arbejdssituationen har betydning for, om individet får opfyldt sine behov i relation til arbejdet [Graversen, i Petersen 1984:255]. Samtidig har denne opfyldelse også betydning for, om organisationen udnytter de ressourcer, som individet besidder [Agervold 1998a:52].

De tre psykosociale faktorer har hver for sig betydning for individet, hvilket understreges gennem deres fremstilling i tidligere arbejdspsykologiske skoler. Den primære divergens mellem Agervold og de tidligere arbejdspsykologiske skoler er, at Agervold sætter faktorerne ind i en transaktionel forståelse. Det betyder, at faktorerne bliver behandlet ligeværdigt, således at det er individet der tillægger faktorerne betydning. Traditionelt har man vægtet de forskellige faktorer i forhold til hinanden, og dermed set bort fra individets subjektive opfattelser af arbejdsmiljøbetingelserne. I Agervolds transaktionelle forståelse bliver individets opfattelse tolket indenfor rammerne af de psykosociale faktorer, i stedet for at måle faktorerne for sig selv. I transaktionsmodellen er de psykosociale faktorer dermed subjektive.

2.3.2 Arbejdsmiljøbetingelserne

Arbejdsmiljøbetingelserne er de forhold individet møder i sin arbejdssituation, og de udgør således omgivelsesaspektet i transaktionsmodellen. Det er karakteristisk for arbejdsmiljøbetingelserne, at de i modsætning til det subjektive transaktionsresultat kan betragtes udfra objektive kriterier [Agervold 1998a:163]. Agervold grupperer arbejdsmiljøbetingelserne indenfor to hovedgrupper; teknologi og organisation. Disse hovedgrupper udgør den egentlige begrebsramme i forhold til arbejdsmiljøbetingelserne, og bliver gennemgået nedenfor. 

2.3.2.1 Teknologi

Teknologigruppen omfatter arbejdets rent materielle sider i form af produktfremstilling, værktøjsanvendelse, bygninger, indeklimaforhold mv. [Agervold 1998a:162], eller det som mange betegner som det fysiske arbejdsmiljø. Teknologigruppen omhandler derfor primært fysiske og tekniske betingelser, der er relativt let håndgribelige. Da teknologigruppen svarer til det fysiske arbejdsmiljø, kan den i vidt omfang iagttages og registreres udfra objektive størrelser. I undersøgelsen inddrager vi blot direkte produktionsrelaterede teknologier, hvilket er de teknologier som er nødvendige for udførelsen arbejdsopgaverne, der er knyttet til den enkelte stilling. Vi har valgt kun at inddrage de produktionsrelaterede teknologier, da det er denne del af det fysiske arbejdsmiljø, der efter vores mening har den største indflydelse på det psykosociale arbejdsmiljø. Af ressourcemæssige årsager har vi valgt at se bort fra resten af det fysiske arbejdsmiljø, selvom der efter vores mening, ikke er tvivl om, at der også generelt er en sammenhæng mellem det fysiske- og det psykosociale arbejdsmiljø. For eksempel kunne indeklimaet og fysiske forhold som belysning mv. have betydning for det psykosociale arbejdsmiljø. Inddragelsen ville dog have udvidet vores undersøgelse væsentligt, hvilket vi ikke har ønsket at gøre.

2.3.2.2 Organisationselementerne

Organisationselementerne beskrives som [Agervold 1998a:163]:

1) Arbejdets tilrettelæggelse i snæver og bredere forstand med betydning for den ansattes handlerum og beslutningsmuligheder

2) Virksomhedens samarbejdsformer, formelle og reelle medbestemmelseskanaler

3) Ledelsesformer, kommunikationsformer og flad vs. høj ledelsesstruktur

4) Samarbejde, formelt og uformelt, horisontalt såvel som vertikalt i virksomheden, evt. klient- og kundekontakt

5) Kvalifikationskrav, uddannelsesmuligheder og avancementsmuligheder

Organisationselementerne har i undersøgelsen en anden karakter end teknologigruppen, idet den inddrager den menneskelige faktor i organisationen. Endvidere er de af betydning for arbejdets konkrete tilrettelæggelse.

Disse beskrivende organisationselementer er Agervolds forsøg på at fastlægge nogle emner, hvorigennem organisatoriske forhold af betydning for det psykosociale arbejdsmiljø kan afklares. Vi har valgt at formulere vores egne dimensioner ud fra kerneelementerne i Agervolds afklaring af de organisatoriske forhold:

· Den ansattes selvbestemmelse; som indeholder den ansattes handlerum og beslutningsmuligheder i forbindelse med arbejdet

· Støtte og respons fra ledelsen; som dækker over ledelses- og kommunikationsformerne

· Samarbejde; hvilket dækker over organisationens samarbejdsformer både internt på formelt og uformelt plan samt eksternt i forhold til kundekontakt mv.

· Kvalifikationskrav; dækker over kvalifikationskrav, uddannelsesmuligheder og mulighederne for avancement

Dimensionerne skal betragtes som afgrænsninger og præciseringer, og dette er foretaget med henblik på at lette en operationel anvendelse af begreberne. Nedenfor præsenteres en uddybning af vores forståelse af de fire dimensioner og operationaliseringen af dimensionerne er foretaget i afsnit 3.5.

I forhold til Agervolds organisationselementer har vi afgrænset os fra den dimension han betegner som organisationskulturen. Denne er mere uhåndgribelig og vanskeligere at indfange end de ovenstående dimensioner. Vi er opmærksomme på, at kulturdimensionen kan være styrende for, hvorfor arbejdet konkret er tilrettelagt på en given måde, og på den baggrund kan den naturligvis have betydning [Agervold 1998a:163]. Vi har valgt at se bort fra kulturdimensionen i analytisk sammenhæng, da undersøgelsen fokuserer på enkeltindivider der telearbejder. Da det ikke er større grupper, antager vi, at organisationskulturen vil forblive uforandret. Dette kan tilgengæld være med til at forklare hvorfor nogle telearbejdere opfører sig ensartet på hjemmearbejdspladsen og den traditionelle arbejdsplads. I denne undersøgelse har vi fokuseret på ændringer i forbindelse med indførelse af hjemmebaseret telearbejde. Derfor har registreringen af ændringerne været prioriteret, fremfor at forklare årsagerne til ændringerne. 

Den ansattes selvbestemmelse

Selvbestemmelsen behandler vi dels udfra egne betragtninger og dels udfra Agervolds betragtninger om den ansattes handlemuligheder indenfor arbejdets kontekst. Indeholdt i dimensionen er den ansattes oplevelse af at have indflydelse på sin egen arbejdssituation [Agervold 1998a:162]. Arbejdssituationen skal her forstås som arbejdets kontekst i form af arbejdstid, arbejdssted, arbejdsopgaver og deres løsningsmuligheder mv. Den ansattes selvbestemmelse har betydning for den ansattes oplevelse af sin arbejdssituation og mulighederne for at påvirke denne. 

Støtte og respons

Vi behandler ligeledes støtte og respons-dimensionen udfra dels egne og dels Agervolds betragtninger om ledelses- og kommunikationsformer i organisationen [Agervold 1998a:163]. Grundlæggende omhandler dimensionen ledelsens kommunikation med den enkelte ansatte, eller med Agervolds ord; det vertikale samarbejde. Inkluderet herunder er alle former for kommunikation fra ledelsen til medarbejderne. Det betyder, at flere forskellige former for kommunikation kan være relevante indenfor dimensionen f.eks. ordreafgivelse, vejledning, evaluering og diskussion. 

Samarbejde

Agervold opererer indenfor det horisontale samarbejde med dimensionerne formelt og uformelt samarbejde [Agervold 1998a:163]. I undersøgelsen har vi valgt at benævne disse fagligt og socialt samarbejde. 

Det faglige samarbejde kan primært relateres til ansattes samarbejde omkring faglige problemstillinger. Men det faglige samarbejde gælder også kontakten til klienter og andre eksterne parter. Således kan dimensionen siges at indeholde alle former for faglige kontakter, som den ansatte oplever i sit arbejdet. Tilsvarende kan det sociale samarbejde bestemmes som samarbejde mellem ansatte omkring sociale forhold både indenfor arbejdslivet, men også udenfor arbejdslivet. 

I det omfang arbejdet foretages i en organisation med kolleger er antagelsen, at distinktionen mellem fagligt og socialt samarbejde er meget besværliggjort, da det faglige og sociale samarbejde vil være sammensmeltet. Hvis man har en hjemmearbejdsplads, befinder man sig ikke permanent på en arbejdsplads med kolleger, og det er derfor mere sandsynligt, at man kan adskille faglig og socialt samarbejde fra hinanden. 

Kvalifikationskrav

I undersøgelsen defineres kvalifikationskrav som objektive nødvendigheder i forhold til produktionens tekniske og sociale struktur [Madsen i Petersen 1983:211]. Der er altså tale om en række af forskellige typer krav, som organisationen stiller til individet for, at individet kan løse de opgaver og funktioner, der er knyttet til stillingen i organisationen. Dette skal betragtes som en minimumsdefinition, idet øvrige variabler som uddannelsesmuligheder og avancementsmuligheder også inddrages [Agervold 1998a:163]. Efter vores opfattelse er det væsentligt, at der er overensstemmelse mellem de stillede krav og individets mulighed for at opfylde kravene. En sådan potentiel overensstemmelse vil have betydning for individets muligheder for på tilfredsstillende vis at varetage stillingen. 

Kvalifikationsbegrebet kan opdeles i to dimensioner, tekniske kvalifikationskrav og sociale kvalifikationskrav. I denne undersøgelse er de sociale kvalifikationskrav indeholdt i dimensionen; socialt samarbejde, idet denne dimension stiller nogle krav til individet om den sociale omgang med kollegerne, og disse krav kan betegnes som de sociale kvalifikationskrav. 

Tilbage er de tekniske kvalifikationskrav, som vedrører den konkrete arbejdsproces og de håndværksmæssige, fysiske eller intellektuelle færdigheder som er nødvendige for at gennemføre arbejdsprocessen [Madsen i Petersen 1983:211]. De tekniske kvalifikationskrav kan beskrives udfra objektive kriterier såsom krav om bestemt uddannelse og/eller bestået nogle særlige kurser. De sociale kvalifikationskrav omhandler arbejdets sociale organisering [Madsen i Petersen 1983:211], hvilket også kan betegnes som de uformelle relationer mellem individerne indenfor arbejdsorganisationen. 

2.3.3 Individforståelsen

I transaktionsmodellen indgår individet som den enhed, der møder et sæt af arbejdsmiljøbetingelser. Individet skal overordnet forstås således, at det er en størrelse, der indgår i en arbejdspsykologisk kontekst [Agervold 1998a:163], og som sådan har det nogle generelle behov. Disse behov søges indfriet i arbejdslivet eller i relation hertil. Psykologen Abraham Maslow har opstillet en model for et menneskeligt behovshierarki [Maslow 1954]: Maslows behovspyramide består af fem grundlæggende behovsformer, som er: 1) De fysiologiske behov; 2) Tryghedsbehov; 3) Behov for omsorg; 4) Behov for værdsættelse; 5) Selvrealiseringsbehov. Disse behovsformer er ordnet hierarkisk, således at når de første behov (de fysiologiske behov) er opfyldt opstår ønsket om at opfylde de næste behov (tryghedsbehovene) og så fremdeles [Maslow 1970:35ff]. En grundlæggende antagelse, der ligger bag Maslows behovspyramide er, at individer har nogle fundamentale behov og herudfra kan motiveres ved hjælp af et bestemt sæt af faktorer [Maslow 1954]. Det vil med andre ord sige, at der er tale om en universalistisk individopfattelse, hvor der er nogle generelle behov, der er gældende for alle individer uanset deres sociale kontekst og genetiske arv. 

Maslows behovsteori er blevet kritiseret fra flere sider for bl.a. at være for generel og vanskelig at operationalisere til brug for empiriske undersøgelser [Agervold 1998a:163; Sabroe i Petersen 1984:39; Schein 1990:92]. Vanskelighederne med at anvende teorien operationelt som baggrund for empiriske undersøgelser sammenholdt med den begrænsede betydning, som teorien efter vores opfattelse har specifikt i forhold til hjemmebaseret telearbejde og det psykosociale arbejdsmiljø betyder, at vi blot anvender behovsteorien som teoretisk baggrund for at opnå forståelse for individets generelle behov. Derfor indgår behovsteorien ikke operationelt i denne undersøgelse. Vi har derimod ladet os inspirere af Agervolds forslag til, hvordan individet kan forstås og brugt dette som grundlag for operationaliseringen af individet. Individet skal i denne undersøgelse primært forstås udfra en række relevante baggrundsfaktorer [Agervold 1998a:164]. Operationaliseringen af baggrundsfaktorerne er foretaget i afsnit 3.5. 

2.3.4 Transaktionsmodellen i grafisk fremstilling 

I ovenstående afsnit er de psykosociale faktorer, arbejdsmiljøbetingelserne og individforståelsen blevet gennemgået. Det er derfor muligt at præsentere den endelige transaktionsmodel for det psykosociale arbejdsmiljø. Nedenfor i figur 2 er der angivet en grafisk fremstilling af transaktionsmodellen med det formål at skabe et overblik over undersøgelsens teoretiske og modelmæssige grundlag.






 

Figur 2: Transaktionsmodel for det psykosociale arbejdsmiljø. Egen bearbejdning af en simpel transaktionsmodel [Agervold 1998a:160].

I singlecaseanalyserne fokuseres på de tre vandrette enheder i modellen; arbejdsmiljøbetingelserne, transaktionsresultatet og individet. I den multiple caseanalyse analyserer vi på fællestræk mellem singlecaseanalyserne. Fællestrækkene er udgangspunktet for en vurdering af om disse giver potentiale for vækst eller misvækst for individer generelt. I forbindelse med generalisering ligger fokus på den lodrette akse i modellen. Vurderingen er foretaget ved hjælp af tofaktorteorien, der bliver gennemgået i følgende afsnit.

2.4 Tofaktorteorien

Vi anvender Herzbergs tofaktorteori som vurderingsgrundlag for at afgøre om der er potentiale for vækst eller misvækst for individer, der bliver udsat for ændringer som følge af hjemmebaseret telearbejde. Det er således transaktionsresultatet i form af de tre psykosociale faktorer, der bliver vurderet på baggrund af tofaktorteorien. Vi redegør først for selve tofaktorteorien, hvorefter vi relaterer tofaktorteorien til begreberne i transaktionsmodellen. Disse relationer har vi selv konstrueret. 

2.4.1 Hygiejnefaktorer og motivationsfaktorer

Tofaktorteorien blev udviklet af Frederick Herzberg gennem et studie af individers behov i en arbejdsmæssig kontekst [Herzberg 1968:71ff]. Herzbergs tofaktorteori indskriver sig i den samme teoretiske kontekst som Maslow, hvor det antages at individet har nogle generelle behov [Schein 1990:92ff]. Dette betyder, at individet kan motiveres udfra nogle bestemte faktorer, men Herzberg adskiller sig alligevel væsentligt i forhold til Maslow, idet Herzberg arbejder snævert med individet indenfor en arbejdsmæssig kontekst [Schein 1990:93f].

Navnet; tofaktorteorien henviser til teoriens grundlæggende indhold. Teorien opstiller to sæt af faktorer; motivationsfaktorer og hygiejnefaktorer, og de skal betragtes som tilhørende to forskellige dimensioner indenfor en arbejdspsykologisk kontekst. Derfor kan de ikke beskrives ud fra det samme sæt parametre og de opererer relativt uafhængigt af hinanden [Herzberg 1968:72ff].

Motivationsfaktorer skal betragtes som faktorer, der kan øge individets tilfredshed i sin arbejdssituation.

Motivationsfaktorene udgøres af en gruppe bestående af fem faktorer [Herzberg 1968:72ff]:

1) Resultatopnåelse

2) Anerkendelse (for en arbejdspræstation) 

3) Selve arbejdet

4) Ansvar

5) Forfremmelse

Generelt gælder det for motivationsfaktorerne, at de:

”…all seem to describe man’s relationship to what he does” [Herzberg 1968:74].

Motivationsfaktorerne beskriver det substantielle i arbejdet, som er afgørende for et individs oplevelse af tilfredshed i arbejdssituationen [Herzberg 1968:75]. Det særlige ved motivationsfaktorerne er, at de alle kan medvirke til at øge individets tilfredshed, mens de som hovedregel ikke kan resultere i utilfredshed. Derfor vil fraværet af for eksempel forfremmelse blot betyde, at individet ikke oplever en tilfredshed. Der er med Herzbergs ord tale om en unipolær struktur [Herzberg 1968:77]. Hygiejnefaktorerne skal derimod betragtes som faktorer, der kan mindske individets utilfredshed i sin arbejdssituation. 

Hygiejnefaktorerne udgøres af følgende fem faktorer [Herzberg 1968:74]:

1) Firmapolitik og administration

2) Supervision

3) Løn

4) Interpersonelle relationer

5) Arbejdsforhold

Hygiejnefaktorerne er karakteriseret ved, at de:

”…describe his (den ansattes) relationsship to the context or environment in which he does his job” [Herzberg 1968:74].

Hygiejnefaktorerne relaterer derfor ikke til det substantielle i arbejdet men til arbejdets kontekst. Derudover adskiller hygiejnefaktorerne i forhold til motivationsfaktorerne ved, at de hovedsageligt medvirker til at mindske graden af utilfredshed hos individet [Herzberg 1968:74]. Det betyder, at hygiejnefaktorerne ikke kan bidrage til en forøgelse af individets tilfredshed, men højst medvirke til en minimering af individets utilfredshed i sit arbejde. Derfor betyder for eksempel en lønforhøjelse blot, at individets utilfredshed bliver mindsket. Der er således også i relation til hygiejnefaktorerne tale om en unipolær struktur. 

I nedenstående i figur 3 er de to dimensioner, som henholdsvis hygiejne- og motivationsfaktorerne tilhører skitseret.





Figur 3: De to dimensioner i tofaktorteorien (inspireret af [Herzberg 1968:87]).

De to sæt af faktorer som opererer indenfor hver sit felt og er ikke sammenfaldende. Med andre ord vil fravær af ’utilfredshed’ hos individet ikke nødvendigvis betyde en tilstedeværelse af ’tilfredshed’ og omvendt [Herzberg 1968:74f]. Dette betyder samtidigt at ’tilfredshed’ ikke kan ophæve en ’utilfredshed’ og omvendt, da de tilhører hver sin dimension. 

2.4.2 Behovsstruktur og vækst

En forklaring på, at hygiejne- og motivationsfaktorerne tilhører to adskilte dimensioner er, at Herzberg antager, at der eksisterer en bagvedliggende todimensional behovsstruktur, hvor hver dimension vedrører hver sin gruppe af faktorer. 

Den todimensionale behovsstruktur er:

”…one need system for the avoidance of unpleasentness and a parallel need system for personal growth” [Herzberg 1968:75].

Behovet for at undgå ubehageligheder er efter Herzbergs mening et dyrisk behov, mens behovet for personlig vækst er et psykologisk behov [Herzberg 1968:71].

Hygiejnefaktorerne relaterer til behovet for at undgå ubehageligheder. I princippet er behovet for at undgå ubehageligheder cyklisk. En opfyldelse af disse behov vil ikke resultere i en langvarig tilfredshed, idet behovet vil opstå igen, og der vil dermed eksistere en potentiel utilfredshed [Herzberg 1968:80]. 

Behovet for personlig vækst er baggrunden for motivationsfaktorerne. Når disse behov tilfredsstilles er der potentiale for, at individet opnår tilfredshed og personlig vækst. Herzbergs forståelse af personlig vækst relaterer til en arbejdsmæssig kontekst, hvor væksten dækker over en udvikling i individets evner og dets jobudførelse [Herzberg 1968:56]. Han karakteriserer selv væksten udfra seks aspekter men udelukker ikke, at de kan karakteriseres på en anden måde. De seks aspekter, der karakteriserer individets personlige vækst, er: viden, kontekstuel viden, kreativitet, handlekraft, individualitet og reel vækst [Herzberg 1968:58ff]. Disse karakteristika genfindes som bestanddele i motivationsfaktorerne. Vi mener, at behovet for personlig vækst ligger tæt op ad Maslows antagelse om behovet for selvrealisering.

Vi tolker også tofaktorteorien således, at den opererer med en implicit antagelse om, at vækstbehovene ikke er cykliske på samme måde som behovet for at undgå ubehageligheder. Dette er årsagen til, at opnåelsen af tilfredshed har længere varighed end fraværet af utilfredshed. På den baggrund er det mere optimalt for individet, at det er motivationsfaktorer der bliver positivt påvirket i arbejdssituationen end hygiejnefaktorerne.

Forudsætninger for vækst

Herzberg arbejder med tre forudsætninger for, at individet oplever personlig vækst. For det første skal individet selv søge tilfredshed gennem personlig vækst. For det andet skal individet have tilstrækkelig succes og dermed opleve tilfredshed ved at erkende væksten. For det tredje skal individet med succes have undgået ubehageligheder [Herzberg 1968:83f]. Derfor vil et individ, der søger tilfredsstillelse gennem personlig vækst, opleve tilfredsstillelse, hvis motivationsfaktorerne påvirkes positivt samtidigt med at hygiejnefaktorerne påvirkes positivt. Denne sammensætning af påvirkningerne af motivations- og hygiejnefaktorerne er det optimale et individ kan opleve i arbejdssituationen. Samlet er der tale om, at individet oplever tilfredshed samtidigt med fravær af utilfredshed.

Den positive eller negative påvirkning af motivationsfaktorerne er således afgørende for, hvorvidt individer vil være tilfredse eller have fravær af utilfredshed, og det er dermed afgørende for, om der er et potentiale for vækst. Ligeledes er den positive eller negative påvirkning af hygiejnefaktorerne afgørende for, om individerne vil være utilfredse eller have fravær af utilfredshed og dermed afgørende for, om der sideløbende eksisterer et potentiale for misvækst.

2.4.3 Relationerne mellem tofaktorteorien og transaktionsmodellen 

Tofaktorteorien bliver anvendt som et teoretisk fundament for vores vurdering af den del af empirien, der bliver tolket som et transaktionsresultatet. Med baggrund i tofaktorteorien bliver vi i stand til at konkludere på, hvorvidt der er potentiale for vækst og/eller misvækst for telearbejderen. Vurderingen foretages i undersøgelsens multiple caseanalyse, hvor relationerne i figur 4 er udgangspunktet for vurderingen. Relationerne mellem de psykosociale faktorer og faktorerne i tofaktorteorien er opstillet udfra vores antagelser om sammenhænge mellem disse to sæt af faktorer, og relationerne er skitseret i figur 4. 

Figur 4: Tofaktorteorien i relation til de psykosociale faktorer.

Det ses umiddelbart af figur 4, at 8 ud af 10 faktorer i tofaktorteorien er relateret til meningsbærende variabler i transaktionsmodellen. Der er både hygiejne- og motivationsfaktorer, som relaterer til de meningsbærende variabler under den psykosociale faktor, kooperation. Derfor er der en tvetydighed i opfattelsen af kooperationsfaktoren, når den ses i perspektiv af tofaktorteorien (for en nærmere diskussion heraf, se afsnit 3.4). Omvendt er det udelukkende motivationsfaktorer, der relaterer til kontrol og indflydelsesvariablen under autonomi samt til begge meningsbærende variabler under integration. Der er derfor ingen tvetydighed i disse relationer. I det følgende redegør vi for antagelserne bag de opstillede relationer mellem tofaktorteorien og de meningsbærende variabler i transaktionsmodellen. 

Autonomifaktoren

Kontrol og indflydelse som en variabel relaterer vi til tre faktorer:

1) Selve arbejdet: Relationen bygger vi på en antagelse om, at medarbejderens oplevelse af kontrol og indflydelse i forhold til arbejdssituationen er betinget af selve arbejdets karakter og de opgaver, der er forbundet med arbejdet. Det vil sige, at jo højere grad af selvstændig opgavevaretagelse hos medarbejderen, jo højere grad af kontrol og indflydelse har medarbejderen i sit arbejde.

2) Ansvar: Denne relation bygger vi på en antagelse om, at jo mere ansvar medarbejderen oplever i sin arbejdssituation, jo højere grad af kontrol og indflydelse har medarbejderen i sit arbejde. 

3) Forfremmelse: Her er der ligeledes tale om en relativ simpel sammenhæng. Relationen består i en antagelse om, at den forfremmede medarbejder får et større ansvarsområde, hvilket igen fører til en oplevelse af en højere grad af kontrol og indflydelse. 

Rolleklarhedsvariablen kan vi relatere til to faktorer: 

1) Firmapolitik og administration: Relationen bygger vi på en antagelse om, at medarbejderens oplevelse af klarhed omkring sin rolle i organisationen er afhængig af, i hvilket omfang der er klarhed over organisationens struktur, herunder hvem der refererer til hvem. Denne klarhed kan tilvejebringes gennem firmapolitikken og administrationen generelt.

2) Supervision: Her bygger vi relationen på en antagelse om, at medarbejderens oplevede rolleklarhed i organisationen kan være betinget af ledelsens måde at supervisere og vejlede på. Sammenhængen antages derfor at være således, at jo mere ‘synlig’ og ‘nærværende’ ledelsen er i forhold til medarbejderen jo større sandsynlighed er der for, at medarbejderen oplever en rolleklarhed i organisationen. 

Integrationsfaktoren

Engagement, interesse og udfordring som en variabel relaterer vi til tre faktorer: 

1) Selve arbejdet: Den bagvedliggende antagelse for relationen består i, at selve arbejdet og dets konkrete indhold er af betydning for hvilken grad af engagement, som medarbejderen ligger i arbejdet, og om medarbejderen oplever arbejdet som en udfordring.

2) Resultatopnåelse: Relationen bygger vi på en antagelse om, at medarbejderen vil udvise en højere grad af engagement og interesse i arbejdssituationen, hvis resultaterne af anstrengelserne er synlige og endvidere oplever succes med opgavevaretagelsen.

3) Anerkendelse: Denne relation består i en antagelse om, at medarbejderen vil udvise en højere grad af engagement og interesse i arbejdssituationen, hvis medarbejderen oplever en anerkendelse for sin opgavevaretagelse og resultaterne hermed. 

Meningsfylde og sammenhæng imellem arbejde og personlig udvikling relaterer vi til tre faktorer: 

1) Resultatopnåelse: Relationen antages her at bestå i, at medarbejderen i højere grad har mulighed for at opnå meningsfylde i sin arbejdssituation, hvis vedkommende har mulighed for at se resultatet af det udførte arbejde. 

2) Ansvar: Denne relation bygger vi på en antagelse om, at medarbejderen i højere grad har mulighed for at opnå meningsfylde og sammenhæng imellem arbejdet og den personlige udvikling, hvis medarbejderen får mere ansvar i sin arbejdssituation. 

3) Selve arbejdet: Relationen antager vi her at bestå i, at selve arbejdet og dets konkrete indhold er af betydning for, i hvilket omfang medarbejderen oplever meningsfylde og sammenhæng imellem arbejdet og den personlige udvikling i arbejdet. Vi antager, at sammenhængen består i, at selve arbejdet kan være mere eller mindre udfordrende og varierende, og medarbejderen kan således opleve mere eller mindre meningsfylde og sammenhæng imellem arbejdet og den personlige udvikling. 

Kooperationsfaktoren

Samarbejde, fælles problemløsning og formel organisering som en variabel relateres til fire faktorer:

1) Selve arbejdet: Her antager vi, at relationen består i, at samarbejdet er afhængig af, hvordan selve arbejdets karakter er. Karakteren og omfanget af samarbejdet antager vi med andre ord at være væsentlig forskellig afhængig af, om der er tale om samlebåndsarbejde, projektorienteret arbejde eller selvstændig sagsbehandling. 

2) Firmapolitik og administration: Denne relation bygger vi på, at karakteren og omfanget af samarbejdet omkring de faglige områder i en vis forstand er betinget af firmapolitikken. Firmapolitikken kan udstikke generelle retningslinjer for, hvordan og mellem hvilke parter samarbejdet skal foregå, og hvordan den formelle organisering er struktureret.

3) Interpersonelle relationer: Her antager vi, at relationen består i, at samarbejdet omkring problemløsning i organisationen er afhængig af, hvordan de interpersonelle relationer af faglig karakter ser ud. Således kan de interpersonelle relationer i organisationen være afgørende for, hvordan det faglige samarbejde forløber.

4) Supervision: Relationen antager vi består i, at samarbejdet omkring problemløsning er afhængig af, om ledelsens supervision er kontrollerende eller uddelegerende. Samarbejdet og måden det foregår på, må derfor antages at blive påvirket af, hvordan ledelsen deltager og fungerer i organisationen i forholdet mellem ledelse og underordnede.

Den sociale kontaktflade som en variabel relaterer vi til to faktorer: 

1) Anerkendelse: Relationen antager vi består i, at anerkendelse er af betydning for ethvert socialt fællesskab. Det er næppe muligt at forestille sig et socialt fællesskab uden forekomsten af anerkendelse internt mellem individerne i dette fællesskab.

2) Interpersonelle relationer: Her antager vi, at relationen består, i at de interpersonelle relationer har en direkte sammenhæng med den sociale kontaktflade. Der er tale om, at de ikke-faglige sider af de interpersonelle relationer relaterer til den sociale kontaktflade.

2.5 Sammenfatning 

I dette kapitel har vi præsenteret undersøgelsens teoretiske grundlag. Den teoretiske ramme består af en transaktionsmodel for det psykosociale arbejdsmiljø, hvori individet møder sine arbejdsmiljøbetingelser, og mødet skal betragtes som en transaktion mellem individet og arbejdsmiljøbetingelserne. Transaktionen skal teoretisk forstås som tre psykosociale faktorer; 1) autonomi; 2) integration og 3) kooperation. Det er indenfor disse psykosociale faktorer, at transaktionsresultatet skal tolkes. Arbejdsmiljøbetingelserne udgøres af to hovedgrupper; 1) teknologi og 2) organisation. Teknologidelen bestemmes udfra arbejdets fysiske og materielle sider, og er derfor meget konkret. Organisationsdelen er væsentlig mere omfattende, og bliver beskrevet på baggrund af dimensionerne: Den ansattes selvbestemmelse, støtte og respons, samarbejde og kvalifikationskrav. Individet kan teoretisk forstås udfra Maslows behovsteori, hvor individet antages at have nogle generelle behov. I denne undersøgelse bliver individet operationaliseret udfra en række objektive variabler, der redegøres for i afsnit 3.5.

Udover transaktionsmodellens elementer har vi også inddraget tofaktorteorien for at forstå, hvordan individer kan motiveres i arbejdssituationer, og dermed også i forbindelse med hjemmebaseret telearbejde. Tofaktorteorien arbejder med to grupper af faktorer, motivationsfaktorer og hygiejnefaktorer, som opererer på hver sin dimension. Motivationsfaktorerne kan øge individets tilfredshed, mens hygiejnefaktorerne kan mindske individets utilfredshed. I undersøgelsen bliver tofaktorteorien anvendt som vurderingsgrundlag for hjemmebaseret telearbejdes potentiale for vækst og/eller misvækst hos telearbejderen. Vi har afsluttet kapitlet med at skabe relationer mellem de psykosociale faktorer og tofaktorteorien. Denne del udgør det teoretiske grundlag for vores anvendelse af tofaktorteorien. 

Kapitel 3

Det metodiske grundlag

Videnskabelig forskning kan betragtes som en proces, der i et vist omfang er bevidst og styret af nogle valg [Andersen 1997a:23]. Kernen i denne proces er, at forskeren på forhånd træffer nogle valg som ramme for, hvad der ønskes viden om og hvordan denne viden skal søges tilvejebragt. Disse valg kan sammenfattes med begrebet metode [Andersen 1997a:18]. Som udgangspunkt for at træffe valg om, hvilket metodiske grundlag og hvilke teknikker, som undersøgelsen skal betjene sig af, er det væsentligt at få afklaret det videnskabsteoretiske grundlag. Videnskabsteori kan kort defineres som læren om, hvad videnskab er, hvordan den udvikler sig, og hvordan den spiller sammen med praksis og samfundsudviklingen i det hele taget [Andersen 1997a:19]. Videnskabsteoribegrebet vil efter vores mening ofte have snitflader med metodologien, hvor forskeren beskæftiger sig med hvilke underliggende antagelser, som de metodiske fremgangsmåder hviler på, og hvilke forklaringstyper der anses for tilfredsstillende [Andersen 1997a:19]. Gennem metodologien bliver videnskabsteorien og afklaringen af det videnskabsteoretiske grundlag efter vores mening relevant for alle undersøgelser, der ønsker videnskabelig status.

Dette kapitel indledes foruden denne introduktion med en præsentation af det videnskabsteoretiske grundlag. Herefter er kapitlet struktureret med undersøgelsens enkeltdele som ramme. Det betyder, at de metodiske aspekter omkring problemstillingen og valget af undersøgelsesdesign præsenteres først. Herefter gennemgås det multiple casestudie som undersøgelsesmetodik og herunder optræder selve udvælgelsen af undersøgelsens cases også. Valget af den teoretiske forståelsesramme gennemgås med tilhørende overvejelser omkring gyldighed. Endvidere operationaliseres de teoretiske begreber i kapitlet, således de kan anvendes til skabelsen af empiri. Dette følges af en gennemgang af, hvorledes empirien er skabt gennem anvendelsen af interview. Endelig præsenteres analysens opbygning og selve analyseapparatet, der bruges til at relatere empirien til det teoretiske grundlag.

3.1 Det videnskabsteoretiske grundlag

Grundlaget for denne undersøgelses vidensproduktion ligger indenfor rammerne af fortolkningsviden i samfundsvidenskaberne [Andersen i Andersen 1994:153ff]. Hermed distancerer vi os fra det positivistiske enhedsideal om, at der findes en og kun én videnskabelig metode til frembringelse af sand viden indenfor både naturvidenskaberne og samfundsvidenskaberne [Andersen i Andersen 1994:154]. 

Fortolkningsviden kan metodologisk betragtes som et bredt fundament, der har opnået stadig stigende anerkendelse efter det positivistiske paradigmes dominans i 1960-erne [Andersen i Andersen 1994:162]. Bredden indenfor videnskabsteoribegrebet fortolkningsviden, betyder naturligvis, at begrebet må præciseres for opnåelse af forståelse heraf. Vi har valgt at præcisere det på baggrund af to centrale retninger, fænomenologien og hermeneutikken, og spørgsmålet er nu: Hvordan kan hhv. fænomenologi og hermeneutik anvendes som metoder til at opnå valid viden indenfor samfunds- og humanvidenskaberne? Inden dette spørgsmål diskuteres vil vi redegøre for to grundlæggende metodologiske overvejelser, nemlig spørgsmålet om induktion og deduktion i vidensproduktionen. 

3.1.1 Induktion og deduktion

En grundlæggende overvejelse drejer sig om forholdet mellem induktion og deduktion i undersøgelsen. Forholdet mellem og valget af hhv. den induktive og den deduktive metodologi drejer sig om grundlaget for vidensgenerering i undersøgelsen.

Den induktive metodologi handler om at slutte fra en endelig liste af singulære udsagn til en begrundelse af et universalt udsagn [Knudsen i Andersen 1994:86]. I udgangspunktet benytter denne undersøgelse sig af en induktiv metodologi. Den induktive metodologi fremtræder gennem den fænomenologiske metode, hvor vi på det empiriske felts præmisser søger at generere viden gennem direkte interaktion med feltet i form af kvalitative forskningsinterview. Gennem skabelsen af empiri om enkelttilfælde søger vi at slutte til generel viden om hjemmebaseret telearbejde og betydningen for det psykosociale arbejdsmiljø.

Den deduktive metodologi handler om, at man på baggrund af nogle universale love, der kan være fremkommet ved induktion, er i stand til at deducere implikationer, der kan fungere som hhv. forklaringer og forudsigelser [Knudsen i Andersen 1994:87]. Det forholder sig derfor således, at man ved anvendelse af et deduktivt ræsonnement tager udgangspunkt i nogle bestemte udsagn (præmisser) og arbejder sig væk fra disse og frem til en bestemt konklusion [Knudsen i Andersen 1994:87]. 

Således kan induktionsmetodologien og deduktionsmetodologien betragtes som to forskellige veje, når der skal produceres viden. Lidt firkantet kan induktion betragtes som en metodologi, hvor forskeren bevæger sig nedefra en række enkelttilfælde og opad til en generel konklusion. Heroverfor står den deduktive metodologi, hvor forskeren bevæger sig oppefra en eller flere generelle lovmæssigheder og nedad til en række enkelttilfælde med henblik på at forudsige eller forklare disse. I praksis er det ofte vanskeligt at skille den induktive metodologi fra den deduktive metodologi, da disse vil være vævet ind i hinanden og de to metodologier kan operere samtidig gennem hele undersøgelsesprocessen [Andersen 1997a:40].

Undersøgelsens teoretiske ramme er baggrund for dataindsamlingen, hvilket kan lede tankerne i retning af, at undersøgelsen benytter sig af en deduktiv metodologi. Her skal man dog være opmærksom på den teoretiske rammes rolle i undersøgelsen. Rammens rolle er netop at fungere som teoretisk ramme for datafangsten og ikke som generelle love, der kan forklare og forudsige bestemte konklusioner. Dette skal ses i forhold til, at vi har en eksplorativ problemstilling, der lægger op til forståelse fremfor forklaring, og således opererer vi primært indenfor den induktive metodologi.

3.1.1 En fænomenologisk forståelse

Undersøgelsen kan betragtes indenfor rammerne af den fænomenologiske forståelse af, hvordan viden genereres. Fænomenologi kan grundlæggende betragtes som en måde, hvorpå der søges tilvejebringelse af viden om de fundamentale principper for, hvordan verden opleves på det subjektive plan. Samt hvordan vi strukturerer vor subjektive verden, og hvordan dette betinger vore handlinger [Andersen i Andersen 1994:162]. Dermed kan et fænomen betragtes som en social konstruktion, der kan begribes med den ‘rigtige’ metode. Dette kan betragtes som en indkredsning af selve formålet med fænomenologien. Men hertil kommer der også overvejelser om selve metoden, som fænomenologien betjener sig af. Gennem den fænomenologiske metode søger forskeren at generere viden gennem en direkte oplevelsesbeskrivelse uden overvejelser om oprindelsen eller årsagen til oplevelsen [Kvale 1997:62]. 

Endvidere kan den fænomenologiske metodes dualisme fremhæves i den forstand, at der skelnes mellem det tilsyneladende og fænomenet, hvor der påbegyndes med det tilsyneladende, som det der tilslører og vildleder. Herfra skal alle tilsløringerne gradvist fjernes, således fænomenet endelig kan fremtræde klart for vor bevidsthed [Nørreklit 1994:29]. Essensen i denne metode udgøres således af to aspekter; abstraktion og væsensskuen. Hvor abstraktion drejer sig om at se bort fra det tilsyneladende og det irrelevante, så drejer væsensskuen sig om at fokusere på selve fænomenet, således det træder frem [Nørreklit 1994:28]. 

Det centrale spørgsmål, der nu kan rejses, er: Hvad udgør undersøgelsens fænomen(er)? Der kan argumenteres for, at såvel hjemmebaseret telearbejde som det psykosociale arbejdsmiljø kan udgøre fænomenet, men vi har valgt at betragte hjemmebaseret telearbejde som fænomenet. Begrundelsen herfor er, at vi betragter hjemmebaseret telearbejde som en subjektivt opfattet og social konstruktion, der i sagens natur baserer sig på individuelle subjektive opfattelser. Den samme begrundelse kunne også fremføres overfor det psykosociale arbejdsmiljø som et (hypotetisk) fænomen, men det psykosociale arbejdsmiljø er snarere at betragte som et perspektiv, hvorigennem fænomenet hjemmebaseret telearbejde kan undersøges, og skal som sådan betragtes som et instrument til afgrænsning af selve det empiriske felt. Fænomenet i undersøgelsen er derfor hjemmebaseret telearbejde, som belyses gennem det psykosociale arbejdsmiljø som perspektiv. Spørgsmålet er nu, hvordan fænomenet belyses og på hvilket grundlag? Her kommer hermeneutikken ind i billedet.

3.1.2 Skabelse af viden gennem fortolkning 

Fortolkning kan betragtes som et forsøg på at skabe klarhed over et fænomen som ellers optræder uklart [Gilje 1993:156]. Fortolkning sker ofte i forhold til tekster, og her kommer hermeneutikken som metode ind i billedet. Hermeneutik kan kort beskrives som studiet af tekstfortolkning, og det egentlige formål med hermeneutikken er at nå frem til en gyldig og almen forståelse af en teksts betydning [Kvale 1997:56]. I denne undersøgelse udgøres det tekstlige grundlag ikke af religiøse, litterære og juridiske dokumenter, som var det oprindelige genstandsfelt for hermeneutikken [Kvale 1997:56], men derimod af interviewudskrifter. Interviewene fungerer som metoden, hvorpå vi indsamler empiri til belysning af fænomenet, og interviewudskrifterne danner grundlag for initieringen af fortolkningsprocesser i undersøgelsen. Fortolkningsprocesserne gennemføres som sagt med henblik på at nå frem til en gyldig og almen forståelse af tekstens betydning eller mening. Teksten kan betragtes som et udtryk for det fænomen, som vi ønsker at forstå, og dermed tillægger vi implicit fænomenet mening. Vi antager dermed, at fænomenet a priori har mening som vi kan opnå viden om og forstå [Gilje 1993:142]. Det er ikke sikkert, at denne antagelse er korrekt, men det er efter vores mening nødvendigt at arbejde udfra antagelsen, når undersøgelsen hviler på et fortolkningsteoretisk grundlag. 

Vi har valgt primært at arbejde udfra en såkaldt holistisk tilgang til forståelsen af fænomenet. Den holistiske tilgang kan sammenfattes på to punkter [Gilje 1993:161]:

· Kriteriet for korrekt tekstforståelse er, at detaljerne skal harmonere med helheden, og

· man skal se på det meningsfulde fænomen sådan som det, isoleret set, foreligger. 

Umiddelbart er den holistiske tilgang, således som den er skitseret ovenfor, meget bred og giver ikke nogle konkrete anvisninger på, hvordan den korrekte forståelse af fænomenet findes. Spørgsmålet er hvilke garantier der er for, at vi faktisk har opnået den korrekte forståelse af fænomenet? Der er faktisk ingen garantier, og her kommer vi ind på et vigtigt princip indenfor al fortolkning, nemlig metodologisk tolerance [Gilje 1993:163]. Metodologisk tolerance drejer sig om, at flere fortolkninger af det samme fænomen kan være lige gyldige, og som fortolker skal vi være åben overfor, at andre fortolkninger end vores egne også kan have noget vigtigt at sige [Gilje 1993:163]. Vi mener, at dette princip kan sammenfattes således, at en sag (et fænomen) altid kan ses fra flere sider og alle anskuelserne kan være lige gyldige og have noget at bidrage med.

3.2 Metodiske aspekter i forhold til problemstillingen 

I gruppen var der enighed om, at undersøgelsen skulle omhandle hjemmebaseret telearbejde i forhold til det psykosociale arbejdsmiljø, men vi overvejede flere tankebaner inden dette fokus blev endelig fastlagt. I begyndelsen af 1999, da arbejdsprocessen begyndte for alvor, fandt vi ud af at hjemmebaseret telearbejde som område var relativ uudforsket. Det betød, at der var mange aspekter der kunne tages fat på, ved en undersøgelse af området. Der var særligt to områder, der trængte sig på. For det første så vi læring som et interessant perspektiv at belyse hjemmebaseret telearbejde udfra. Læring skulle her forstås som såvel individuel som organisatorisk læring, men aspektet omkring organisatorisk læring skabte problemer. Det viste sig, at hjemmebaseret telearbejde i dansk målestok foregik i et omfang, der ikke kunne antages at have indflydelse på den organisatoriske læring og vi opgav derfor at forfølge dette perspektiv videre. Dette førte os frem til det psykosociale arbejdsmiljø som et muligt perspektiv for undersøgelsen af hjemmebaseret telearbejde. Gennem studier af andre undersøgelser, er vi ikke stødt på nogle, der eksplicit opererer med det psykosociale arbejdsmiljø som et perspektiv. Dette har selvsagt været en motivationsfaktor for valget af perspektiv i forhold til undersøgelsen. Relativt tidligt efter det psykosociale arbejdsmiljø blev fastlagt som perspektiv, blev der skabt enighed om en problemstilling, som endte ud i følgende formulering af undersøgelsens formål som er at afdække:

hvilken betydning anvendelsen af hjemmebaseret telearbejde har for telearbejderens psykosociale arbejdsmiljø?

Problemstillingen skal betragtes som en eksplorativ problemstilling, der har til formål at afdække et felt gennem en bred og åben tilgang [Nielsen 1994:29]. Årsagen hertil er den efter vores opfattelse begrænsede forskning, der har været omkring telearbejde generelt og dets betydning for det psykosociale arbejdsmiljø i særdeleshed. Således er det udfra vores definition af hjemmebaseret telearbejde et relativt nyt empirisk område, som vi ønsker at trænge dybere i og opnå en højere forståelse af. Den eksplorative karakter hænger også sammen med undersøgelsens induktive metodologi, og problemstillingen kan derfor betragtes som eksplorativ induktiv [Andersen 1997b:104].

3.2.1 Valg af undersøgelsesdesign

En første forudsætning for at gennemføre undersøgelsen er at vælge et metodisk stringent undersøgelsesdesign. Undersøgelsesdesignet beskrives som den måde, hvorpå vi vælger at undersøge vor problemstilling, og dermed bestemmer undersøgelsesdesignet kombinationen af de former for data, der bliver benyttet i undersøgelsen [Andersen 1997a:61]. Der kan nævnes tre overvejelser, der skal gøres, og valg der skal træffes. For det første skal det afklares, om der skal arbejdes med kvalitative eller kvantitative data. For det andet skal det afklares, om fænomenet skal følges over tid, eller om det er et øjebliksbillede, der søges indfanget. For det tredje skal den overordnede undersøgelsesmetodik fastlægges [Andersen 1997a:61f; 153ff].

I denne undersøgelse udgør kvalitative data den primære dataform. Dette valg betyder, at vi gennem forskellige former for dataindsamling bliver i stand til at skabe en dybere forståelse for det problem, vi studerer [Andersen 1997a:41]. Dermed er konturerne af forskellen mellem kvalitative og kvantitative data også tegnet, idet vi hermed kan sige, at kvalitative data søger at tilvejebringe forståelse, mens kvantitative data søger at forklare fænomener [Andersen 1997a:41; Nielsen 1994:54]. Det vil sige, at det er dybde (kvalitativ forståelse) overfor bredde (kvantitativ forklaring) [Nielsen 1994:55]. Valget af kvalitative eller kvantitative metoder kan afgøres på flere måder, men generelt gælder det, at problemstillingens karakter og undersøgelsens genstandsfelt bør være afgørende for valget af metode [Andersen 1997a:44]. I denne undersøgelse finder vi det naturligt at arbejde med kvalitative metoder af to årsager. For det første er der tale om en eksplorativ problemstilling, der søger at udforske et relativt nyt genstandsfelt med begrænset teoriudvikling indenfor for netop denne kontekst
. I sådanne tilfælde vil en kvalitativ metode ofte være at foretrække fremfor en kvantitativ [Jensen 1991:19]. For det andet ligger problemstillingen op til en dybdegående analyse af udvalgte individers livsverden
 og deres opfattelser af det psykosociale arbejdsmiljø. En problemstilling med dette sigte vil alt andet lige blive optimalt belyst udfra kvalitative metoder [Kvale 1997]. 

I undersøgelsen foretager vi kun analyse på situationen, som den ser ud i et øjebliksbillede. Dette betyder, at undersøgelsen metodisk kan beskrives som et øjebliksstudie af ændringer. Metodisk skal individet beskrive sin situation i dag med hjemmebaseret telearbejde relateret til situationen før hjemmebaseret telearbejde. Det vil ikke give mening udfra den teoretiske transaktionelle forståelse at lave en måling med to tidsmæssigt forskudte øjebliksbilleder, idet individet ikke nødvendigvis vil relatere sin nutid (øjebliksbillede 2) til den målte fortid (øjebliksbillede 1). Med andre ord vil individets nuværende opfattelse af fortiden være afgørende for, hvordan nutiden ses af individet. 

Endelig skal den grundlæggende undersøgelsesmetodik som nævnt fastlægges. Denne del er mere omfattende end de to ovenstående dele, og derfor bliver der redegjort for valget af undersøgelsesmetodik selvstændigt i nedenstående afsnit.

3.3 Undersøgelsen som et casestudie

Et case-studie kan defineres som en empirisk undersøgelse, der:

”investigates a contemporary phenomenon within its real-life context, especially when the boundaries between phenomenon and context are not clearly evident” [Yin 1994:13].

I afsnit 3.1 fastslog vi, at hjemmebaseret telearbejde er undersøgelsens fænomen, og det psykosociale arbejdsmiljø er perspektivet, som fænomenet anskues igennem. Når der er tale om hjemmebaseret telearbejde som fænomen og det psykosociale arbejdsmiljø som perspektiv herpå, er det passende at anvende casestudiet som undersøgelsesmetodik, da fænomenet vanskeligt lader sig adskille fra konteksten. 

Der skelnes normalt mellem to grundlæggende former for casestudier, nemlig et single- og et multipelt casestudie. I undersøgelsen er det multiple casestudie valgt som undersøgelsesmetodik. Forskellen mellem et single- og et multipelt casestudie er ikke substantiel, idet den blot ligger i, at det multiple casestudie indeholder flere (multiple) enheder indenfor flere kontekster [Yin 1994:44f]. Vi har valgt at foretage en række singlecasestudier, fordi vi herved sætter individet i centrum. Denne fremgangsmåde stemmer også overens med, at individet er den mest gyldige størrelse i forhold til transaktionsresultatet og det psykosociale arbejdsmiljø. Hjemmebaseret telearbejde med det psykosociale arbejdsmiljø som perspektiv indfanges dermed mest optimalt gennem singlecasestudier. Samtidig ønsker vi også at indfange og belyse tendenser indenfor fænomenet hjemmebaseret telearbejde. Til trods for at vores definition af hjemmebaseret telearbejde er ret snæver, åbner den op for en varians indenfor definitionen
. Dette er også tilsigtet, da vi ønsker at kunne sige noget om en bredere gruppe af ansatte, som har hjemmebaseret telearbejde. Derfor kan vores undersøgelse betragtes som et multipelt casestudie, idet vi har foretaget en række singlecasestudier som forarbejde til en multipel caseanalyse. Vi mener på den baggrund, at vi kan tillade os at konkludere på såvel det psykosociale arbejdsmiljø som perspektiv og hjemmebaseret telearbejde som fænomen, da der både er taget hensyn til perspektivet og fænomenet i valget af undersøgelsesdesign. 

Et spørgsmål der kan stilles i forbindelse med valget af et multipelt casestudie er, hvor mange cases der skal udgøre det empiriske grundlag? Vi mener ikke, at der kan opstilles et præcist minimumskriterie for antallet af cases. Dette skyldes den transaktionelle tilgang, hvor individer vil opfatte deres arbejdssituation forskelligt. Derfor vil der principielt ikke være en minimumsgrænse, men vi har vurderet, at ti cases vil være tilstrækkeligt til at dække variansen indenfor vores definition af hjemmebaseret telearbejde. Undersøgelsens tolv cases udgør således et tilstrækkeligt grundlag for at konkludere på undersøgelsen. 

3.3.1 Kriterier for caseudvælgelse 

Det har været en vanskelig proces at finde frem til de enkelte cases. Hvis man orienterer sig i dagspressen, kan man let få fornemmelsen af, at der er mange danskere, der har hjemmebaseret telearbejde. Problemet er blot, at mange af de ansatte som har muligheden for at benytte sig af hjemmebaseret telearbejde, slet ikke benytter sig af det i et omfang, der kan gå ind under vores definition af hjemmebaseret telearbejde. Dette er blandt andet årsagen til, at vores udvælgelseskriterier for casene har været igennem en større udvikling. Formålet med at anvende de samme kriterier for valg af cases er at styrke komparationsmulighederne mellem casene, og som Yin udtrykker det, så gælder det, at:

”Each case must be carefully selected so that it either a) predicts similar results… or b) produces contrasting results but for predictable reasons…” [Yin 1994:46]. 

Det vil sige, at der er tale om en replikationslogik, hvor de enkelte cases er valgt udfra de samme kriterier med henblik på senere at kunne kompareres udfra de samme dimensioner. 

Som det vil fremgå senere, er der på den ene side stor lighed på tværs af casene, mens casene på den anden side divergerer fra hinanden udfra særligt to kategorier, nemlig stillingskategorien og uddannelseskategorien. Her er der tale om et relativt bredt udsnit af stillinger indenfor kontorområdet og tilsvarende et bredt udsnit af uddannelser, og hvor dette i begyndelsen var vores eneste mulighed, blev det senere til et bevidst valg. Valget af de forskellige stillingskategorier og uddannelseskategorier betød nemlig, at vi havde mulighed for at opnå forståelse for såvel ens vurderinger som forskellige vurderinger fra individerne med henvisning til de forskellige stillinger og uddannelser, som casene har.

En hovedstrategi der ofte anvendes, når der skal udvælges cases indenfor den multiple metodik er, at casene udvælges efter de samme kriterier af hensyn til komparationen mellem casene [Andersen 1997b:104]. Denne hovedstrategi har vi også valgt som grundlag for undersøgelsen. Derfor fastlagde vi to overordnede og relativt skrappe kriterier, som skulle opfyldes, før vi kunne bruge individerne som cases i undersøgelsen.

1. kriterium: Casen skal have hjemmebaseret telearbejde 

Med udgangspunkt i Kommunale Tjenestemænd og Overenskomstansattes definition kan vi overordnet definere tele- og hjemmearbejde som arbejde, der udføres på afstand fra den normale arbejdsplads ved hjælp af en PC, en elektronisk kommunikationsforbindelse eller andet materiale, der stilles til rådighed af arbejdsgiveren. Arbejdet skal desuden have en fast tilbagevendende karakter [Kommunale Tjenestemænd og Overenskomstansatte 1997:8]. 

I vores undersøgelse er hjemmebaseret telearbejde defineret mere specifikt som en arbejdsorganisering, hvor en medarbejder i minimum 20% og maksimum 60% af arbejdstiden arbejder fra sin bolig via elektronisk opkobling til sin arbejdsplads
. Tidsangivelsen giver dog let nogle metodiske problemer.

For det første er der et problem med, at eventuelle ændringer af det psykosociale arbejdsmiljø indtræder gradvist og ikke først, når telearbejderen runder 20% af sin arbejdstid i hjemmet. Dette taler for, at det ikke er rimeligt at fastsætte en præcis grænse. Et mindre problem i denne sammenhæng er, at vi ikke har haft mulighed for at kontrollere præcist, hvor meget tid de udvalgte cases bruger, og der er derfor en risiko for, at nogle faktisk bruger mindre end en dag om ugen. Generelt antager vi, at hvis en medarbejder telearbejder en dag eller mere om ugen, så vil eventuelle ændringer i det psykosociale arbejdsmiljø være målbare for os. Den nedre grænse på 20% er valgt, fordi det i praktisk svarer til en dag om ugen og dermed er forholdsvis simpelt for folk at afgøre, om de falder ind under grænsen eller ej. Derudover er det også den mest udbredte grænse både i andre undersøgelser samt i ministeriel sammenhæng (se f.eks. [Arbejdsministeriet 2000:1; Forskningsministeriet 1997a:4; Bartel 1999:4]). Den direkte konsekvens af minimumsgrænsen på 20% er, at vi indskrænker det potentielle empiriske felt. Til gengæld har vi gennem den snævre definition kunnet udvælge cases, som alt andet lige, har haft mere markante ændringer, end hvis vi havde anvendt en bredere definition.

For det andet kan det være problematisk at have en grænse for, at den ansatte maksimalt må benytte sig af hjemmebaseret telearbejde i 60% af arbejdstiden. Det kan udelukke enkelte ansatte som måske telearbejder lidt over de tre dage om ugen uden dog at arbejde fuldstændig uafhængigt fra kollegerne. 60% er valgt som maksimumgrænse for at sikre et nogenlunde ens sammenligningsgrundlag. De medarbejdere, der telearbejder i f.eks. 80% af arbejdstiden, står efter vores mening med så store potentielle ændringer i det psykosociale arbejdsmiljø, at de ikke kan sammenlignes med de medarbejdere, der telearbejder i et mindre omfang. I praksis har det også vist sig, at de lokalaftaler der er indgået indenfor den offentlige sektor maksimalt tillader medarbejderne at telearbejde i 60% af deres arbejdstid. Derudover anbefaler HK også en grænse på 2 - 3 dage om ugen, og i flere af de empiriske undersøgelser er 60% ligeledes den øvre grænse [Forskningsministeriet 1997a:9; Transportrådet 1998:25]. Vi er ikke indenfor den offentlige sektor stødt på medarbejdere, der har telearbejdet i mere end 60%, så betydningen af denne grænse har i praksis været ret begrænset.

Endelig for det tredje regnes begrebet ‘arbejdstiden’ som en almindelig 37 timers arbejdsuge, og eventuelt overarbejde medregnes derfor ikke. I flere af landets kommuner og amter bliver hjemmebaseret telearbejde overvejende brugt til overarbejde, og disse medarbejdere er dermed blevet forbigået med den stramme definition af arbejdstiden
. Vi valgte dog undervejs i undersøgelsen at gøre en undtagelse fra denne definition af arbejdstiden ved at tillade, at medarbejdere med en lederstilling kunne indregne en vis del af overarbejdet som den almindelige arbejdstid. Dette blev gjort, fordi vi fornemmede, at der i ledernes arbejdstid i højere grad end hos øvrige medarbejdere ligger en fast pukkel af overarbejde. Vi antager, at lederen opfatter overarbejdet som en del af normale arbejdstid.

2. kriterium: Casen skal være fastansat i en kommunal eller amtslig organisation

Kriteriet om fastansættelse er medtaget, fordi vi ønskede cases, der formelt var forankret over tid i en organisation. Valget af den offentlige sektor er foretaget udfra to argumenter. For det første viste vores gennemgang af avisudklip fra 1996 og frem til 1999, at det overvejende har været offentlige organisationer, der er blevet omtalt i pressen i forbindelse med indførelse af eller forsøg med telearbejde. For det andet udarbejder PLS Consult hvert år en statusrapport over anvendelsen af IT i danske offentlige og private virksomheder. PLS Consults undersøgelse viser, at udbredelsen af telearbejde er væsentligt større indenfor den offentlige sektor end indenfor den private sektor [PLS Consult 1998:43]. Disse to argumenter var væsentlige, fordi vi fra begyndelsen af undersøgelsen havde betydelige problemer med at finde egnede cases. Vi valgte derfor primært kommuner og amter, fordi udbredelsen af hjemmebaseret telearbejde var større her end indenfor den statslige sektor samt indenfor den private sektor. Vi ønskede ikke cases fra både den private og offentlige sektor, da vi ville have de forskellige cases til at være så sammenlignelige som muligt, og derfor med så ens organiseringsformer som muligt. Dette mener vi, at kommunerne og amterne lever op til, da de alle er politisk styrede og opbygget efter de samme principper
, selvom størrelsen af organisationerne naturligvis varierer en del, og afdelingsstrukturerne derfor også gør det. Staten har satset på enkelte ‘spydspidsforsøg’ med hjemmebaseret telearbejde (se bl.a. [Arbejdsskadestyrelsen 1997]), hvilket begrænser den generelle udbredelse meget indtil videre. 

3.3.2 Processen for caseudvælgelse

Det var en lang arbejdsproces fra beslutningen om at gennemføre interview var taget til vi havde fundet interviewpersonerne. Denne proces beskrives i det følgende for dels at give et nærmere indtryk af det empiriske felt og dels for at redegøre for, hvor stor en del af feltet vi har afdækket. Da der ikke findes brugbare undersøgelser af den konkrete udbredelse af hjemmebaseret telearbejde i Danmark (jf. afsnit 1.4), endte vores søgning efter egnede cases med at blive en ‘minikortlægning’ af den konkrete udbredelse af hjemmebaseret telearbejde amter og kommuner i Danmark. Det er denne proces, der bliver beskrevet i det følgende.

De første søgninger efter egnede cases

Via en række danske undersøgelser (jf. litteraturlisten), internet (primært HK’s hjemmeside [http://www.distancearbejde.dk]) samt presseudklip fra 1996-1999 fandt vi 9 jyske arbejdspladser, der havde ansatte med hjemmebaseret telearbejde. Arbejdspladserne fik hver en e-mail med spørgsmål om udbredelsen og omfanget af hjemmebaseret telearbejde på deres arbejdsplads samt nogle tekniske spørgsmål (bilag 3). Det væsentligste kriterium for, at de ansatte kunne anvendes som cases i undersøgelsen var, at de skulle være kontoransatte med hjemmebaseret telearbejde i minimum 20% af arbejdstiden. Derudover søgte vi også efter større enheder af medarbejdere (f.eks. en afdeling eller større dele heraf), som alle havde hjemmebaseret telearbejde, da vores perspektiv på daværende tidspunkt stadigvæk var organisatorisk og individuel læring. Arbejdspladsernes svar var meget forskellige og ikke alle lige tilfredsstillende, og der var ingen større grupper af medarbejdere med hjemmebaseret telearbejde. Det var også kendetegnende, at de fleste ansatte med hjemmebaseret telearbejde ikke kunne leve op til vores minimumskriterium om at telearbejde i mindst 20% af arbejdstiden. 

Resultatet af den første henvendelsesrunde var ret nedslående. Der var arbejdspladser med enkelte medarbejdere der levede op til vores kriterier, men ikke hele afdelinger. Vi overvejede derfor, om vi skulle justere kravene til omfanget af hjemmebaseret telearbejde, men som det fremgik tidligere (jf. afsnit 3.3) var det dog væsentligt for undersøgelsen, at casene levede op til dette kriterium. Vi fastholdt desuden kravet om, at casene skulle komme fra den samme afdeling, og vores eneste mulighed var derfor at udvide søgningen efter egnede cases. 

Vi udsendte derfor yderligere 29 e-mails til private og offentlige arbejdspladser med de samme uddybende spørgsmål, som vi tidligere havde udsendt. Vores undersøgelsesfelt blev i denne omgang udvidet til hele landet og til alle virksomheder, som havde været nævnt i dagspressen samt diverse faglige blade siden 1996. Med så omfattende et felt var vi sikre på, at vi ville finde så mange potentielle cases, at vi blev nødt til at vælge nogle fra. Kriterierne var uændrede i forhold til den første udsendelse, og resultatet blev desværre også lige så nedslående. De fleste blev igen sorteret fra pga. vores tidskriterium, men der var igen enkelte ansatte, der telearbejdede i så stort et omfang, at de kunne bruges som cases.

Status var således, at vi havde fundet 9 organisationer med enkelte potentielle cases. Det var ikke lykkedes for os at finde en større enhed af ansatte, der alle havde telearbejde
. Da dette ikke var muligt, blev vi nødt til at ændre perspektivet i undersøgelsen, således at fokus ikke længere var på individuel og organisatorisk læring men i stedet på det psykosociale arbejdsmiljø. Vores vinkel blev derfor mere individuel, og vi kunne således alligevel bruge de potentielle cases, som levede op til tidskriteriet, men som var blevet droppet, fordi de ikke indgik i en større enhed af telearbejdere. 

Der var dog en meget stor forskel på organisationerne, og på dette tidspunkt besluttede vi at fastlægge nogle klare kriterier for de potentielle arbejdspladser, således vi kunne være sikre på, at de kunne bruges i komparationsøjemed. Først og fremmest søgte vi at undgå virksomheder, der kunne karakteriseres som høj-innovative
. Årsagen hertil var, at vi ville belyse hjemmebaseret telearbejde i en kontekst, hvor hjemmebaseret telearbejde i sig selv kunne betyde de største forandringer og omvæltninger for personalet, hvilket vi antog ikke ville være tilfældet indenfor høj-innovative virksomheder. Dette kriterium forårsagede, at vi på forhånd satte fokus på offentlige myndigheds- og serviceproducerende organisationer, hvilket resulterede i, at vi afskar ca. halvdelen af de potentielle cases. Indenfor den offentlige sektor valgte vi amter og kommuner. Vi så således bort fra staten, idet der ikke var noget, der tydede på, at staten var ret langt fremme i forbindelse med indførelse af hjemmebaseret telearbejde. 

Med de ændrede kriterier stod vi tilbage med 8 cases, der opfyldte vores kriterier. Vi havde besluttet os for, at 10 cases ville være tilstrækkelig. Vi ville dog gerne interviewe flere personer, således vores undersøgelse ikke blev forsinket, hvis der var en eller flere, der meldte fra eller alligevel ikke levede op til kriterierne. Vi fortsatte derfor vores søgen efter cases.

De endelige cases i undersøgelsen

Via Statens Informations officielle webside [www.danmark.dk] fandt vi e-mailadresserne på alle de kommuner og amter i Danmark, der havde e-mail, hvilket i foråret 1999 var 186. Vi havde haft kontakt til enkelte af disse organisationer på daværende tidspunkt, men resten fik en e-mail med spørgsmål om udbredelsen af hjemmebaseret telearbejde i deres kommune eller amt. Målet var, at vi i alt skulle finde minimum 10 personer, der ville deltage i undersøgelsen. Vores hidtidige kontakt havde været uforpligtende for de berørte kommuner og amter, og der var derfor ingen, der havde givet tilsagn om at ville deltage i vores undersøgelse. Vi samlede svarene fra de to foregående runder med svarene fra denne sidste runde, da alle således havde haft lige muligheder for at fungere som cases.

I alt 112 kommuner og amter besvarede vores spørgsmål, hvilket giver en svarprocent på 60. Heraf havde 60 (54%) indført telearbejde i et eller andet omfang. Desværre viste det sig, at de fleste havde svært ved at leve op til kriteriet om at have telearbejde i mindst 20% af arbejdstiden. Faktisk var det kun 11 af de i alt 60 kommuner og amter med telearbejde, der havde en eller flere ansatte, der levede op til dette kriterium. 4 af disse arbejdspladser havde ansatte, der alle levede op til vores fastlagte kriterier, men som alligevel ikke deltog i vores undersøgelse. Årsagerne varierede fra, at deres geografiske placering besværliggjorde gennemførelsen af interview til, at deres svar indkom for sent i forhold til gennemførelsen af undersøgelsen. Endelig var der en enkelt arbejdsplads, som skønnede, at deres 2 medarbejdere ikke havde tid til at deltage i undersøgelsen. De resterende 7 arbejdspladser havde tilsammen 12 medarbejdere, der levede op til vores kriterier. Medarbejderne blev herefter kontaktet personligt per e-mail med et uddybende spørgsmål, om de telearbejdede i mindst 20% af arbejdstiden samt med en beskrivelse af undersøgelsens fokus og den mulige rolle, de kunne få i vores undersøgelse. Samtidig blev de anmodet om at give besked tilbage per e-mail, hvis de ønskede at deltage i undersøgelsen. Alle ønskede at deltage og for at sikre os, at der var enighed om, hvad det var de skulle medvirke til, udfærdigede vi en samarbejdsaftale. De fleste arbejdspladser ønskede at indgå en samarbejdsaftale, der forpligtede den ansatte til at deltage samt lovede dem anonymitet. Med indgåelsen af samarbejdsaftalen eller deres skriftlige erklæring om at ville deltage, endte alle vores 12 potentielle cases som egentlige cases i undersøgelsen. Der var dog et problem af metodisk karakter med 3 af de udvalgte cases i form af, at de havde benyttet sig af en mulighed for at arbejde hjemme, før de fik en ‘rigtig’ hjemmearbejdsplads. Dette forhold kunne gøre det vanskeligt for os at opretholde en skarp før-efter-distinktion i forhold til hjemmebaseret telearbejde, da de i forvejen havde kendskab til situationen med hjemmearbejde blot under en anden form. Men vi vurderede, at ændringerne for deres vedkommende mellem det tidligere ‘hjemmearbejde’ og det nuværende hjemmearbejde ved en ‘rigtig’ hjemmearbejdsplads trods alt er af et sådant omfang, at de er relevante i undersøgelsen. 

Jf. afsnit 1.4 findes der ikke statistisk materiale, der præcist klarlægger hvor stor udbredelsen af hjemmebaseret telearbejde er i Danmark. Derfor betragtede vi det som relevant at lave vores egen minikortlægning, og resultaterne fra denne er samlet i et appendiks. På baggrund af denne minikortlægning er det vores vurdering, at de cases, der har medvirket i denne undersøgelse, udgør en stor del af den samlede masse af folk i Danmark, der lever op til de opstillede casekriterier.

Problemer ved caseudvælgelse

I forbindelse med caseudvælgelsen er der et par væsentlige problemer. For det første henvender vi os til arbejdspladser med medarbejdere, der allerede har hjemmebaseret telearbejde. Da medarbejderne p.t. benytter sig af hjemmebaseret telearbejde, er sandsynligheden for at de er meget utilfredse med deres nuværende arbejdssituation ikke stor, da de i så fald nok ville have stoppet med at telearbejde. Vi har prøvet at undgå problemet ved at acceptere, at 3 af de 12 cases ikke længere har hjemmebaseret telearbejde, og således fortæller de om deres tidligere erfaringer med hjemmebaseret telearbejde. For det andet var det enkelte steder ikke os selv, der udvalgte de enkelte cases på arbejdspladsen. Via vores minikortlægning fandt vi selv arbejdspladserne, og lod vores kontaktperson finde de enkelte cases. Hvis kontaktpersonen for eksempel var en leder, ville det måske have været oplagt for lederen at give et positivt indtryk af arbejdspladsen ved at henvende sig til de medarbejdere, der er positive overfor hjemmebaseret telearbejde. En mulighed for at modvirke dette ville have været, hvis vi havde fundet en samlet afdeling med medarbejdere, der alle havde hjemmebaseret telearbejde, og for nyligt havde fået muligheden for det. Dette var som førnævnt ikke muligt. Problemet var kun aktuelt på to arbejdspladser, hvor vi ikke interviewede alle de ansatte der levede op til vores kriterier.

De ovenstående to problemer kan have betydning for undersøgelsens konklusioner, da de kan forvrænge resultaterne, uden at vi har haft kontrol over eller indblik i forvrængningen. Det kan med andre ord betegnes som en bias, der eksisterer i forbindelse med undersøgelsen. Problematikken opstår automatisk, da der ikke er tale om en eksperimentel undersøgelse, hvilket betyder at tilfældigheder kan øve indflydelse. Vi kan derfor ikke sige, hvor meget det betyder for konklusionen, at de udvalgte cases frivilligt har valgt at telearbejde. Ligeledes kan vi heller ikke med sikkerhed sige, hvilken betydning det har, at de udvalgte cases udgør en minoritet i de organisationer eller afdelinger, hvor de arbejder.

3.4 Den teoretiske ramme

Undersøgelsens teoretiske ramme er af central betydning for undersøgelsens resultater og værdien af disse resultater. Med værdien menes, hvilken validitet undersøgelsen kan tilskrives. Der kan overordnet foretages en todeling af validiteten i intern og ekstern validitet. Den interne validitet vedrører det teoretiske plan, mens den eksterne validitet vedrører det empiriske plan [Olsen 1995:30f]. Den interne validitet er således spørgsmålet om, hvorvidt de teoretiske begreber er dækkende i forhold til hinanden og samtidigt ikke er inkonsistente. Den eksterne validitet drejer sig om, hvorvidt operationaliseringen af det teoretiske apparat er adækvat, således at de indsamlede data er i overensstemmelse med både det teoretiske og det empiriske plan. I de nedenstående afsnit vil vi fremhæve, hvilke problemer af teoretisk karakter, som undersøgelsen er stødt på, og hvordan vi søger at løse dem eller mindske dem. Den analytiske anvendelse af den teoretiske ramme bliver ikke præsenteret her, men i afsnit 3.5 om operationalisering og afsnit 3.6 om undersøgelsens analysedel.

Ved valget af undersøgelsens teoretiske ramme, er der sket et fravalg af andre potentielle teoretiske rammer. I afsnit 1.1 antog vi, at der er tre niveauer, som hjemmebaseret telearbejde kan anskues fra, hvilket er individniveauet, det organisatoriske niveau og endeligt det samfundsmæssige niveau. Den teoretiske ramme, som vi har valgt, befinder sig imellem individniveauet og det organisatoriske niveau, og vi belyser således ikke hjemmebaseret telearbejde udelukkende fra et niveau. Vi har for eksempel valgt ikke at anskue hjemmebaseret telearbejde udelukkende på individniveau, men udfra individets vurderinger af sine omgivelser. En mere individorienteret tilgang kunne være valgt ved hjælp af en psykologisk tilgang, hvor det centrale omdrejningspunkt ville have været individernes behov og specielt hvorfor individer opfatter omgivelserne som de gør i forhold til disse behov. Med vores teoretiske ramme antager vi blot, at individer har behov i relation til en arbejdssituation. Ligeledes har vi fravalgt udelukkende at anskue hjemmebaseret telearbejde udfra et organisatorisk eller samfundsmæssigt niveau, hvilket vi kunne have gjort gennem en institutionel tilgang. Ved anvendelsen af et institutionelt perspektiv kunne omdrejningspunktet for undersøgelsen være et spørgsmål, om hjemmebaseret telearbejde som et nyt fænomen ville gøre en forskel på de i forvejen eksisterende institutioner. Ligeledes vil det også være et spørgsmål, om hjemmebaseret telearbejde blive formet og defineret efter de eksisterende institutioner. Der vil derfor være fokus på, hvordan hjemmebaseret telearbejde som fænomen opstår og interagerer med institutioner i organisationen eller samfundet. 

3.4.1 Rammens interne validitet

To forhold er væsentlige for den interne validitet. For det første skal teorien være konsistent og sammenhængende uden indre modsigelser i teoriens logik. For det andet er vores anvendelse af teorien af betydning. 

Denne undersøgelses teoretiske ramme udgøres af to elementer; nemlig Agervolds transaktionsmodel for det psykosociale arbejdsmiljø og Herzbergs tofaktorteori. Disse forskellige elementer betyder, at det kan være relevant at indkredse teoribegrebet, og her har vi valgt at støtte os til følgende forståelse:

”Med teori… forstås et sæt af logisk sammenhængende begreber og generelle påstande der tager sigte på at forklare bestemte fænomener” [Bakka 1998:318]. 

På baggrund af denne forståelse må Herzbergs tofaktorteori betegnes som en teori, der indeholder antagelser om individets behov. Den logiske sammenhæng er således, at de faktorer der har betydning i en arbejdsmæssig kontekst står i forhold til de behov, som individet har. Ligeledes står kategoriseringen af faktorerne i motivations- og hygiejnefaktorer i forhold til antagelserne om individets behov. 

Anderledes forholder det sig med modelbegrebet, der kan betragtes som et begrebsapparat, hvor relationerne mellem begreberne er klart angivet [Andersen 1997a:111]. En model skal på samme måde som en teori betragtes som et forenklet system af et udsnit af virkeligheden, og begrebet er knyttet op på en analytisk tankegang [Andersen 1997a:111]. En særlig form for model, hvor sammenhængen mellem begreberne eksisterer, men hvor sammenhængen er mere løst antydet kan betegnes en begrebsramme [Andersen 1997a:113]. Transaktionsmodellen for det psykosociale arbejdsmiljø må i forhold til ovenstående afklaring af teori-, model- og begrebsrammebegrebet betragtes som en begrebsramme. Transaktionsmodellen kan dog betragtes som en model i den forstand, at den er en forenklet system (tre interagerende elementer: arbejdsmiljøbetingelser, individ og transaktionsresultat), der beskriver et udsnit af virkeligheden (individets psykosociale arbejdsmiljø). Problemet med at betragte transaktionsmodellen som en model i metodisk forstand er, at den ikke klart redegør for relationerne mellem elementerne og subelementerne i modellen. Derfor vælger vi at betragte Agervolds transaktionsmodel for det psykosociale arbejdsmiljø som en begrebsramme snarere end en model. 

3.4.1.1 Teorikritik

Agervolds transaktionsmodel og Herzbergs tofaktorteori har forskellig tidsmæssig historisk oprindelse, hvilket afspejles i kritikken af dem. Hvor Herzbergs tofaktorteori efterhånden har en række år bag sig (første gang publiceret i 1959, [Herzberg 1959]), og således også er blevet kritiseret fra flere sider, så er Agervolds transaktionsmodel i den valgte udformning af relativ ny dato [Agervold 1998a]. Det betyder, at kritikken af transaktionsmodellen foretages som logiske slutninger fra vores side, hvorimod kritikken af tofaktorteorien bygger på tidligere foretagne undersøgelser. 

Et kritisk aspekt ved transaktionsmodellen er, at den ikke er direkte normativt forklarende for det psykosociale arbejdsmiljø. Indirekte kan vi tolke normative aspekter, idet de psykosociale faktorer er tre dimensioner, der er benævnt med deres ‘positive’ udfald. De tre dimensioner kan betragtes som kontinuumer mellem to yderpunkter. De positive yderpunkter betegnes som; autonomi, integration og kooperation. Vi mener, at de tilsvarende tre negative yderpunkter kan betegnes udfra tre af fremmedgørelsesdimensionerne; magtesløshed, meningsløshed og isolation [Graversen i Petersen, 1984:260]. Disse modsvarer fraværet af autonomi, integration og kooperation. 

Et andet problem ligger i, at Agervold ikke opstiller kriterier for, hvordan de psykosociale faktorer skal tolkes, hvilket vanskeliggør en analyse indenfor rammerne af transaktionsmodellen. Analysen bliver i væsentligt omfang udsat for bias fra forskerens side, idet analysen af empirien i høj grad sker på forskerens præmisser. Vi betragter dog dette som et generelt problem ved anvendelsen af begrebsrammer fremfor solide teorier, hvor relationerne mellem begreberne er klarere. 

Herzbergs teori udmærker sig først og fremmest ved at være enkel og operationel, og som sådan har den også opnået en vis gennemslagskraft, på trods af at senere forskning har vist, at dikotomien mellem de to faktorer; hygiejnefaktorer og motivationsfaktorer kan være problematisk [Bakka 1998:174; Graversen 1976:191; Graversen i Petersen 1983:256]. Eksempelvis placerer Herzberg som bekendt de interpersonelle relationer som en hygiejnefaktor, hvorimod bl.a. Graversen empirisk identificerer denne faktor som værende en motivationsfaktor [Graversen 1976:190ff]. Problemet omkring de interpersonelle relationers placering i modellen kan også tilskrives de forskellige kontekster som Herzberg (en amerikansk kontekst) og Graversen (en skandinavisk kontekst) har arbejdet i. 

Et andet problem ved Herzbergs teori er selve metoden, som Herzberg anvendte for at nå frem til sine resultater og dermed sin teori. Det metodiske grundlag for Herzbergs teori bygger på en særlig interviewteknik, hvori han bad interviewrespondenterne fortælle om hhv. deres bedste og dårligste oplevelser i forbindelse med deres arbejde. En sådan metodik kan være problematisk, for mennesker har tilsyneladende en tilbøjelighed til selv at tage æren for, hvad der går godt, og skyde skylden over på andre for, hvad der går dårligt [Maaløe 1996:37f]. Det betyder, at det er en form for psykologisk selvhævdelse, som Herzberg gennem anvendelsen af denne metode måler, snarere end hvad der faktisk kan virke motiverende for folk i arbejdet [Maaløe 1996:38]. 

Men på trods af nogle problematiske aspekter ved tofaktorteorien står den alligevel som en grundlæggende solid teori, der har opnået anerkendelse blandt et bredt publikum [Maaløe 1996:40].

3.4.1.2 Koblinger mellem begrebsramme og teori 

Udgangspunktet for den teoretiske ramme udgøres som tidligere nævnt af transaktionsmodellen for det psykosociale arbejdsmiljø, og Herzbergs tofaktorteoris relation til transaktionsmodellen er således væsentlig for den interne validitet. Et grundlæggende problem ved at relatere transaktionsmodellen til Herzberg tofaktorteori er, at transaktionsmodellen kan betragtes som en begrebsramme, der beskriver det psykosociale arbejdsmiljø, mens tofaktorteorien er en teori, der kan forklare, hvordan individer kan motiveres i arbejdssituationen. Gennem koblingen mellem begrebsramme og teori kan det påstås, at vi konstruerer en model. Modelkonstruktionen sker gennem tilføjelsen af en forklarende dimension til transaktionsmodellen, hvor relationen mellem begreberne klart angives. Udfra denne tankegang er der tale om en model i den forstand, der blev redegjort for i afsnit 3.4. Men metodisk har vi ikke arbejdet udfra en modeltankegang. Begrundelsen herfor er, at vi ikke har konstrueret en sådan model som grundlag for dataindsamlingen, men alene anvendt transaktionsmodellen for det psykosociale arbejdsmiljø som grundlag for dataindsamlingen.

Dette leder over til et andet problem ved den interne validitet i forhold til teorikoblingen i undersøgelsen. Problemet består i, at tofaktorteorien anvendes til analyse på data, der er indsamlet på grundlag af transaktionsmodellen. Dermed er der ikke en umiddelbar sammenhæng mellem en del af den teoretiske baggrund (tofaktorteorien) og empirien. Problemet søges løst gennem en eksplicit kobling mellem transaktionsresultatet i transaktionsmodellen og tofaktorteorien, hvilket foretages i afsnit 2.4. Gennem koblingen sikrer vi, at vi på trods af at data indsamles udfra transaktionsmodellens begreber, også kan analysere data på baggrund af tofaktorteorien. 

Endvidere kan vi fremhæve et tredje problematisk aspekt i teorianvendelsen. Tofaktorteorien opererer med en hovedpræmis i form af, at der findes nogle grundlæggende behov, som alle individer har. Vi analyserer og problematiserer ikke denne hovedpræmis i undersøgelsen, og således kan vi heller ikke vurdere, hvorvidt denne hovedpræmis om individers grundlæggende behov faktisk også er gældende for de individer, vi undersøger. Vi må derfor acceptere teoriens hovedpræmis og betragtes undersøgelsens konklusion på baggrund heraf. 

I forlængelse heraf er det også værd at være opmærksom på divergensen mellem tofaktorteoriens universelle perspektiv (grundlæggende behov hos alle individer) og transaktionsmodellens individuelle perspektiv (transaktionsbegrebet/resultatet er subjektivt opfattet og individuelt). Således kan tofaktorteorien efter vores opfattelse rummes i transaktionsmodellen i den forstand, at tofaktorteorien kan medvirke til en analytisk generalisering af transaktionsresultaterne, som vi gennem analysen kommer frem til.

3.4.2 Forholdet mellem teori og empiri

Denne del omhandler undersøgelsens eksterne validitet og er et udtryk for, om operationaliseringen af det teoretiske apparat er adækvat, således at de indsamlede data er i overensstemmelse med det teoretiske niveau [Olsen 1995:30f]. Ofte udtrykkes denne form for validitet som definitionsvaliditet, hvilket dækker over, hvorvidt der er overensstemmelse mellem de teoretiske definerede begreber og de operationelt definerede begreber [Andersen 1997a:110]. I dette afsnit vil vi fremhæve tre centrale problemer i forbindelse med den eksterne validitet i denne undersøgelse, mens selve begrebsoperationaliseringen foretages i afsnit 3.5.

Det første problem drejer sig om forholdet mellem selve transaktionsbegrebet, og den skabte empiri. Grundlæggende er der tale om, at transaktionsbegrebet dækker over processer, der ikke er afgrænset i tid. Heroverfor står empirien, som vi indfanger gennem interview, og således har karakter af ’øjebliksbilleder’ af individernes opfattelser. Dette er en grundlæggende forskel mellem den teoretiske forståelse som undersøgelsen opererer udfra og de ressourcer og muligheder, som vi har haft til rådighed i forbindelse med empiriskabelsen.

En anden problematik er empiriskabelsen i relation til arbejdsmiljøbetingelserne i transaktionsmodellen. I undersøgelsen behandler vi arbejdsmiljøbetingelserne subjektivt i den forstand, at vi tager personernes opfattelser som det eneste udtryk for ændringer i arbejdsmiljøbetingelserne. Dette sker på trods af, at modellen forudsætter, at arbejdsmiljøbetingelserne kan beskrives udfra objektive parametre. Konsekvensen er naturligvis, at det ikke er muligt at kontrollere personens opfattelser udfra objektive parametre, der ligger udenfor personens livsverden. Men her kan valget af fremgangsmåde også begrundes med, at det er individernes opfattelser og deres vurderinger, der er i fokus.

Endeligt er der et tredje væsentligt problem, idet vi anvender transaktionsmodellen som undersøgelsesperspektiv på hjemmebaseret telearbejde. Problemet opstår, idet vi undersøger ændringer i forbindelse med indførelsen af hjemmebaseret telearbejde og deres betydning for det psykosociale arbejdsmiljø. Vi tager dermed ikke empirisk udgangspunkt i det psykosociale arbejdsmiljø. Problemet er, at vi ikke indfanger aspekter af casenes arbejdsliv, der udelukkende relaterer til arbejdet på arbejdspladsen. Et hypotetisk eksempel kan være konflikter med kollegerne i form af mobning på arbejdspladsen. Dette ville uden tvivl være af stor betydning for den ansattes oplevelse af kooperation og vedkommendes psykosociale arbejdsmiljø. Ved at fokusere på ændringer i forbindelse med indførelsen af hjemmebaseret telearbejde kan vi hypotetisk komme frem til en konklusion, der for den enkelte ansatte er uvæsentlig i forhold til de problemer, der ligger udenfor for vores tilgang. Løsningen på problemet ville være at tage udgangspunkt i selve det psykosociale arbejdsmiljø i stedet for at tage udgangspunkt i ændringer af det psykosociale arbejdsmiljø. Men dette vil automatisk afføde problemet med at vurdere og afgøre, hvilken betydning hjemmebaseret telearbejde har haft for det psykosociale arbejdsmiljø i forhold til medarbejderens ’hele’ arbejdsmiljø. 

De to første af de ovennævnte problemer relaterer sig til vores ressourcer i arbejdsprocessen, og således betragter vi problemerne som eksterne begrænsninger på selve undersøgelsen. Det sidste problem er en uundgåelig konsekvens af, at hjemmebaseret telearbejde er fænomenet og det psykosociale arbejdsmiljø er perspektivet. Mulighederne for at eliminere de tre problemer er derfor efter vores mening begrænsede, og i forbindelse med konklusionen skal problemerne holdes for øje som begrænsninger i undersøgelsen.

3.4.3 Problemer i anvendelsen af tofaktorteorien

Vi har i tidligere i afsnit 3.4 redegjort for, at transaktionsmodellen kan rumme tofaktorteorien. På den måde som vi har valgt at bruge transaktionsmodellen og tofaktorteorien er det vigtigt, hvorledes de overlapper hinanden på de udvalgte variabler, som vi har koblet. Overordnet kan de 8 af de 10 motivations- og hygiejnefaktorer, som Herzberg opererer med relateres til de meningsbærende variabler under de psykosociale faktorer. De to af Herzbergs faktorer, der ikke umiddelbart kan relateres til de psykosociale faktorer, er lønfaktoren og arbejdsforholdsfaktoren. Disse er begge hygiejnefaktorer. I forhold til transaktionsmodellen kan lønfaktoren og arbejdsforholdsfaktoren derimod betragtes indenfor arbejdsmiljøbetingelserne, hvor der er tale om eksterne forhold i relation til individet. Det er logisk, at det er hygiejnefaktorer, der ‘falder udenfor’ transaktionsmodellen, da disse som udgangspunkt relaterer sig til forhold udenfor individet. Denne logik berettiger også implicit valget af Herzbergs tofaktorteori. Arbejdsforholdsfaktoren kan desuden relateres til det fysiske arbejdsmiljø som vi har afgrænset os fra. Derfor mener vi ikke, at det er et væsentligt problem, at disse to faktorer falder udenfor variablerne under transaktionsresultatet. 

Der kan være flere forskellige problemer, når variablerne og faktorerne relateres til hinanden. Der er for det første spørgsmålet om, hvorvidt en variabel dækker over mere, det samme eller mindre end den relaterede faktor. Der er her risiko for upræcise relationer mellem variablen under en psykosocial faktor og en hygiejne- eller motivationsfaktor, idet variablen under den psykosociale faktor for eksempel dækker over mere end hygiejne- eller motivationsfaktoren. For det andet er der et afledt problem af ovenstående. Problemet er, at der under én af variablerne under de psykosociale faktorer kan være to hygiejne- eller motivationsfaktorer. Det er ikke et væsentligt problem, når der er tale om henholdsvis to hygiejne- eller motivationsfaktorer, da det som udgangspunkt kun er faktorens karakter (en hygiejne- eller en motivationsfaktor), der skal fastlægges. Derimod er det et problem, når der kan bestemmes både en hygiejne- og en motivationsfaktor i relation til den pågældende variabel indenfor de psykosociale faktorer. Hvis det er tilfældet, kan vi ikke udtale os entydigt på baggrund af tofaktorteorien om den pågældende variabel. Et tredje problem i forbindelse med sammenkoblingen er, at én hygiejne- eller motivationsfaktor kan relateres til to variabler under de psykosociale faktorer. Derved overlapper nogle af hygiejne- eller motivationsfaktorerne flere af de meningsbærende variabler. Dette er ikke et væsentligt problem i forhold til anvendelsen af tofaktorteorien, da det som førnævnt er karakteren af faktoren, der er i fokus.

I forhold til ovenstående problemer er det kun problemet med, at hygiejne- eller motivationsfaktorerne ikke er dækkende for den meningsbærende variabel, der kan få alvorlige følger. Her må løsningen være, at der under analysen foretages en vurdering af om de tolkede betydninger af ændringer i arbejdsmiljøbetingelserne også er dækket af den tilhørende hygiejne- eller motivationsfaktor. Hvis ikke dette er tilfældet, vil det pågældende fællestræk eller afvigelse ikke kunne vurderes på baggrund af Herzbergs tofaktorteori.

3.5 Operationalisering af den teoretiske ramme

Formålet med denne operationalisering er først at skabe begreber, der kan anvendes som værktøj til dataindsamlingen og derefter at benytte disse værktøjer til gennemførelsen af singlecaseanalyserne. Operationaliseringen har dannet baggrund for oprettelsen af interviewguiden (bilag 6), hvilket er årsagen til den høje detaljeringsgrad i operationaliseringen. 

Transaktionsmodellen for det psykosociale arbejdsmiljø udgør den teoretiske begrebsramme for undersøgelsen, og dermed er det også denne models begrebsapparat, som skal operationaliseres. Modellen består af tre elementer; individ, arbejdsmiljøbetingelser og transaktionsresultat, og det er indenfor disse elementer operationaliseringen vil blive foretaget. Elementerne vil blive operationaliseret i den nævnte rækkefølge. 

3.5.1 Individet 

Vi har valgt at se individet som en unik enhed, der skal undersøges og beskrives udfra en række objektive variabler. Valget af objektive variabler som beskrivelsesgrundlag er foretaget udfra et ønske om at opnå sammenlignelighed mellem individerne, således at de kan beskrives udfra samme dimensioner. En beskrivelse af individet på baggrund af objektive variabler er ligeledes anvendt i de fleste empiriske undersøgelser af det psykosociale arbejdsmiljø, hvilket i et vist omfang kan tilskrives vanskelighederne ved at operationalisere forskellige personlighedsteorier
 [Agervold 1998a:163f].

De objektive variabler, der udgør operationaliseringen af individet er:

· Køn; beskriver individets biologiske køn. Variablen kan have betydning for hjemmebaseret telearbejde udfra en familiemæssig betragtning, hvor det kan antages, at kvinder og mænd har forskellige incitamenter til og argumenter for at have en hjemmearbejdsplads.

· Uddannelse; beskriver de formelle kvalifikationer, som individet har tilegnet sig [Nielsen 1994:57]. Uddannelsesvariablen beskriver i denne undersøgelse kun individets grundlæggende erhvervsmæssige uddannelse uden at medtage erhvervsrelevante kurser, som siden er gennemført. Den grundlæggende erhvervsmæssige uddannelse kan f.eks. være cand. scient. pol. og endvidere kan vedkommende have gennemført 3 forskellige erhversrelevante kurser. Uddannelsesvariablen tillægges i dette tilfælde ‘værdien’ cand. scient. pol. Variablen kan have betydning for hjemmebaseret telearbejde, idet det må antages at forskellige typer af uddannelser har betydning for dels måden, hvorpå individet arbejder og dels hvilke typer af arbejdsopgaver, som individet har.

· Arbejdsmæssig stilling; beskriver individets formelle stilling i organisationen. Hermed menes den betegnelse for stillingen, som individet udtrykker. Stillingsvariablen kan eksempelvis dække over kommunaldirektør eller fuldmægtig. Denne variabel kan have betydning for anvendelsen af hjemmebaseret telearbejde udfra en betragtning om, at stillingen ofte vil afspejle typen af arbejdsopgaver.

· Anciennitet; beskriver i hvor lang tid individet har været ansat i samme organisation. Variablen kan have betydning for hjemmebaseret telearbejde, idet det må antages at den ansatte skal have et vist kendskab til organisationen, dens medarbejderstab og kultur for at opnå størst muligt udbytte af hjemmebaseret telearbejde.

Vi har udvalgt disse variabler, og relateret dem til det psykosociale arbejdsmiljø og hjemmebaseret telearbejde. Variablerne kan betegnes som beskrivende variabler. De vil medvirke til at vurdere resultaterne fra den multiple caseanalyse. Variablerne vil ikke blive brugt enkeltvist til at rangordne casene, idet karakteren af de værdier som variablerne kan antage ikke underbygger en rangordning.

3.5.2 Arbejdsmiljøbetingelserne

Arbejdsmiljøbetingelserne kan opdeles i to hovedfaktorer: Teknologifaktoren og organisationsfaktoren, og disse to hovedfaktorer udgør rammerne for operationaliseringen af arbejdsmiljøbetingelserne.

Når arbejdsmiljøbetingelserne operationaliseres resulterer det i nogle variabler, der kan antage forskellige former. I interviewguiden (bilag 6) bliver disse variabler til samtaleemner, der skal afdække om casene har oplevet ændringer af disse i forbindelse med indførelsen af hjemmebaseret telearbejde. Det er ændringerne, der er i fokus. Selve variablernes former anvendes til at beskrive ændringerne, og således får de status af at være beskrivende variabler. 

Variablerne under arbejdsmiljøbetingelserne rangordnes ikke. Dette skyldes, at variablerne ikke kan tilskrives en objektivitet, der gør dem umiddelbart sammenlignelige. Der er nemlig udelukkende tale om individernes subjektive opfattelse, som er afgørende for variablernes form. 

3.5.2.1 Teknologifaktoren

I undersøgelsen har vi udvalgt følgende variabler, der kan beskrive teknologifaktoren:

· Hardware på arbejdspladsen og hjemmearbejdspladsen; variablen skal redegøre for en eventuel ændring mellem arbejdspladsen og hjemmearbejdspladsen, når der tales om anvendelsen af tekniske hjælpemidler. Eksempler på hardware er: Computer, telefon, fax og kopimaskine.

· Software på arbejdspladsen og hjemmearbejdspladsen; denne variabel skal redegøre for en eventuel ændring mellem arbejdspladsen og hjemmearbejdspladsen, når der tales om anvendelsen af software til løsningen af arbejdsopgaver. Eksempler på software er: computerprogrammerne Microsoft Word, Lotus Notes eller Geografisk Informationssystem (GIS).

I forhold til de ovenstående to variabler adskiller de næste tre variabler sig i form af et implicit ændringsperspektiv. Det betyder, at de følgende tre variabler relaterer sig direkte til hjemmebaseret telearbejde, og der er således tale om nye helt elementer for den ansatte. Disse elementer er integreret i arbejdssituationen som en følge af indførelsen af hjemmebaseret telearbejde, og de er beskrivende for kommunikationen mellem hjemmearbejdspladsen og arbejdspladsen.

· Telefonomstilling mellem arbejdspladsen og hjemmearbejdspladsen; 

· Automatisk omstilling af telefonen fra arbejdspladsen til hjemmearbejdspladsen.

· Opkoblingsformen mellem hjemmearbejdspladsen og arbejdspladsen; denne variabel henviser til opkoblingshastigheden ved opgaveløsning via arbejdspladsens server. De mest almindelige opkoblingsformer er: ISDN-forbindelse og almindelig telefonlinje. 

· Muligheder for informationsadgang fra hjemmearbejdspladsen i forhold til arbejdspladsen; variablen kan antage to former:

· Informationer i digital form: Alle informationer som der er elektronisk adgang til. Det vil sige elektroniske postsystemer, Internet, intranet, elektronisk kalender og elektroniske databaser.

· Informationer i fysisk form: Alle informationer som eksisterer i papirformat.

3.5.2.2 Organisationsfaktoren

Organisationsfaktoren beskriver vi udfra fire dimensioner; selvbestemmelse, støtte og respons, samarbejde og kvalifikationskrav. Disse dimensioner operationaliseres nedenfor i en række variabler. 

Selvbestemmelsen

Den ansattes selvbestemmelse operationaliseres i følgende variabler:

· Arbejdstidspunkt; om den ansatte selv bestemmer hvornår arbejdet påbegyndes og afsluttes i løbet af en dag, og endvidere omfanget af selvvalgte pauser. 

Den ovenstående variabel har et eksplicit ændringsperspektiv mellem situationen før hjemmebaseret telearbejde og situationen efter hjemmebaseret telearbejde. De to følgende variabler indeholder derimod et implicit ændringsperspektiv, idet de knytter sig direkte til situationen med hjemmebaseret telearbejde, således at de ikke kan forstås udenfor denne kontekst. 

· Arbejdssted; om den ansatte selv bestemmer over og vælger, hvornår arbejdet må udføres fra hjemmearbejdspladsen.

· Arbejdsopgaver; om den ansatte selv bestemmer over og vælger, hvilke arbejdsopgaver, der må udføres fra hjemmearbejdspladsen.

Den ansattes selvbestemmelse kan betragtes som et generelt udtryk for fleksibiliteten i den ansattes arbejdssituation. 

Støtte og respons 

Støtte og respons fra ledelsen operationaliseres i følgende variabler:

· Vejledning; om ledelsens information til den ansatte, og denne variabel er beskrivende for ledelsens forventninger til den ansatte i arbejdssituationen. 

· Tilbagemelding; om ledelsens måde at følge op på den ansattes arbejdsudførelse og resultater. Denne opfølgning kan tage form af 1) en evaluering, 2) en uformel diskussion eller samtale mellem de involverede parter eller 3) ingen opfølgning.

Fagligt samarbejde

Det faglige samarbejde operationaliseres i følgende variabler: 

· Den ansattes faglige kontaktflader i forbindelse med løsningen af arbejdsopgaver. 

· Vidensudveksling af faglig karakter, der ikke sker i forbindelse med løsningen af den ansattes arbejdsopgaver.

Socialt samarbejde

Det sociale samarbejde operationaliseres i variablen; 

· samarbejde med kolleger omkring ikke-fagrelaterede emner.

Kvalifikationskrav

I undersøgelsen opererer vi som tidligere nævnt kun med tekniske kvalifikationskrav. De tekniske kvalifikationskrav operationaliseres i variablen:

· i hvilket omfang har den ansatte gennemført kurser som en direkte følge af, at hjemmebaseret telearbejde? 

Her ligger der også et implicit ændringsperspektiv, idet der simpelthen er taget udgangspunkt i gennemførte kurser som en direkte følge af hjemmebaseret telearbejde. Omvendt eksisterer der også mulighed for, at medarbejderen giver udtryk for, at der måske var et behov for mere uddannelse, hvilket også vil indikere en ændring.

3.5.3 Tolkningen af transaktionsresultatet

I vores anvendelse af transaktionsmodellen operationaliseres transaktionsresultatet ikke som variabler til anvendelse i interviewguiden. Derimod tolkes transaktionsresultatet indenfor rammerne af de tre psykosociale faktorer efter, at skabelsen af empiri har fundet sted. 

De nedenfor angivne variabler er meningsbærende i den forstand, at de sammen med de beskrivende variabler kan skabe udgangspunkt for vores tolkninger af det empiriske datamateriale. De meningsbærende variabler er således den tolkede betydning af, hvad casene har udtrykt omkring en ændring indenfor de beskrivende variabler. Dette er baggrunden for at vi faktisk foretager en undersøgelse af den opstillede problemstilling, idet de meningsbærende variabler relaterer til det psykosociale arbejdsmiljø og de beskrivende variabler relaterer til indførelsen af hjemmebaseret telearbejde.

1) Autonomifaktoren tolkes udfra to variabler:

· Kontrol og indflydelse over eget arbejde; variablen udtrykker den ansattes oplevede selvstændighed i forhold til sin arbejdssituation.

· Rolleklarhed; variablen udtrykker i hvilket omfang den ansatte oplever, at der er klarhed omkring dels egne, dels kollegernes og endelig ledelsens forventninger til vedkommende i arbejdsmæssig sammenhæng.

2) Integrationsfaktoren tolkes udfra to variabler:

· Engagement; variablen udtrykker i hvilket omfang den ansatte oplever interesse for og forpligter sig i forhold til sit arbejde.

· Meningsfylde og sammenhæng imellem arbejde og personlig udvikling; variablen udtrykker i hvilket omfang den ansatte oplever arbejdet som betydningsfuldt for sin personlige udvikling, herunder forhold, som ligger udenfor selve arbejdssituationen i form af for eksempel familiære forhold.

3) Kooperationsfaktoren tolkes ligeledes udfra to variabler:

· Samarbejde; variablen udtrykker den ansattes oplevede faglige relationer i forhold til sin kontaktflade. 

· Den sociale kontaktflade; variablen udtrykker den ansattes oplevede sociale relationer i forhold til sine kolleger. 

3.6 Skabelse af empiri

I undersøgelsen af det psykosociale arbejdsmiljø indgår empiriske data af forskellig karakter. Vi har primært valgt at bruge det kvalitative forskningsinterview som metodisk grundlag for skabe empiri til anvendelse i analysen, og dette afsnit har til formål at klarlægge de overvejelser, vi har gjort os om indsamlingen af de empiriske data.

3.6.1 Valg af interview som metode

I afsnit 3.2 fremgik det, at indsamlingen er baseret på en kvalitativ dataindsamlingsmetode. Vores undersøgelse af det psykosociale arbejdsmiljø kræver meget åbenhed fra interviewpersonens side, og her har det kvalitative forskningsinterview et fortrin fremfor andre dataindsamlingsmetoder [Kvale 1997:92].

Det kvalitative interview kan udføres på flere måder og i denne undersøgelse har interviewet karakter af at være delvist strukturerede og delvist standardiserede. Vi har forsøgt at styre interviewene så lidt som muligt men samtidig fundet det vigtigt, at der var en vis ensartethed mellem interviewene for at kunne anvende dem analytisk i det multiple casestudie. Formålet med interviewene var at få klarlagt interviewpersonernes vurdering af ændringerne af deres arbejdsmiljøbetingelser som følge af, at de begyndte at have hjemmebaseret telearbejde. Med Kvales ord skal vi:

”…indhente beskrivelser af den interviewedes livsverden med henblik på at fortolke betydningen af de beskrevne fænomener” [Kvale 1997:19]. 

3.6.2 Interviewenes udformning

Interviewene blev foretaget efter interviewguide, som vi havde udformet i forvejen (bilag 6). Interviewguiden sikrede en rimelig styring af form og indhold i interviewene, således at interviewene kunne anvendes analytisk.

3.6.2.1 Strukturering og standardisering af interviewene

I udgangspunktet ønskede vi en meget løst struktureret interviewguide, således at vi som interviewere i mindst muligt omfang ville påvirke interviewpersonerne til at tale om bestemte emner og lede dem til at sige bestemte ting. Vi ønskede at overlade det til deres personlige vurdering at beslutte, hvad der var vigtigt, og hvad der ikke var. Dette ligger i forlængelse af vores forestilling om det psykosociale arbejdsmiljø, som er den ansattes egen opfattelse af sine omgivelser. I praksis ville dette betyde en række ustrukturerede og ikke-standardiserede interview.

På den anden side ønskede vi også ens interview, som kunne sammenlignes og analyseres indenfor rammerne af det multiple casestudie. Ligeledes ville det være en fordel, hvis vi kunne styre interviewet, og herved sikre at vi fik svar på de spørgsmål, der relaterer til problemstillingen og den teoretiske ramme. Det kunne vi få ved at lave interviewene meget strukturerede og standardiserede. 

Resultatet blev et kompromis, som vi kalder delvist strukturerede og delvist standardiserede personlige interviews [Andersen 1990:143f]. De første to emner var de samme i alle interviewene, nemlig åbne beskrivelser hvor interviewpersonen selv kunne vurdere, hvad der var vigtigt. Derefter var strukturen meget varierende. I stedet for at have formuleret spørgsmålene på forhånd, havde vi klarlagt emnerne. Det var således op til interviewerne at formulere de konkrete spørgsmål, hvilket gjorde interviewene meget levende og naturlige. Det betød desværre også, at vi enkelte gange var nødsaget til at omformulere spørgsmålene, fordi de ikke var klare nok. Alle emnerne skulle berøres indgående under interviewet for at sikre os, at der blev sammenhæng mellem teori og empiri, og der var således en standardisering af interviewene. Emnernes rækkefølge var derimod mindre vigtig, da vi foretrak at lade interviewpersonen selv komme ind på så mange af emnerne som muligt. Hvis der var et emne, som ikke blev berørt, havde intervieweren mulighed for at spørge specifikt til emnet. Der var derfor en ringe grad af strukturering af interviewene. 

3.6.2.2 Anvendelse af interviewguiden

Interviewguiden havde fire punkter (interviewguide i bilag 6); to åbne generelle emner, en række samtaleemner (beskrivende variabler) og baggrundsemner (objektive variabler).

Det første punkt var en generel beskrivelse af en typisk arbejdsdag i hjemmet og på kontoret. Her ønskede vi, at interviewpersonen skulle fortælle om, hvordan en almindelig arbejdsdag foregår. Ved at begynde interviewet med at lade interviewpersonen selv fortælle, gav vi personen mulighed for selv at vælge det ud som personen fandt væsentligt. Emnet lagde naturligvis nogle rammer for, hvad personen skulle snakke om, men ellers var det meget åbent. Både ‘hjemmet’ og ‘kontoret’ var med, for at vi kunne få et indtryk af dagligdagen begge steder. Dette kunne være relevant, hvis der under ændringer i det formelle samarbejde blev relateret til, hvordan det fungerede før indførelsen af telearbejde. Ved at nævne begge steder undgik vi desuden at bruge ordet ‘ændring’ og dermed spore samtalen i en bestemt retning fra starten. 

Det andet punkt handlede om årsagen til, at interviewpersonen telearbejdede. Her ønskede vi, at interviewpersonen kort skulle redegøre for, hvorfor personen havde valgt at telearbejde, for eksempel på grund af familien eller fordi personen havde en lang transporttid til og fra arbejde. Dette var vigtigt, for at vi kunne få en forståelse af, hvorfor personen måske vurderede hjemmebaseret telearbejde som en fordel. Derudover ønskede vi at vide, om personen selv havde taget initiativet i forbindelse med oprettelsen af hjemmearbejdspladsen, eller om det var noget, der var blevet initieret af arbejdspladsen. Dette var interessant i forbindelse med personens generelle motivation for at benytte sig af hjemmebaseret telearbejde.

Det tredje punkt var de konkrete samtaleemner, som udgjorde arbejdsmiljøbetingelserne. Udgangspunktet for samtaleemnerne var operationaliseringen i afsnit 3.5, der blandt andet havde til formål at sikre, at vi som interviewere havde samme opfattelse af samtaleemnerne og dermed variablerne under interviewforløbene. Når der var tale om emner skyldes dette også, at nogle af samtaleemnerne er relativt brede og subjektive. Det vil sige, at det ikke på forhånd gav mening at tillægge dem værdier, da det var den enkeltes oplevede livsverden, der var i centrum. Udgangspunktet var, at personerne skulle redegøre for ændringerne i forbindelse med indførelsen af hjemmebaseret telearbejde indenfor rammerne af samtaleemnerne og dermed udfra de beskrivende variabler. Det var først under dette punkt, at vi som interviewere blev direkte aktive. Her skulle vi sikre os, at interviewpersonerne fik beskrevet de eventuelle ændringer, der var sket ved indførelsen af hjemmebaseret telearbejde. Det var vigtigt, at interviewpersonerne vurderede alle samtaleemnerne. Dette punkt var det vigtigste, da det er interviewpersonernes vurdering af de enkelte samtaleemner, der i analysen bliver koblet sammen med vores teoretiske ramme. 

Svarene varierede meget hos de enkelte personer og for at sikre os, at alle svarede uddybende nok på spørgsmålene, havde vi et standardopfølgningsspørgsmål. Her bad vi personen vurdere, hvilken betydning ændringen havde haft for såvel det faglige og personlige plan. Dette var relevant i forhold til at mindske mulighederne for fejlfortolkning og dermed sikre den eksterne gyldighed, når vi i analysen skal relatere arbejdsmiljøbetingelserne til det psykosociale arbejdsmiljø. Vi var desuden meget opmærksomme på ikke at anvende begrebet psykosocialt arbejdsmiljø med risiko for, at interviewpersonerne ikke havde den samme opfattelse af det psykosociale arbejdsmiljø som os. Derfor lod vi interviewpersonerne fortælle om de eventuelle ændringer i deres arbejdsmiljøbetingelser, som de havde oplevet, og på baggrund af disse fortællinger tolkede vi, hvorvidt hjemmebaseret telearbejde havde påvirket deres psykosociale arbejdsmiljø. 

Det fjerde punkt udgjorde baggrundsoplysninger om interviewpersonerne. Dette punkt bestod af konkrete spørgsmål, som relaterede til de objektive variabler og dermed en beskrivelse af individet. Formålet med at inddrage baggrundsemnerne var at identificere eventuelle ligheder mellem de cases, der viser sig at have fællestræk i den multiple caseanalyse.

3.7 Undersøgelsens analysedel

Valget af det multiple casestudie som undersøgelses metodik har konsekvenser for den grundlæggende opbygning af analysen, hvilket vi beskriver i følgende afsnit. Ligeledes redegør vi for de kvalitative analysemetoder, som vi anvender i forbindelse med behandlingen af de transskriberede interview, og metoderne bliver relateret til anvendelse af teorien i analysen. Dette sker i forbindelse med en beskrivelse af, hvordan analysen er struktureret i henholdsvis singlecaseanalysen og den multiple caseanalyse. Denne sidste del udgør undersøgelsens analyseapparat.

3.7.1 Valg af analysemetode

I analysen anvender vi en fortolkningsorienteret tilgang. Når der er tale om en fortolkningsorienteret analyse på kvalitative data kan der ikke foretages en detaljeret beskrivelse af, hvordan analysen gennemføres, idet analysen samlet kan betragtes som en række meningsskabende processer [Kvale 1997:186ff].

Grundlaget for analysen udgøres af en ad-hocanalysemetode, som består af kombinationer af forskellige analysemetoder [Kvale 1997:188ff]. Der er ikke nogle a priori krav til, hvilke metoder en ad-hocanalysemetode skal indeholde [Kvale 1997:201], men vi har valgt at bruge tre metoder, der anvendes i kombination, og disse metoder er; meningskondensering, meningskategorisering og meningsfortolkning [Kvale 1997:188ff].

Meningskondensering som analysemetode drejer sig om at kondensere udtrykte betydninger i interviewene til mere essentielle betydninger [Kvale 1997:192]. Det vil sige, at datamængden bliver reduceret med henblik på at skabe et overblik over de enkelte personers ytringer. Kondenseringen sker på baggrund af personens selvforståelse, således at vedkommendes udsagn ikke bliver draget i tvivl. Meningskondensering kan derfor betragtes som en fænomenologisk metode, hvor personens ytringer bliver taget for pålydende [Kvale 1997:192]. Vi mener ikke, at meningskondensering som analysemetode kan stå alene, da vi ønsker at analysere i forhold til de beskrivende og meningsbærende variabler. Således som empiriskabelsen er sket udfra en interviewguide, der er standardiseret i forhold til samtaleemner, kan der heller ikke skabes empiri, som udelukkende bygger på personens selvforståelse. 

Den anden analysemetode, der anvendes, er meningskategorisering. Meningskategorisering betyder, at ytringer i de transskriberede interview kodes i forhold til kategorier. Disse kategorier kan strække sig fra at være simple angivelser af, om et fænomen optræder eller ej til at være en præcis kodning af fænomenets styrke [Kvale 1997:190]. De opstillede variabler er ikke operationaliseret med direkte kvantificerbare værdier eller former, og derfor vil vi anvende meningskategorisering i sin simple form, hvor det angives om et fænomen optræder eller ej. Fænomenet udgøres her af de beskrivende og de meningsbærende variabler. Disse variabler er udgangspunkt for en kodebog, der anvendes under interviewgennemlæsningen. Interviewtransskriberingerne kodes derfor i forhold til dels arbejdsmiljøbetingelserne og dels de psykosociale faktorer. Kategoriseringen af personernes ytringer sker i forbindelse med enten en meningskondensering eller en meningsfortolkning, og der vil derfor være en kontekst for hver kategorisering, som vi skal tage højde for.

Den tredje analysemetode er meningsfortolkning. Meningsfortolkning kan beskrives som en metode, hvor forskeren har et perspektiv på, hvad der undersøges og fortolker mening udfra interviewene på baggrund af dette perspektiv [Kvale 1997:199]. Meningsfortolkning drejer sig således om at gå udover det direkte sagte og danne nye betydningsstrukturer og -relationer mellem det sagte [Kvale 1997:199]. Det er dermed en kritisk vurdering af, hvad der direkte udtrykkes. Et centralt element i forhold til meningsfortolkning er de såkaldte fortolkningskontekster, hvorudfra interviewteksten fortolkes. Kvale giver eksempler på tre fortolkningskontekster, nemlig personens selvforståelse, en kritisk common sense forståelse og en teoretisk forståelse [Kvale 1997:210ff]. I denne undersøgelse indgår kun de to første fortolkningskontekster, da vi ikke bruger teori om selve tolkningen
. Fortolkningskonteksterne har betydning for, hvad der kendetegner tolkningernes validitet. I forbindelse med personens selvforståelse ligger validiteten i, at personen kan acceptere forskerens tolkninger. Omkring den kritiske common sense forståelse ligger validiteten i, at tolkningen er logisk [Kvale 1997:210ff]. Her er det en fordel, at projektgruppen består af tre personer. Dette giver en sikring af validiteten, da der kan opnås enighed om fortolkningen og om logikken i fortolkningen.

Sammenfattende bidrager meningskondenseringen med at nedbringe mange data til få overskuelige enheder. Meningskategoriseringen skal sørge for, at behandlingen af data sker i forhold til de beskrivende og meningsbærende variabler. Meningsfortolkningen bidrager med en kontrol for, at meningskondenseringen og meningskategoriseringen er rigtig i den forstand, at de enkelte udsagn bliver betragtet som en del af en helhed. Det vil sige, at modsigelser mellem forskellige udsagn kan registreres. Metoderne vil interagere i det omfang, det er nødvendigt for at bidrage med nye indsigter og perspektiver på analysen.

3.7.2 Præsentation af analyseapparatet

Vi har valgt at anvende Yins perspektiv på struktureringen af analysen i det multiple casestudie. Dette indebærer, at det multiple casestudie skal anskues som en flerhed af singlecases, der belyses indenfor det samme metodologiske grundlag, men som adskiller sig i valg af analysestrategi [Yin 1994:45]. Valget af denne struktur på analysen kan begrundes med valget af den teoretiske ramme, hvor transaktionen mellem individ og arbejdssituation ses som unik. Således er analysen struktureret som tolv singlecasestudier, hvorefter der foretages en samlet analyse på de tolv singlecasestudier, og dette udgør den multiple caseanalyse.

Analyseapparatet skal betragtes som det værktøj, vi tager i anvendelse med henblik på at systematisere de empiriske data og relatere dem til undersøgelsens teoretiske ramme. Vi har valgt at opstille et analyseapparat, der består af to fortolkningsskemaer. Det første fortolkningsskema fungerer som ramme for hver af de tolv singlecasestudier, mens det andet fortolkningsskema fungerer som ramme for den samlede analyse af de tolv singlecasestudier. Med fortolkningsskema mener vi en grafisk fremstilling af de beskrivende variabler og meningsbærende variabler på de præmisser, som transaktionsmodellen foreskriver. Dermed fungerer fortolkningsskemaerne som en kontrol for, at analysen indfanger alle relationerne mellem de beskrivende og de meningsbærende variabler.

3.7.2.1 Singlecaseanalyserne 

Formålet med at lave singlecaseanalyser er at relatere de teoretiske begreber til den indsamlede empiri for hver case. Dette formål indfris ved, at vi registrerer personernes ændringer og ændringernes betydning for de meningsbærende variabler og dermed de psykosociale faktorer ud fra transaktionsmodellens præmisser. På næste side er fortolkningsskema 1 vist.

De psykosociale faktorer 

Arbejdsmiljøbetingelser
Autonomi
Integration
Kooperation


Kontrol og indflydelse
Rolle-klarhed
Engagement
Meningsfylde
Samarbejde
Den sociale kontaktflade

Teknologi







Den ansattes selvbestemmelse







Støtte og respons







Fagligt samarbejde







Socialt samarbejde







Tekniske kvalifikationskrav







Figur 5: Fortolkningsskema 1

Fortolkningsskema 1 er en grafisk fremstilling af transaktionsmodellen i den forstand, at den venstre kolonne repræsenterer arbejdsmiljøbetingelserne i transaktionsmodellen, mens den øverste række repræsenterer de psykosociale faktorer som transaktionsresultatet kan tolkes indenfor. Transaktionsresultatet vil således blive indholdet i de tomme felter i fortolkningsskemaet. Interviewpersonens ytringer omkring betydningen af ændringer i arbejdsmiljøbetingelserne vil teoretisk kunne placeres i felterne og være et transaktionsresultat i den forstand, at casen som individ har mødt sine arbejdsmiljøbetingelser. Hvis dette fortolkningsskema bliver holdt for øje under databehandlingen vil det sikre, at analysen sker på transaktionsmodellens præmisser og ikke som en tilfældig behandling af variablerne.

Analysen af data foregår med fortolkningsskemaet for øje ved hjælp af meningskategoriseringen. Der er oprettet en kodebog til brug under læsningen af interviewene og den efterfølgende tolkning. Kodebogen indeholder koder, der refererer dels til arbejdsmiljøbetingelserne og de tilhørende beskrivende variabler og dels til de meningsbærende variabler under de psykosociale faktorer. Meningskondenseringen og meningsfortolkningen skal i forbindelse med kodningen sikre, at meningskategoriseringen er korrekt, således at der ikke er modstridende kategoriseringer af casens ytringer.

Der vil blive kodet i forskellige henseender. For det første er der en kode for, om der er sket en ændring. Denne kode relaterer samtidig til arbejdsmiljøbetingelsen, der er blevet ændret. Det vil i princippet sige, at vi vil være i stand til at placere en ændring i fortolkningsskemaet ud for den venstre kolonne. Ligeledes bliver der kodet for om en ændret arbejdsmiljøbetingelse har haft betydning for en eller flere af de meningsbærende variabler under de psykosociale faktorer. Når denne kodning er foretaget kan vi placere betydningen af en ændring ud for et variabelpar bestående af en arbejdsmiljøbetingelse og en meningsbærende variabel. Der vil være tale om en simpel kodning, hvilket som førnævnt vil være en registrering af om fænomenet eksisterer indenfor en kategori eller ej. Her udgør fænomenet en ændring af en arbejdsmiljøbetingelse og betydningen heraf. Det er i princippet muligt efter analysen af den enkelte case at udfylde et fortolkningsskema med symboler for, om der har været en ændring af en arbejdsmiljøbetingelse, og for hvilke meningsbærende variabler denne ændring har haft betydning. Meningskondenseringen og meningsfortolkningen er den kvalitative baggrund for meningskategoriseringen. 

3.7.2.2 Den multiple caseanalyse

I den multiple caseanalyse sammenholdes de forskellige cases, og således fungerer den multiple caseanalyse som et værktøj til at foretage en analytisk generalisering af resultaterne fra singlecaseanalyserne. Dette foretages primært for at vi kan konkludere generelt på de psykosociale faktorer. Den analytiske generalisering af betydningerne for casene relaterer vi til hygiejne- og motivationsfaktorerne i Herzbergs tofaktorteori.

Fællestræk mellem casene

Vi anvender også her et fortolkningsskema til at indfange de ændringer og betydninger, som de udvalgte cases har oplevet. Dette fortolkningsskema betegnes som fortolkningsskema 2 i det multiple casestudie, og fortolkningsskemaet er identisk med fortolkningsskema 1, hvilket er grunden til, at det ikke er vist. Fortolkningsskema 2 er i udgangspunktet det værktøj, vi anvender for at sammenfatte casenes oplevelser på en ensartet måde.

Når casene har oplevet en ændring af en arbejdsmiljøbetingelse, der har haft en betydning, bliver der markeret i fortolkningsskema 2 i det respektive felt udfor arbejdsmiljøbetingelsen og under den meningsbærende variabel. Markeringen sker ved en notering af casens nummer under enten en positiv eller en negativ kategori i feltet. Fortolkningsskema 2 er indsat som bilag 7, og i dette bilag følger en mere detaljeret beskrivelse.

På baggrund af noteringen af casenes oplevelser er det muligt at danne et overblik over, hvilke betydninger indførelsen af hjemmebaseret telearbejde har for telearbejderne. Med udgangspunkt i fortolkningsskema 2 sammenholder vi først casene på baggrund af de meningsbærende variabler. Det vil sige, at vi skaber et billede af, hvilke betydninger casene har haft gennem indførelsen af hjemmebaseret telearbejde. Det skabte billede anvendes som baggrund for en vurdering af casenes oplevede betydninger i relation til de psykosociale faktorer. Vurderingen foretages med udgangspunkt i en identificering af fællestræk mellem casene. Metodisk struktureres identificeringen af fællestræk efter de meningsbærende variabler, hvor der i forbindelse med hver variabel vil foregå en vurdering udfra to analysespørgsmål:

1) Hvilke cases har oplevet enten en positiv eller negativ betydning? Gennem dette analysespørgsmål vurderes entydigheden i de tolv cases oplevede betydninger, idet der svares på, om der eksisterer overvejende positive og/eller negative betydninger eller en ligelig fordeling af betydninger. I dette analysespørgsmål indgår også, om betydningerne relaterer til bestemte arbejdsmiljøbetingelser.

2) Hvilke faktiske oplevelser har været baggrunden for de positive eller negative oplevelser som casene har haft? Gennem dette analysespørgsmål vurderes om den fælles betydning (positiv/negativ) mellem casene relaterer til faktiske oplevelser, der kan sidestilles.

Gennem de ovenstående analysespørgsmål kan vi analytisk arbejde med to niveauer af fællestræk. Der er fællestræk på første niveau, når to eller flere cases har oplevet samme betydning (positiv/ negativ) i relation til samme meningsbærende variabel. Der er fællestræk på andet niveau, når to eller flere cases har oplevet samme betydning (positiv/negativ) i relation til samme meningsbærende variabel og også har ligheder i faktiske oplevelser. Fællestræk på andet niveau er dermed en udbygning af fællestræk på første niveau. 

De to niveauer af fællestræk har forskellige formål. Fællestrækkene på første niveau har til formål at danne baggrund for vurderingen af, hvilken betydning hjemmebaseret telearbejde har for den enkelte meningsbærende variabel. Herigennem kan vi konkludere om indførelsen af hjemmebaseret telearbejde har betydning for det psykosociale arbejdsmiljø. Denne konklusion fremkommer ved at vi først sammenholder vurderingerne af de enkelte meningsbærende variabler og dernæst sammenholder vi disse vurderinger under de psykosociale faktorer. Hvis der kun optræder et fællestræk i form af en positiv/negativ betydning er det simpelt at konkludere på betydningen for den enkelte meningsbærende variabel. Hvis der derimod er tale om fællestræk med både positive og negative betydninger, foretager vi en vurdering af om de enkelte cases har både positive og negative betydninger og hvordan disse betydninger fordeler sig antalsmæssigt mellem casene. 

Fællestræk på andet niveau har til formål at inddrage casenes faktiske oplevelser med hjemmebaseret telearbejde i undersøgelsen. Identificeringen af fællestræk på andet niveau er en måde at inddrage væsentlige informationer fra singlecaseanalyserne på. Fællestræk på andet niveau kan anvendes til at beskrive og underbygge fællestrækkene på første niveau. Fællestræk på andet niveau giver dermed det første niveau en vis gyldighed, idet det er de samme faktiske oplevelser, der er baggrunden for betydningerne for casene. Årsagen til, at der kun er tale om en ’vis gyldighed’ er, at fællestræk på andet niveau kan skyldes en tilfældighed, hvilket vi med dette analyseapparat ikke vil være i stand til at afgøre. 

3.7.2.3 Anvendelsen af tofaktorteorien 

Resultaterne af analysen af hjemmebaseret telearbejdes betydning for de enkelte meningsbærende variabler vurderer vi også på baggrund af Herzbergs tofaktorteori. I denne vurdering ser vi bort fra de fællestræk på første niveau, der ikke er i overensstemmelse med den overordnede konklusion om enten en positiv eller negativ betydning. Vi ser ligeledes bort fra fællestrækkene på andet niveau, der relaterer til disse. 

Herzbergs tofaktorteori anvendes som et vurderingsgrundlag for, om indførelsen af hjemmebaseret telearbejde kan skabe potentiale for vækst og/eller misvækst hos individet. Der bliver set bort fra de enkelte cases som individer. Dette sker ved, at de fællestræk vi har identificeret bliver kategoriseret efter to sæt af faktorer, der relaterer til en generel opfattelse af individers behov i forbindelse med en arbejdssituation. Det vil sige, at vi vurderer om fællestrækkene i casenes oplevede betydninger er positive eller negative for individer i en arbejdssituation generelt, og ikke kun for de enkelte cases.

Overordnet skal de positive eller negative fællestræk i forbindelse med de meningsbærende variabler, kategoriseres efter, om de kan tilskrives en påvirkning af henholdsvis hygiejne- og motivationsfaktorer, jf. de opstillede relationer i afsnit 2.4. Fællestræk, der udtrykker positive betydninger for de meningsbærende variabler, vil betyde, at hygiejne- og/eller motivationsfaktorer bliver påvirket positivt. I de tilfælde, hvor positive betydninger relaterer til motivationsfaktorer, vil det teoretisk betyde, at indførelsen af hjemmebaseret telearbejde skaber potentiale for vækst hos individer i en arbejdssituation som følge af øget tilfredshed. I de tilfælde hvor de positive betydninger relaterer til hygiejnefaktorer vil det teoretisk betyde, at der vil være en mindskelse af utilfredshed. Dette vil betyde, at der er tale om en positiv betydning for det psykosociale arbejdsmiljø, men denne betydning vil ikke skabe grundlag for vækst for individet. Omvendt vil det forholde sig, hvis der er tale om negative betydninger for de meningsbærende variabler. I en sådan situation vil der ikke skabes potentiale for vækst men derimod potentiale for misvækst, idet individernes utilfredshed ikke mindskes.

Vi vil gennem analysen vurdere på gyldigheden i relationerne mellem de meningsbærende variabler og de relaterede hygiejne- og motivationsfaktorer. Dette sker gennem anvendelse af fællestræk på andet niveau. Her vurderer vi, om hygiejne- og/eller motivationsfaktorerne er dækkende for casenes faktiske oplevelser. Hvis dette ikke er tilfældet, vil der blive set bort fra den pågældende relation i vurderingen.

3.8 Sammenfatning

Vi har i dette kapitel præsenteret undersøgelsens metodiske grundlag i form af dels det videnskabsteoretiske grundlag og dels selve undersøgelsens metodiske opbygning. Herunder har vi præsenteret valg og fravalg af forskellige teoretiske, empiriske og analytiske tilgange. 

Vi har valgt at anvende fortolkningsviden som grundlag for undersøgelsens vidensproduktion, hvilket vi diskuterer udfra to centrale tilgange som er fænomenologien og hermeneutikken. Dette videnskabsteoretiske grundlag betyder blandt andet, at interview fungerer som den primære dataindsamlingsmetode, og kvalitative data udgør dermed undersøgelsens primære datagrundlag. 

Selve undersøgelsesmetodikken kan fastlægges som et multipelt casestudie, hvor vi opererer med tolv cases, som vi har udvalgt efter nogle på forhånd fastlagte kriterier. De to overordnede kriterier for caseudvælgelsen har været, at casen skal have hjemmebaseret telearbejde efter vores definition og endvidere skal casen være fastansat i en kommunal eller amtslig organisation.

I kapitlet er den teoretiske ramme blevet behandlet metodisk i forhold til både den interne og eksterne validitet. Indenfor den interne validitet har vi diskuteret koblingerne mellem transaktionsmodellen og tofaktorteorien. Et problem i den forbindelse er, at vi anvender tofaktorteorien til at vurdere på data, der er indsamlet på grundlag af transaktionsmodellen. Derudover har vi også rejst kritik af de valgte teoretiske tilgange. Transaktionsmodellen er problematisk i den forstand, at den ikke giver normative anvisninger på, hvordan det gode psykosociale arbejdsmiljø ser ud. Tofaktorteorien er blandt andet problematisk i forhold til vægtningen af de interpersonelle relationers betydning, som blot bliver vurderet som hygiejnefaktorer, hvor andre vurderer de interpersonelle relationer som klare motivationsfaktorer. I forhold til den eksterne validitet diskuterer vi, hvorvidt operationaliseringen af det teoretiske apparat er adækvat i forhold til det empiriske niveau. Vi diskuterer her tre væsentlige problemer. For det første er det problematisk, at transaktionsbegrebet ikke er tidsmæssigt afgrænset, mens vi er nødt til at arbejde med en tidsmæssig afgrænsning i undersøgelsen. For det andet er det problematisk, at arbejdsmiljøbetingelserne kan beskrives udfra objektive parametre, mens vi her udelukkende anvender subjektive ytringer fra casene. For det tredje er det problematisk, at vi ved en fokusering på ændringer som følge af hjemmebaseret telearbejde ikke er fuldstændig åbne overfor andre faktorer, og dermed kan ændringsperspektivet begrænse vores udsyn i forhold til andre interessante forhold. 

Operationaliseringen af de teoretiske begreber er ligeledes foretaget i dette kapitel, og vi betragter denne del som et nødvendigt værktøj for at have mulighed for at skabe empiriske data på et teoretisk grundlag. Vi har operationaliseret de teoretiske begreber meget detaljeret med henblik på at sikre en så høj grad af sammenlignelighed mellem analyserne af de tolv cases. 

Empiriskabelsen foregår med anvendelsen af interviewmetoden til indfangelse af kvalitative data. Vi har valgt at anvende en delvis struktureret og delvis standardiseret interviewguide som grundlag for interviewene.

Undersøgelsens analysedel bygger på en fortolkningsorienteret tilgang. Tilgangen indeholder tre analysemetoder, som er: 

· Meningskondensering; der drejer sig om at kondensere udtrykte betydninger til mere essentielle betydninger. 

· Meningskategorisering; der drejer sig om at kode ytringer i forhold til opstillede kategorier.

· Meningsfortolkning; der drejer sig om at bevæge sig udover det direkte sagte og danne nye betydningsstrukturer og -relationer mellem det sagte. 

Vi foretager tolv singlecaseanalyser, der fungerer som baggrund for den multiple caseanalyse. Begge analyser bliver lavet på baggrund et fortolkningsskema, der er et værktøj til at indfange casenes oplevelser i forhold til teorien. I den multiple caseanalyse registrerer vi to former for fællestræk mellem casene. Disse fællestræk danner grundlag for, hvilken konklusion vi kan drage af undersøgelsen. De to former for fællestræk kan beskrives som:

· Fællestræk på niveau 1 er, når to eller flere cases oplever enten en positiv eller negativ betydning af en meningsbærende variabel.

· Fællestræk på niveau 2 er, når to eller flere cases, udover fællestræk på niveau 1, også har haft ligheder i deres faktiske oplevelser.

Udfra ovenstående fremgår det, at fællestræk på niveau 2 skal betragtes som en udbygning af fællestrækkene på niveau 1.

Kapitel 4

Singlecaseanalyserne

I dette kapitel foretages singlecaseanalyserne. Disse er ikke tilgælgelige i den udgave af undersøgelsen der kan hentes fra hjemmesiden.

Kapitel 5

Den multiple caseanalyse

Formålet med gennemførelsen af den multiple caseanalyse er at gøre os i stand til at konkludere på problemstillingen på baggrund af en analytisk generalisering af undersøgelsesresultaterne. Den analytiske generalisering er mulig, da vi har anvendt det samme analyseapparat i alle singlecaseanalyserne. 

Den multiple caseanalyse er struktureret således, at vi først analyserer singlecaseanalyserne samlet i forhold til de psykosociale faktorer i transaktionsmodellen. Denne analyse foretages med henblik på at identificere fællestræk mellem casene. Derefter anvendes de identificerede fællestræk som grundlag for en analyse, der kan føre betydningerne for de psykosociale faktorer tilbage til ændringerne i arbejdsmiljøbetingelserne. Kapitlet afsluttes med en vurdering af resultaterne fra de foretagne analyser. Vurderingen sker på baggrund af tofaktorteorien, og denne del afsluttes med en diskussion af, hvilke konsekvenser som individet, der benytter sig af hjemmebaseret telearbejde, vil mærke.

5.1 De psykosociale faktorer

Den multiple caseanalyse foregår på baggrund af tværgående analyser mellem de enkelte cases. Først registreres fællestrækkene mellem casene i form af hhv. positive eller negative betydninger indenfor samme meningsbærende variabel. Derefter undersøger vi, hvorvidt de registrerede fællestræk indenfor samme meningsbærende variabel stammer fra de samme faktiske oplevelser hos de enkelte cases. Vi sammenfatter de enkelte meningsbærende variabler udfra en skitsering af fællestrækkene mellem casene. Endvidere inddrager vi baggrundsvariablerne for de enkelte cases som grundlag for at vurdere, hvorvidt de registrerede fællestræk gælder for et bredt udsnit af ansatte, eller om der er tale om en afgrænset gruppe af ansatte. Som redskab til at bevare overblikket i dette afsnit henviser vi til bilag 7, hvor fortolkningsskema 2 er udfyldt med de registrerede ændringer og betydninger fra singlecaseanalyserne. I denne analyse er arbejdsmiljøbetingelserne og de tilhørende variabler kursiveret for overskuelighedens skyld.

5.1.1 Autonomi TC "4.2.1 Autonomi " \l 3

Autonomifaktoren kan beskrives udfra to meningsbærende variabler; 1) kontrol og indflydelse og 2) rolleklarhed. Vi begynder med at analysere kontrol og indflydelse, hvorefter vi analyserer rolleklarheden. Derefter konkluderes samlet på hjemmebaseret telearbejdes betydning for den ansattes oplevelse af autonomi.

5.1.1.1 Kontrol og indflydelse TC "4.2.1.1 Kontrol og indflydelse " \l 4

Indenfor tre arbejdsmiljøbetingelser har ingen cases oplevet ændringer, som har haft betydning for deres kontrol og indflydelse. Disse arbejdsmiljøbetingelser er; støtte og respons, socialt samarbejde og tekniske kvalifikationskrav.

Der er tre cases (case 4, 5 og 8), der som følge af ændringer i teknologien har oplevet forbedringer af deres kontrol og indflydelse på arbejdssituationen. Kun case 10 har oplevet en forringelse. De positive ændringer som de forskellige cases har oplevet er forskellige. Case 4 har oplevet, at den manglende telefonomstilling har betydet, at hun har bedre mulighed for at planlægge sin arbejdsdag i forvejen. Case 5 har oplevet, at opkoblingen mellem hjemmearbejdsplads og arbejdsplads har givet hende bedre mulighed for at arbejde hjemmefra. Opkoblingen har endvidere betydet, at hun har fået mulighed for at videreuddanne sig, samtidig med hun passer sit arbejde hjemmefra. Case 8 har oplevet, at opkoblingen mellem hjemmearbejdsplads og arbejdsplads samt telefonomstillingen gør, at han kan planlægge sin dag mere fleksibelt, hvad angår stedet for arbejdets udførelse. Vi har identificeret én case, som har oplevet, at ændringer af teknologien har haft negativ betydning. Case 10 oplever en begrænsning i informationsadgangen i form af fraværet af digital sagsbehandling. Dette fravær begrænser hendes kontrol og indflydelse på arbejdssituationen, idet hun nøje skal planlægge med kollegerne hvilke fysiske sagsmapper, som hun vil tage med hjem.

Alle tolv cases har oplevet ændringer af selvbestemmelsen, der har haft positiv betydning for deres kontrol og indflydelse, og kun case 7 har derudover oplevet en negativ betydning. De positive betydninger kan primært tilskrives en højere grad af fleksibilitet i arbejdssituationen og derigennem bedre muligheder for at planlægge arbejdet. Dette kan for alle cases (undtaget case 10) henføres til den ansattes selvbestemmelse over arbejdstid. Syv cases
 giver udtryk for ændringer af selvbestemmelsen over arbejdsstedet. Valgmuligheden opfattes som positivt for deres kontrol og indflydelse. Fire cases 
 nævner ændringer af selvbestemmelsen over opgaverne som positivt for deres kontrol og indflydelse over arbejdssituationen. Denne positive betydning kan tilskrives, at de opnår bedre muligheder for at planlægge udførelsen af arbejdsopgaverne. Case 7 har oplevet ændringer af selvbestemmelsen, der har været medvirkende til, at hun har haft en negativ betydning for sin kontrol og indflydelse. Dette skyldes, at hun ikke har kunne fravælge hjemmearbejdsdage, og hun følte sig således tvunget til at arbejde hjemme.

Der er to cases (case 4 og 5), som har oplevet en ændring af det faglige samarbejde, der har haft en positiv betydning for deres kontrol og indflydelse i arbejdet. Det gælder for case 4 og 5, at de i mindre omfang bliver forstyrret af kollegerne, når de arbejder hjemme. Dette har betydet, at de bedre kan planlægge arbejdsdagene og dermed har oplevet øget kontrol og indflydelse i forhold til arbejdet.

Fællestræk i forbindelse med kontrol og indflydelse

Alle cases har oplevet en eller flere positive betydninger for deres kontrol og indflydelse. Disse positive betydninger har også baggrund i fællestræk mellem casenes faktiske oplevelser. Syv cases har tillagt den generelle valgmulighed af arbejdsstedet positiv betydning. Ligeledes har elleve cases påpeget det som positivt at have en større valgmulighed i forbindelse med arbejdstidspunkterne. Endelig mener fire cases, at hjemmebaseret telearbejde har givet dem bedre mulighed for at planlægge deres arbejdsdage på baggrund af opgavevalg. De positive betydninger kan overvejende henføres til ændringer i den ansattes selvbestemmelse, men for nogle cases kan de positive betydninger også henføres til ændringer i teknologi og fagligt samarbejde.

Der er to cases, som også har oplevet ændringer med negativ betydning for kontrol og indflydelse. Dette har været negative betydninger, som kan tilskrives ændringer i teknologi og selvbestemmelse, og betydningerne stammer således ikke fra den samme arbejdsmiljøbetingelse. Hvis vi inddrager baggrundsvariablerne ses det, at begge cases er kvindelige ingeniører med sammenlignelige stillinger. Ligheden indenfor baggrundsvariablerne tilskriver vi en tilfældighed, da deres negative betydninger stammer fra forskellige arbejdsmiljøbetingelser, og endvidere har betydningerne baggrund i forskellige faktiske oplevelser.

Ved en inddragelse af baggrundsvariablerne i forhold til de positive betydninger tolker vi, at de positive betydninger for kontrol og indflydelse er bredt gældende for ansatte. På den baggrund konkluderer vi, at hjemmebaseret telearbejde har en positiv betydning for den ansattes kontrol og indflydelse i arbejdet, idet alle ansatte har oplevet ændringer med positive betydninger herfor. Ligeledes er det kun to ud af de tolv cases som også har oplevet ændringer, der har haft negativ betydning for deres kontrol og indflydelse. Endvidere er der også flere fællestræk i de faktiske oplevelser, der er baggrunden for de positive betydninger.

5.1.1.2 RolleklarhedTC "4.2.1.2 Rolleklarhed " \l 4

Indenfor to arbejdsmiljøbetingelser har ingen cases oplevet ændringer, der har haft betydning for rolleklarheden, og disse arbejdsmiljøbetingelser er; teknologi og tekniske kvalifikationskrav.

Det er kun case 2, der har oplevet en ændring af selvbestemmelsen, som har haft en negativ betydning for rolleklarhed. For case 2’s vedkommende eksisterer der tilsyneladende en norm om, at han ikke bør benytte sig af den fulde fleksibilitet i forbindelse med sine hjemmearbejdsdage. Dermed lægges der en begrænsning på hans selvbestemmelse. Dette indikerer en uklarhed om rollen i organisationen, idet han ikke har klarhed over i hvor høj grad, han må benytte sig af mulighederne for hjemmebaseret telearbejde. 

Omkring støtte og respons har tre cases (case 1, 8 og 10) oplevet ændringer, der har haft positive betydninger for rolleklarhed. Disse cases har alle oplevet indførelsen af hjemmebaseret telearbejde som en tillidserklæring fra ledelsen og således som et udtryk for en større rolleklarhed. Case 2 og 4 har oplevet ændringer af støtte og respons, som har haft negativ betydning for rolleklarheden. Det er gældende for begge cases, at de oplever uklarheder i forhold til ledelsens forventninger til dem, hvilket dog kommer til udtryk på forskellige måder. For case 2’s vedkommende har ledelsen ikke ekspliciteret en forventning til ham som telearbejder, hvilket resulterer i, at han føler sig usikker på sin rolle. Hos case 4 er der en forventning om, at hun som leder skal være fysisk tilstede i organisationen, og denne forventning er naturligvis umulig at indfri, når hun benytter sig af hjemmebaseret telearbejde.

Der er tre cases (case 5, 7 og 11), som har oplevet ændringer af det faglige samarbejde, der har haft en negativ betydning for oplevelsen af rolleklarhed. Case 5 oplever, at hun som følge af sin lederstilling bliver nødt til at vise overfor sine kolleger, at hun udfører et stykke arbejde, når hun sidder hjemme. Dette indikerer uklarhed over hendes rolle. Også case 11 har oplevet en ændring af det faglige samarbejde, som har betydet en uklarhed i forhold til hendes rolle som telearbejder. Her er dog tale om, at hun opfatter, at kollegerne har nogle forventninger, som hun søger at indfri gennem en høj arbejdsindsats på hjemmearbejdspladsen. Hendes rolle som telearbejder virker således uklar på samme vis som hos case 5. Case 7 oplever, at ændringen af det faglige samarbejde betyder vanskeligheder med at få sin rolle som sparringspartner til at fungere, når hun ikke er fysisk tilstede. 

Det er kun case 1, som har oplevet ændringer af det sociale samarbejde, der har haft betydning for rolleklarheden. Case 1´s negative betydning for rolleklarheden består i, at han føjer sine kolleger og tager til takke med en såkaldt ‘lavstatus-plads’ på kontoret. Dette er en konsekvens af, at han benytter sig af hjemmebaseret telearbejde.

Fællestræk i forbindelse med rolleklarhed

Seks cases har oplevet ændringer af arbejdsmiljøbetingelserne, der har haft negative betydninger for rolleklarheden, og tre cases har omvendt oplevet ændringer, der har haft positive betydninger. I denne forbindelse er det interessant, hvilke arbejdsmiljøbetingelser betydningerne kan henføres til, da de tre cases, som har tillagt hjemmebaseret telearbejde positiv betydning for rolleklarheden, alle kan henføre dette til støtte og respons. Ligeledes har de tre cases et fællestræk, idet den positive betydning stammer fra en oplevelse af tillid fra ledelsens side. Disse tre cases har alle en længere videregående uddannelse, og de er endvidere ansat i sammenlignelige stillinger (en som konsulent og en som fuldmægtig). Det betyder, at følelsen af hjemmebaseret telearbejde som en tillidserklæring primært kan henføres til en ændring i arbejdsmiljøbetingelsen støtte og respons, og dette har i denne undersøgelse været gældende for ansatte med en længere videregående uddannelser.

De negative betydninger hos de seks cases stammer fra et bredere felt i form af fire forskellige arbejdsmiljøbetingelser, men de negative betydninger har baggrund i to fællestræk i casenes faktiske oplevelser. Der er tre cases, der har oplevet mistro til deres nye rolle som telearbejder. Ligeledes har to cases oplevet uklarheder om forventningerne til arbejdet efter indførelsen af hjemmebaseret telearbejde herunder forventninger om fysisk tilstedeværelse, der ikke er mulige at indfri. I forhold til baggrundsvariablerne har fire ud af de seks cases en kort eller mellemlang uddannelse, mens de to resterende cases har en længere videregående uddannelse. To af de tolv cases er ledere, og de har begge oplevet, at hjemmebaseret telearbejde har haft en negativ betydning for rolleklarheden. Det er værd at bemærke, at ansatte med længere videregående uddannelse primært har oplevet hjemmebaseret telearbejde som en tillidserklæring, mens ansatte med korte og mellemlange uddannelser har haft vanskeligheder med at afklare deres rolle i organisationen. Dette kan skyldes graden af selvstændighed i jobbet, hvor vi antager, at case 1, 8 og 10 med positive betydninger har mere selvstændige jobfunktioner end de øvrige seks cases med negative betydninger.

Det er kun en gruppe på tre cases med længere videregående uddannelser, der har haft positiv betydning for rolleklarheden. Det er en større gruppe på seks cases som har oplevet forskellige ændringer, der har haft negative betydninger, og disse kan kategoriseres efter flere forskellige stillinger og uddannelser. På den baggrund konkluderer vi, at hjemmebaseret telearbejde har negativ betydning for den ansattes rolleklarhed i arbejdet.

5.1.2 Hjemmebaseret telearbejdes betydning for autonomi TC "4.2.1.3 Hjemmebaseret telearbejdes betydning for oplevelsen af autonomi " \l 4

Vi kan nu konkludere, hvilken betydning hjemmebaseret telearbejde har for den ansattes autonomi, da vi har vurderet betydningerne for de to underliggende meningsbærende variabler; kontrol og indflydelse og rolleklarhed. Vi kan umiddelbart konstatere, at hjemmebaseret telearbejde har en klar positiv betydning for variablen kontrol og indflydelse, mens der omvendt er tale om en negativ betydning for variablen rolleklarhed. Dette kan umiddelbart tale for, at den ansattes oplevelse af autonomi påvirkes i både positiv og negativ retning ved indførelsen af hjemmebaseret telearbejde. Men her er det vigtigt at være opmærksom på, at betydningen for kontrol og indflydelsesvariablen er vurderet som klart positiv, mens betydningen for rolleklarhedsvariablen er vurderet som negativ med forbehold for, at tre cases har haft positive betydninger. Da alle cases har oplevet én eller flere positive betydninger indenfor kontrol og indflydelse og kun syv af casene har oplevet én eller flere negative betydninger indenfor begge meningsbærende variabler, konkluderer vi, at hjemmebaseret telearbejde har en positiv betydning for den ansattes oplevelse af autonomi i arbejdet. Denne konklusion skal også vurderes i forhold til, at der er en vekselvirkning mellem kontrol- og indflydelsesvariablen og rolleklarhedsvariablen. Vekselvirkningen består i, at de cases, som har oplevet negative betydninger for rolleklarheden primært i form af mistro og uklare og/eller uspecificerede forventninger også udnytter muligheden for selvbestemmelse over arbejdsstedet og dermed opnår en højere grad af kontrol og indflydelse over arbejdet. Udnyttelsen af selvbestemmelsen over arbejdsstedet kan således afføde mistro og uklare forventninger. 

5.1.3 Integration TC "4.2.2 Integration " \l 3

Integrationsfaktoren kan beskrives udfra to meningsbærende variabler; 1) engagement og 2) meningsfylde og sammenhæng imellem arbejde og personlig udvikling. Disse to meningsbærende variabler vil blive analyseret enkeltvist, hvorefter vi samlet vil konkludere på hjemmebaseret telearbejde betydning for den ansattes oplevelse af integration.

5.1.3.1 Engagement TC "4.2.2.1 Engagement " \l 4

Indenfor arbejdsmiljøbetingelsen tekniske kvalifikationskrav har ingen cases oplevet ændringer, som har haft betydning for oplevelsen af engagement.

Seks cases
 har oplevet ændringer af teknologien, der har haft positiv betydning for deres engagement. Tre cases (case 5, 7 og 10) har haft en negativ betydning. Case 5 har oplevet ændringer, der har medført både positive og negative betydninger. Fire
 af de fem cases som kun har haft positive betydninger henfører dette til, at de ikke har automatisk telefonomstilling til hjemmearbejdspladsen. Dette betyder mere ro på hjemmearbejdspladsen, hvilket giver dem bedre mulighed for at arbejde koncentreret med opgaverne. Case 1 har fået en farveprinter stillet til rådighed på hjemmearbejdspladsen, hvilket er af væsentlig betydning for løsningen af hans arbejdsopgaver. Der er som førnævnt to cases, som har oplevet ændringer af teknologien, som kun har haft negative betydninger. Case 7 har oplevet, at den manglende automatiske telefonomstilling har negativ betydning for hendes engagement, idet en del af hendes opgave er kontakten til eksterne organisationer. Case 10 har ligeledes oplevet et problem med hensyn til informationsadgangen. Hun har ikke digital adgang til alle informationer fra hjemmearbejdspladsen, hvilket har haft negativ betydning for hendes engagement, idet hun bliver hæmmet i sin opgaveudførelse. Case 5’s ændringer af teknologien har såvel en positiv og en negativ betydning for hendes engagement. Det er positivt for hende, at hun har fået stillet en farveprinter til rådighed, idet hun dermed i højere grad kan engagere sig i arbejdet og lave pænere ting. På dette område er der således lighed mellem case 1 og 5, som begge betragter farveprinteren som et aktiv for deres arbejde. Hun ser derimod den langsomme opkobling (alm. modem) mellem hjemmearbejdspladsen og arbejdspladsen som irriterende for hendes arbejde. 

Elleve cases har oplevet ændringer af selvbestemmelsen, som har haft positive betydninger for deres engagement, og kun case 7 har haft en negativ betydning. Syv cases
 har oplevet ændringer af selvbestemmelsen, som har ført til, at de betragter deres hjemmearbejdsplads som et arbejdssted, hvor der er mulighed for at få ro. Dette kan betragtes som en positiv betydning for deres engagement, idet de selv værdsætter roen i forbindelse med opgaveudførelsen. Seks cases
 har oplevet ændringer af selvbestemmelsen, som har ført til, at de betragter hjemmearbejdspladsen som en mulighed for i højere grad at blive inspireret i forbindelse med udførelsen af arbejdet. Dermed har de i højere grad mulighed for at engagere sig i arbejdet. Case 12 giver udtryk for, at ændringen af selvbestemmelsen har betydet, at hun kan udføre arbejde, selvom hun er lidt syg, hvilket vi har tolket som et udtryk for engagement. Kun case 7 har oplevet ændringer af selvbestemmelsen, der har haft negativ betydning for hendes engagement. Det har været vanskeligt for hende at finde opgaver, der har egnet sig til udførelse fra hjemmearbejdspladsen. Dette var meget frustrerende for hende. Problemet er samtidig blevet forstærket af, at hun ikke har haft mulighed for at fravælge hjemmearbejdsdage, og hun er derfor blevet nødt til at finde de ‘mindst dårlige’ opgaver for hjemmebaseret telearbejde. 

I forhold til ledelsens støtte og respons, er det kun case 1, som har oplevet en ændring, der har haft betydning for engagementet. Han har indfriet forventningerne fra ledelsen, hvilket har givet ham en tilfredsstillelse og dermed har det haft positiv betydning for hans engagement.

Omkring det faglige samarbejde har tre cases (case 4, 5 og 10) oplevet ændringer, der har haft positive betydninger, mens to cases (case 1 og 7) har oplevet ændringer, der har haft negativ betydning for deres engagement. Case 4, 5 og 10 har oplevet ændringer af det faglige samarbejde, der har betydet, at de bedre kan udføre deres opgaver i sammenhæng uden forstyrrelser. Dette har haft en positiv betydning for deres engagement. Både case 1 og 7 har oplevet ændringer af det faglige samarbejde omkring IT-support, som har haft negativ betydning for deres engagement. De har begge oplevet problemer med at få IT-support på hjemmearbejdspladsen, hvilket har været frustrerende i forhold til udnyttelsen af den tidsmæssige fleksibilitet ved hjemmebaseret telearbejde.

Ændringerne af det sociale samarbejde har haft en positiv betydning for engagementet for en case samt en negativ for en anden. Case 9 har oplevet en ændring af det sociale samarbejde i retning af mere isolation fra arbejdspladsen, hvilket har haft positiv betydning for hendes engagement. Dette skyldes, at hun prioriterer roen ved hjemmearbejdspladsen fremfor det sociale samarbejde, og hun betragter det som afstressende at arbejde hjemme. Case 2 har derimod haft en negativ betydning for det sociale samarbejde, idet hans koncentrationsevne og engagement er blevet lidt forringet, og han ønsker således ikke at være isoleret på hjemmearbejdspladsen i for mange dage ad gangen. 

Fællestræk i forbindelse med engagement

Elleve cases har oplevet ændringer af deres arbejdsmiljøbetingelser, som har haft positive betydninger for den meningsbærende variabel engagement. De positive betydninger kan henføres til ændringer af flere arbejdsmiljøbetingelser, men primært til ændringer af selvbestemmelsen. De positive betydninger har også baggrund i fællestræk mellem casenes faktiske oplevelser. Først og fremmest har flere cases haft mulighed for at få mere ro i forbindelse med løsningen af arbejdsopgaverne. Dette har været gældende for elleve cases
, hvoraf ti cases ser den øgede ro som en mulighed for at opnå en højere effektivitet og løse opgaverne bedre. Et andet fællestræk er, at de positive betydninger for seks cases
 vedkommende kan henføres til, at hjemmearbejdspladsen giver dem mulighed for at arbejde uden for normal arbejdstid. De ansatte kan således arbejde, når de føler sig inspireret i forhold til arbejdsopgaven. Endelig betragter fire cases
 hjemmearbejdspladsen som et rart sted at være, hvilket har betydning for deres engagement i forbindelse med deres arbejde. I forhold til baggrundsvariablerne kan vi konstatere, at de ovenstående resultater er bredt gældende for mange typer ansatte, da elleve cases har haft positive betydninger for engagementet. 

Der er også fem cases
, som har haft negative betydninger for deres engagement. De negative betydninger kan henføres til ændringer i flere arbejdsmiljøbetingelser, men der har været fællestræk i casenes faktiske oplevelser. Fire cases
 har haft negative betydninger for engagementet som en følge af teknologiske problemer enten i form af mangel på teknologiske muligheder eller mangel på support. De fem cases med negative oplevelser spreder sig meget i forhold til baggrundsvariablerne. Der er for eksempel såvel ledere som underordnede repræsenteret. Endvidere er der også ansatte med korte, mellemlange og længere videregående uddannelser i denne gruppe. 

Det er interessant, at det kun er case 7, der udelukkende har haft negative betydninger for engagementet, mens de resterende fire cases
, der har haft negative betydninger, også har haft positive betydninger. Samlet set er der som førnævnt elleve ud af tolv cases, der har oplevet ændringer med positiv betydning. Dette danner grundlaget for, at vi kan konkludere, at hjemmebaseret telearbejde overvejende har positiv betydning for de ansattes engagement.

5.1.3.2 Meningsfylde og sammenhæng imellem arbejde og personlig udvikling

I forhold til arbejdsmiljøbetingelserne; støtte og respons, fagligt samarbejde, socialt samarbejde og tekniske kvalifikationskrav er der ingen cases, der har oplevet ændringer, der har haft betydning for meningsfylden og sammenhængen imellem arbejde og personlig udvikling.

Indenfor teknologien har case 1 og 5 oplevet ændringer, som har haft positiv betydning for deres oplevelse af meningsfylde. Case 1 oplever ændringerne af teknologien som en mulighed for, at han kan være på forkant med den teknologiske udvikling, hvilket han selv betragter som positivt. Case 5 mener, at de teknologiske ændringer som følge af hjemmebaseret telearbejde giver hende mulighed for at videreuddanne sig ved siden af sit arbejde. Derigennem oplever hun en mulighed for sammenhæng imellem arbejdet og hendes personlige udvikling.

Omkring selvbestemmelsen er der elleve cases, der har oplevet ændringer, der alle har haft positiv betydning for meningsfylden og sammenhængen imellem arbejdet og den personlige udvikling. Ti af de elleve cases
 har oplevet ændringer af selvbestemmelsen, der har haft positiv betydning for oplevelsen af sammenhæng mellem arbejde og familiemæssige forhold. Der er to fællestræk i casenes faktiske oplevelser, der har været baggrunden for denne positive betydning. Det første fællestræk er, at fire cases
 har oplevet en bedre mulighed for at arbejde over, uden at dette belaster familien på samme måde som før hjemmebaseret telearbejde. Det andet fællestræk er, at ni cases
 betragter hjemmebaseret telearbejde som en mulighed for at være mere fleksibel med deres arbejde i forhold til familien.

Case 6 har også haft positive betydninger for meningsfylden og sammenhængen imellem arbejde og den personlige udvikling, men denne betydning relaterer sig til forholdet imellem arbejde og fritid mere generelt. Hun har mulighed for i højere grad at pleje sin fritidsinteresse gennem anvendelsen af hjemmebaseret telearbejde. 

Fællestræk i forbindelse med meningsfylde og sammenhæng

Vi kan sammenfattende konstatere, at hjemmebaseret telearbejde har en positiv betydning for denne meningsbærende variabel. Vi bygger dette på, at samtlige cases har oplevet ændringer af en eller flere arbejdsmiljøbetingelser, der har haft positiv betydning for deres meningsfylde og sammenhæng imellem arbejdet og deres personlige udvikling. De positive betydninger kan primært henføres til oplevede ændringer i selvbestemmelsen og sekundært til oplevede ændringer i teknologien. Der er også to fællestræk i casenes faktiske oplevelser. Ti cases har oplevet, at hjemmebaseret telearbejde har haft positiv betydning for deres mulighed for at passe arbejdet samtidig med, at familien kan tilgodeses. Et andet fællestræk er, at tre cases har haft en positiv betydning for sammenhængen imellem arbejde og personlig udvikling. Her er der ikke tale om familiære forhold, men om at hjemmebaseret telearbejde i disse tilfælde har bidraget med fordele for de enkelte cases. 

Hvis vi sammenholder disse resultater med baggrundsvariablerne fremgår det, at resultaterne gælder bredt for ansatte med forskellige baggrunde. Dette kan primært tilskrives, at der for alle cases har været en positiv betydning for denne meningsbærende variabel, samt at ingen cases har haft negative betydninger. Dette er også grundlaget for vores konklusion om, at indførelsen af hjemmebaseret telearbejde har en positiv betydning for de ansattes meningsfylde og sammenhæng imellem arbejde og personlig udvikling. 

5.1.4 Hjemmebaseret telearbejdes betydning for integration

I de ovenstående afsnit er fællestrækkene indenfor de to meningsbærende variabler, engagement og meningsfylde skitseret. På denne baggrund kan det umiddelbart konkluderes, at hjemmebaseret telearbejde har en klar positiv betydning for variablen meningsfylde og sammenhæng imellem arbejde og personlig udvikling. I relation til variablen engagement er der både positive og negative betydninger. Udfra den ovenstående analyse har vi kunnet konkludere, at hjemmebaseret telearbejde overvejende har en positiv betydning for den ansattes engagement. Konklusionen må således være, at hjemmebaseret telearbejde har en positiv betydning for den ansattes oplevelse af integration i sit arbejde. Dette begrunder vi med, at alle cases har haft én eller flere positive betydninger for en af de meningsbærende variabler. Der er kun fem cases har haft en negativ betydning for variablen engagement, og ingen cases har haft en negativ betydning for variablen meningsfylde og sammenhæng imellem arbejde og personlig udvikling. 

5.1.5 Kooperation

Kooperationsfaktoren kan ligeledes beskrives udfra to meningsbærende variabler; 1) samarbejde og 2) den sociale kontaktflade. Variablerne vil blive analyseret enkeltvist, hvorefter vi samlet konkluderer på hjemmebaseret telearbejdes betydning for den ansattes oplevelse af kooperation.

5.1.5.1 Samarbejde

I relation til de tekniske kvalifikationskrav er der ingen cases, der har oplevet ændringer, som har haft betydning for samarbejdet. 

Tre cases (case 1, 7 og 10) har oplevet ændringer af teknologien, der har haft negative betydninger for samarbejdet. Der er dog kun ligheder mellem to af de tre cases. Case 1 mener, at hans manglende adgang til telefax fra hjemmearbejdspladsen er problematisk for samarbejdet med eksterne parter, og han har således oplevet en ændring af sine faglige relationer. Case 7 tillægger ligeledes den manglende telefonomstilling mellem arbejdsplads og hjemmearbejdsplads en negativ betydning for de faglige relationer, der vanskeliggøres efter hendes mening. Case 10 mener modsat, at hun belaster de tilbageværende kolleger på kontoret ved, at hun ikke har digital adgang til alle informationer fra hjemmearbejdspladsen. Case 10 er således nødt til at ‘dirigere’ kolleger hjemmefra, når de skal finde fysisk lagrede informationer til hende.

I forhold til selvbestemmelsen er der to cases, som har oplevet ændringer. For begges vedkommende har ændringerne haft positive betydninger for samarbejdet. Gennem anvendelsen af e-mail som kommunikationsmedie er case 1 og 8 blevet i stand til hurtigt at svare på henvendelser, hvilket er af positiv betydning for deres samarbejde. 

Omkring støtte og respons har to cases oplevet ændringer af samarbejdet. For case 1’s vedkommende er der tale om en ændring, der har haft positiv betydning for samarbejdet, idet case 1’s såkaldte ‘onsdagsmøde’ mellem ham og hans leder er begyndt at fungere. Omvendt er der for case 5’s vedkommende tale om en ændring der har haft negativ betydning. Problemet er, at hun ikke altid er fysisk tilstede på arbejdspladsen, hvilket hun tillægger en negativ betydning i forhold til samarbejdet med hendes nærmeste overordnede, udvalgsformanden. 

Indenfor det faglige samarbejde har case 4 oplevet ændringer, der har haft positiv betydning og tre cases (case 3, 8 og 7) har oplevet ændringer, der har haft negativ betydning for den meningsbærende variabel, samarbejdet. Den positive betydning for samarbejdet kan henføres til, at case 4 betragter sig selv som værende mere ‘tilstede’ i afdelingen, når hun er der, hvilket hun selv vægter positivt. Case 3 og 8 har begge oplevet, at ændringerne indenfor det faglige samarbejde indebærer en risiko for, at vidensudvekslingen i organisationen vanskeliggøres. Ændringen har således haft en negativ betydning for samarbejdet. For case 7’s vedkommende er der tale om ændringer af det faglige samarbejde, som har haft en negativ betydning for hendes muligheder for faglig sparring. 

I relation til det sociale samarbejde er det blot case 8, som har oplevet ændringer, der har haft positiv betydning for samarbejdet. Han er bevidst om, at han som følge af sin begrænsede fysiske tilstedeværelse på arbejdspladsen skal pleje sine sociale relationer. Denne ændring af det sociale samarbejde har haft den betydning, at han er mere positiv i samarbejdet, når han er på arbejdspladsen.

Fællestræk i forhold til samarbejde

Vi kan konkludere, at indførelsen af hjemmebaseret telearbejde kan tilskrives en negativ betydning for denne meningsbærende variabel. Vi bygger denne konklusion på, at i alt syv cases
 har oplevet ændringer af en eller flere arbejdsmiljøbetingelser, der har haft betydning for variablen samarbejde, og heraf er det kun tre cases, som har haft positive betydninger. Endvidere har kun én af de tre cases (case 4) kun haft en positiv betydning, mens de øvrige to cases også har haft negative betydninger. De negative betydninger kan henføres til ændringer i teknologien, støtte og respons og fagligt samarbejde.

Der er samlet set seks cases
, der har haft negative betydninger. Der er to fællestræk i disse cases´ faktiske oplevelser. For tre cases vedkommende er baggrunden for de negative betydninger teknologiske forhold blandt andet i form af begrænsninger i adgangen til digitalt lagrede information og begrænsninger i kommunikationen mellem hjemmearbejdspladsen og eksterne parter. Det andet fællestræk ligger i, at tre cases oplever, at det er vanskeligere at være en del af den uformelle informationsudveksling. De seks cases, som har oplevet ændringer med negative betydninger, fordeler sig bredt i forhold til baggrundsvariablerne, da der både er repræsenteret mænd og kvinder, mellemlange og længere videregående uddannelser samt ledere og øvrige stillinger. De negative betydninger kan derfor siges at gælde bredt for flere typer ansatte. 

De positive betydninger kan for tre cases vedkommende tilskrives to forhold. For det første oplever case 1 og 8 en mere glidende korrespondance med eksterne parter. For det andet oplever case 4 og 8, at de gavner samarbejdet i afdelingen ved, at de er mere positive, når de er på arbejdspladsen. Disse tre cases kan ligeledes fordeles bredt indenfor baggrundsvariablerne, idet der både er repræsenteret mænd og kvinder, korte og lange uddannelser samt leder- og øvrige stillinger. Oplevelserne kan således tolkes til at gælde bredt for flere typer ansatte.

Vi kan konkludere, at indførelsen af hjemmebaseret telearbejde har negativ betydning for den meningsbærende variabel samarbejde. Konklusionen bygger på, at der kun er én af de syv cases med ændringer af betydning for samarbejdet, der udelukkende har haft en positiv betydning.
5.1.5.2 Den sociale kontaktflade

I forhold til arbejdsmiljøbetingelserne teknologi, selvbestemmelse, støtte og respons og tekniske kvalifikationskrav er der ingen cases, som har oplevet ændringer, der har haft betydning for den sociale kontaktflade.

Derudover er der tre cases (case 2, 7 og 10), der har oplevet ændringer, der har haft negativ betydning for den sociale kontaktflade. De resterende ni cases har ikke oplevet ændringer i arbejdsmiljøbetingelserne, der har haft betydning for den sociale kontaktflade.

I forhold til det faglige samarbejde har to cases oplevet ændringer, der har haft negative betydninger for den sociale kontaktflade. Case 7’s sociale relationer i arbejdslivet foregår indenfor rammerne af det faglige samarbejde, og da det faglige samarbejde er blevet begrænset har dette også negativ betydning for den sociale kontaktflade. For case 10’s vedkommende er der tale om, at hendes samarbejde er blevet begrænset til primært at omfatte fagligt samarbejde. Denne oplevede ændring har haft en negativ betydning for hendes sociale kontaktflade, idet hun for eksempel ikke lærer nye kolleger at kende.

Det er kun case 2, der har oplevet en ændring af det sociale samarbejde, og denne ændring har haft en negativ betydning for den sociale kontaktflade. Ændringen består i, at han for eksempel får spydige kommentarer fra kollegerne om hans anvendelse af hjemmebaseret telearbejde. Dette har været medvirkende til, at han maksimalt ønsker at afholde to hjemmearbejdsdage om ugen. Der er derfor tale om, at hjemmebaseret telearbejde for case 2´s vedkommende har haft en negativ betydning for den sociale kontaktflade. 

Fællestræk i forbindelse med den sociale kontaktflade

Vi kan konstatere, at der er tre af casene, som har oplevet ændringer af en arbejdsmiljøbetingelse, der har haft en negativ betydning for den meningsbærende variabel; social kontaktflade. Disse negative betydninger kan henføres til ændringer i det faglige samarbejde og det sociale samarbejde. Der er et fællestræk i de faktiske oplevelser, der har været baggrunden for såvel case 7 og 10, hvilket består i, at det sociale element i arbejdet er blevet nedtonet som en konsekvens af hjemmebaseret telearbejde. Begge cases kan udfra baggrundsvariablerne beskrives som kvinder med længere videregående uddannelser og havende en sagsbehandler/fuldmægtigstilling. Der således sammenfald mellem de negative oplevelser indenfor denne meningsbærende variabel og baggrundsvariablerne. Vi kan derfor konkludere, at de negative oplevelser her har været gældende for en afgrænset gruppe af de ansatte, som vi har undersøgt. 

På baggrund af de negative oplevelser i relation til denne meningsbærende variabel kan vi konkludere, at anvendelsen af hjemmebaseret telearbejde har haft en negativ betydning for den sociale kontaktflade.

5.1.6 Hjemmebaseret telearbejdes betydning for kooperation

Vi har nu skitseret fællestrækkene indenfor de to meningsbærende variabler, samarbejde og den sociale kontaktflade. Vi har konstateret, at på trods af såvel positive som negative betydninger for variablen samarbejde, har hjemmebaseret telearbejde overvejende negativ betydning for denne variabel, da seks cases har haft negative betydninger og kun en case udelukkende har haft en positiv betydning. For den sociale kontaktflade identificerede vi tre cases, som har oplevet ændringer af arbejdsmiljøbetingelser, der udelukkende har haft negativ betydning for den sociale kontaktflade. Vi kan hermed konkludere, at hjemmebaseret telearbejde samlet set har en negativ betydning for den ansattes oplevelse af kooperation i sit arbejde.

5.2 Analyse på baggrund af fællestræk 

I ovenstående afsnit er der blevet konkluderet på hjemmebaseret telearbejdes betydning for de psykosociale faktorer. Hjemmebaseret telearbejde har overvejende positiv betydning for telearbejderens autonomi og integration. Men derimod har hjemmebaseret telearbejde overvejende en negativ betydning for kooperationen. Derudover kan vi også konstatere, at alle cases har oplevet en eller flere positive betydninger for deres autonomi og integration. Men det er ikke alle cases, der kun har haft negative betydninger de psykosociale faktorer.

Dette afsnit er en del af den analytiske generalisering af undersøgelsesresultaterne. Derudover har afsnittet til formål at føre de konstaterede betydninger for det psykosociale arbejdsmiljø tilbage til ændringerne i arbejdsmiljøbetingelserne. Dette sker ved en gennemgang af fællestrækkene i forhold til de arbejdsmiljøbetingelser, de kan henføres til. Vi kan derigennem indkredse de ændringer i arbejdsmiljøbetingelserne, der har været medvirkende til casenes oplevede betydninger i form af fællestræk. Denne del af analysen er derfor struktureret efter arbejdsmiljøbetingelserne og derfor er det de meningsbærende variabler, der er markeret med fed skrift. 

Fællestrækkene der anvendes er fællestrækkene på niveau 2, hvilket er ligheder mellem minimum to cases i både betydningernes karakter som de faktiske oplevelser. Det betyder, at vi ser bort fra alle de tilfælde, hvor det blot er én case har oplevet en ændring af en arbejdsmiljøbetingelser, der har haft betydning for en meningsbærende variabel. I denne del af analysen nævner vi ikke det eksakte antal cases, der danner grundlaget for fællestrækkene, idet der fokuseres på fællestræk og ikke de bagvedliggende fakta.

Ændringer i teknologien

Vi kan konstatere, at ændringerne af teknologien har haft betydning for alle tre psykosociale faktorer, og der er tale om både positive og negative betydninger. Ændringerne har betydning for det psykosociale arbejdsmiljø generelt, men betydningen er tvetydig. 

I forhold til kontrol og indflydelse hos telearbejderen har ændringerne af teknologien udelukkende positiv betydning. Der har ikke været ændringer med betydning for rolleklarheden. Således kan vi samlet konstatere, at ændringerne af teknologien har positiv betydning for telearbejderens autonomi. 

I forhold til telearbejderens engagement har ændringerne af teknologien såvel positiv som negativ betydning. De positive betydninger består i, at manglende telefonomstilling betragtes som en fordel, idet telearbejderen undgår forstyrrelser. De negative betydninger består i, at de pågældende cases ikke kan udføre arbejdsopgaverne optimalt på grund af teknologiske mangler på hjemmearbejdspladsen, og en teknologisk mangel kan paradoksalt nok være manglende telefonomstilling. Ændringerne af teknologien opfattes således meget individuelt. I forhold til telearbejderens opfattelse af meningsfylde i arbejdet kan vi konstatere, at ændringerne af teknologien har positiv betydning. Ændringerne af teknologien kan således have både positiv og negativ betydning for telearbejderens integration. 

Ændringerne af teknologien har negativ betydning for telearbejderens oplevelse af samarbejde, men vi kan derimod ikke konstatere ændringer af teknologien, der har betydning for den sociale kontaktlade. Samlet har ændringerne i teknologien ved indførelsen af hjemmebaseret telearbejde negativ betydning for telearbejderens oplevelse af kooperation.

Ændringer af selvbestemmelsen 

Vi kan umiddelbart konstatere, at ændringerne af selvbestemmelsen udelukkende har positiv betydning. De positive betydninger relaterer sig til de meningsbærende variabler, kontrol og indflydelse, engagement, meningsfylde samt samarbejde. Der er dermed positive betydninger for alle tre psykosociale faktorer. Vi kan ligeledes konstatere, at ændringerne af selvbestemmelsen har været medvirkende til hovedparten af de positive betydninger, som casenes har haft, i relation til de psykosociale faktorer.

Ændringer af støtte og respons 

Vi kan konstatere, at ændringerne af støtte og respons kun har betydning for rolleklarheden. Dermed har ændringerne af støtte og respons kun betydning for en psykosocial faktor, autonomi. Betydningerne er af både positiv og negativ karakter. Ændringer i støtte og respons omhandler spørgsmålet om, hvorvidt telearbejderen opfatter indførelsen af hjemmebaseret telearbejde som fulgt af nye forventninger og i så fald om disse nye forventninger fra lederens side er klare eller uklare. Samlet har ændringerne indenfor støtte og respons både positiv og negativ betydning for telearbejderens autonomi. 

På baggrund af fællestrækkene har vi ikke registreret ændringer af støtte og respons, der har betydning for de to øvrige psykosociale faktorer, integration og kooperation. En væsentlig forklaring herpå må være, at det er under halvdelen af samtlige cases, der har oplevet ændringer af støtte og respons. Dette kan skyldes, at de fleste cases i forvejen har haft selvstændigt arbejde, og de har således ikke været udsat for minutiøs vejledning eller tilbagemelding blandt andet i form af kontrol fra ledelsen. 

Ændringer af det faglige samarbejde 

I forhold til det faglige samarbejde har ændringerne haft betydning for alle tre psykosociale faktorer og der er tale om såvel positive som negative betydninger. Vi kan derfor konstatere, at ændringerne af det faglige samarbejde som en følge af hjemmebaseret telearbejde har betydning for det psykosociale arbejdsmiljø generelt, men betydningen er tvetydig. På baggrund af fællestræk mellem casenes oplevelser er der dog flere tendenser. 

I forhold til kontrol og indflydelse hos telearbejderen har ændringerne af det faglige samarbejde udelukkende positiv betydning, da der er færre forstyrrelser på hjemmearbejdspladsen. I forhold til rolleklarheden kan vi derimod konstatere, at ændringerne af det faglige samarbejde har negativ betydning, idet der er en mistro til telearbejderens arbejdsindsatsen på hjemmearbejdspladsen. Ændringerne af det faglige samarbejde kan således have både en positiv og en negativ betydning for telearbejderens autonomi. 

Ændringerne af det faglige samarbejde har både positiv og negativ betydning for engagementet. Den positive betydning består i oplevelsen af mere ro på hjemmearbejdspladsen og den negative i problemer med at få IT-support på hjemmearbejdspladsen. Der er ingen ændringer af det faglige samarbejde som har betydning for meningsfylden, og dermed kan vi konstatere, at ændringerne af det faglige samarbejde kan have positiv og negativ betydning for telearbejderens integration. 

Ændringerne af det faglige samarbejde har negativ betydning for samarbejdet. Casene oplever, at hjemmebaseret telearbejde forringer mulighederne for at være en del af den uformelle informationsudveksling. Ændringerne af det faglige samarbejde har også negativ betydning for den sociale kontaktflade. Samlet kan vi derfor konstatere, at ændringerne ved indførelsen af hjemmebaseret telearbejde udelukkende har negativ betydning for telearbejderens kooperation.

Samlet har ændringerne af det faglige samarbejde således både positive og negative betydninger for alle tre psykosociale faktorer. Her er der efter vores opfattelse en overordnet tendens. Alle betydningerne relaterer til den fysiske adskillelse mellem arbejdspladsen og hjemmearbejdspladsen. Adskillelsen vurderes dog forskelligt. Nogle finder adskillelsen positiv, idet der er færre forstyrrelser. Andre oplever derimod, at adskillelsen forårsager, at de har vanskelige ved at være en del af uformelle informationsudveksling. Vi kan derfor konstatere, at det kan være meget individuelt, hvilken betydning en ændring i det faglige samarbejde, får. 

Ændringer i socialt samarbejde

Når vi tager udgangspunkt i fællestræk mellem to eller flere cases, kan vi konstatere, at der ikke er cases som har oplevet ændringer af det sociale samarbejde med betydning. Der er cases, som har oplevet ændringer af det sociale samarbejde, men der har ikke været fællestræk imellem deres oplevelser, og dermed ikke haft fællestræk på andet niveau.

Der kan være flere forklaringer, at der ikke er fællestræk mellem flere cases indenfor arbejdsmiljøbetingelsen, det sociale samarbejde. For det første kan det skyldes, at de fleste cases ikke har haft hjemmebaseret telearbejde i flere år, og de har dermed fra begyndelsen haft et stabilt og fastlagt socialt samarbejde. For det andet kan det skyldes, at personerne ikke vægter det sociale samarbejde i deres arbejde, og på den baggrund har de ikke oplevet væsentlige ændringer. For det tredje kan det også skyldes, at casene som telearbejdere har udgjort en minoritet i afdelingen eller organisationen. Derved er det sociale samarbejde i selve organisationen forblevet stabilt. 

Ændringer i tekniske kvalifikationskrav

Vi kan konstatere, at ingen cases har oplevet ændringer af de tekniske kvalifikationskrav, der har haft betydning for de psykosociale faktorer. Umiddelbart kan der være to forklaringer på dette forhold. For det første har ingen cases fået andre opgaver i forbindelse med indførelsen af hjemmebaseret telearbejde. For det andet har casene også anvendt IT, som værktøj til udførelsen af deres arbejdsopgaver, før de fik hjemmebaseret telearbejde. Indførelsen af hjemmebaseret telearbejde har derfor ikke betydet, at der direkte stilles nye kvalifikationskrav til dem.

5.3 En vurdering på baggrund af tofaktorteorien

I dette afsnit vil resultaterne af analyserne af de enkelte meningsbærende variabler blive analyseret på baggrund af Herzbergs tofaktorteori. Formålet hermed er at foretage en vurdering af, hvilken betydning indførelsen af hjemmebaseret telearbejde har for individer i en arbejdssituation generelt og ikke kun ud fra de undersøgte cases. De meningsbærende variabler vil blive behandlet enkeltvist i henhold til de relationer, der blev foretaget i afsnit 2.4 mellem hygiejne- og motivationsfaktorerne i tofaktorteorien og de meningsbærende variabler. Vurderingen af resultaterne sker i dette afsnit, mens selve konklusionen på vurderingerne bliver foretaget i afsnit 5.4.

Vi tager udgangspunkt i konklusionerne på de enkelte meningsbærende variabler og de fællestræk, der har været baggrunden for konklusionerne. Vi vil undervejs vurdere, hvorvidt de relaterede hygiejne- og motivationsfaktorer er dækkende for de betydninger, der er identificeret under de meningsbærende variabler. Dette sker gennem en vurdering af hygiejne- og motivationsfaktorerne i forhold til fællestrækkene i casenes faktiske oplevelser. Hvis hygiejne- eller motivationsfaktorerne ikke er dækkende for casenes oplevelser betyder det, at vi ikke tilskriver betydningerne under den enkelte meningsbærende variabel påvirkning af faktorerne. I de nedenstående afsnit har vi markeret hygiejne- og motivationsfaktorerne med fed skrift.

Kontrol og indflydelse

Det er udelukkende motivationsfaktorer, der relaterer til den meningsbærende variabel kontrol og indflydelse, hvilke er motivationsfaktorer som selve arbejdet, ansvar og forfremmelse. Under analysen af hjemmebaseret telearbejdes betydning for kontrol og indflydelse konkluderer vi, at der overvejende er en positiv betydning herfor. Vi kan dermed tilskrive hjemmebaseret telearbejde en positiv påvirkning af motivationsfaktorerne i forbindelse med kontrol og indflydelse. Denne vurdering anser vi også for korrekt, hvis de bagvedliggende årsager til, at casene har haft en positiv betydning tages i betragtning. De positive betydninger kan primært henføres til ændringer i den enkeltes selvbestemmelse. Endvidere var der fællestræk i oplevelserne hos de enkelte cases og fællestrækkene var: Bedre mulighed for planlægning, mere fleksibilitet i forhold til arbejdstid og arbejdssted. Disse fællestræk dækker efter vores vurdering over påvirkninger af to af de tre relaterede motivationsfaktorer, nemlig selve arbejdet og ansvar. Dette skyldes, at casene har oplevet øget kontrol og indflydelse gennem øget fleksibilitet og bedre muligheder for planlægning af arbejdsdagen. Vi mener ikke, at der er fællestræk, der kan betragtes som påvirkninger af motivationsfaktoren forfremmelse. 

Sammenfattende kan de positive betydninger for kontrol og indflydelse også tilskrives en positiv påvirkning af motivationsfaktorer, der generelt øger individers tilfredshed i en arbejdssituation.

Rolleklarhed

Det er udelukkende hygiejnefaktorer, der er relateret til den meningsbærende variabel rolleklarhed, hvilket er firmapolitik og administration, og supervision. Gennem analysen af rolleklarheden konkluderer vi, at indførelsen af hjemmebaseret telearbejde overvejende har negativ betydning for rolleklarheden. Dermed kan hjemmebaseret telearbejde umiddelbart tilskrives en negativ påvirkning af hygiejnefaktorer i relation til rolleklarheden. Denne påvirkning mener vi også er reel, når fællestrækkene i casenes oplevelser tages i betragtning. De cases, der har haft en negativ betydning for rolleklarheden, har oplevet ændringer af flere forskellige arbejdsmiljøbetingelser. Der er to fællestræk i casenes oplevelser som den negative betydning stammer fra. Disse fællestræk er dels usikkerhed omkring forventningerne, der stilles til dem fra andres side og fra dem selv, og dels mistro til casenes produktivitet i forbindelse med hjemmebaseret telearbejde. Vi mener på denne baggrund, at betydningerne for rolleklarheden kan tilskrives en påvirkning af begge hygiejnefaktorer. Både firmapolitik og administration og supervision er berørt, idet casene har oplevet uklarheder både omkring forventninger, og hvad de kan tillade sig som telearbejdere. Den mistro, som casene har oplevet, kan ikke umiddelbart tilskrives en påvirkning af hygiejnefaktorerne. Vi kan her konkludere, at fællestrækket af negativ karakter i form af uklare forventninger påvirker hygiejnefaktorerne negativt. Hygiejnefaktorerne medvirker til at mindske utilfredsheden blandt individer i en arbejdssituation, og vi kan således konkludere, at der ikke er grundlag for at mindske en eventuel utilfredshed ved indførelse af hjemmebaseret telearbejde. Tværtimod kan hjemmebaseret telearbejde medvirke til at øge utilfredsheden blandt individer, når det drejer sig om rolleklarhed i arbejdet.

Engagement

Den meningsbærende variabel engagement relaterer kun til følgende motivationsfaktorer; selve arbejdet, resultatopnåelse og anerkendelse. Under analysen af hjemmebaseret telearbejdes betydning for engagement konkluderede vi, at der var tale om en positiv betydning. Vi antager derfor, at betydningerne indenfor denne meningsbærende variabel kan tilskrives en positiv påvirkning af de førnævnte motivationsfaktorer. Fællestrækkene underbygger denne antagelse. Casenes positive oplevelser kan primært relateres til ændringer i deres selvbestemmelse. Der er flere fællestræk i casenes oplevelser, der har resulteret i en positiv betydning for deres engagement. Disse fællestræk er for det første, at de har oplevet en øget produktivitet på hjemmearbejdspladsen som følge af mere ro. For det andet er det nemmere for dem at blive inspireret i forbindelse med opgaveudførelsen på hjemmearbejdspladsen. For det tredje har de oplevet en øget interesse i arbejdet, fordi de anser hjemmearbejdspladsen som et bedre sted at være. På baggrund af disse fællestræk mener vi, at betydningerne under engagementet kan tilskrives en positiv påvirkning af to ud af de tre relaterede motivationsfaktorer. Der er en positiv påvirkning af selve arbejdet, idet casene er glade for at kunne udføre bestemte opgaver fra hjemmearbejdspladsen som følge af roen. Endvidere er der en positiv påvirkning af resultatopnåelsen, da casene har oplevet en øget produktivitet. Der er ingen af fællestrækkene indenfor engagement, der har kunnet tilskrives en betydning for motivationsfaktoren anerkendelse. Vi kan således konkludere, at de positive betydninger under engagement påvirker motivationsfaktorer positivt, og motivationsfaktorerne er medvirkende til at øge individers tilfredshed i arbejdssituationen.

Meningsfylde og sammenhæng mellem arbejde og personlig udvikling

Det er ligeledes udelukkende motivationsfaktorer, der er relateret til den meningsbærende variabel meningsfylde og sammenhæng mellem arbejde og personlig udvikling, hvilket er motivationsfaktorerne: resultatopnåelse, ansvar og selve arbejdet. Under analysen af meningsfylde og sammenhæng imellem arbejde og personlig udvikling konkluderede vi, at der udelukkende var tale om positive betydninger for denne variabel. Derfor kan vi umiddelbart konstatere, at der har været en positiv påvirkning af motivationsfaktorerne i forbindelse med betydningerne under meningsfylde og sammenhæng imellem arbejde og personlig udvikling. Dette er dog ikke tilfældet, hvis de bagvedliggende fællestræk tages i betragtning. Fællestrækkene har for det første været, at casene bedre kan skabe sammenhæng imellem arbejde og fritid eller imellem arbejde og familie. For det andet har der været fællestræk i form af, at de bedre kan få sammenhæng imellem arbejde og personlig udvikling i form af videreuddannelse. Disse fællestræk i casenes oplevelser kan ikke antages at være dækket af motivationsfaktorerne. Dette skyldes, at alle lighederne relaterer til oplevelser, som casene har i forbindelse med arbejdet og til noget, der ligger udenfor arbejdet, mens de tre motivationsfaktorer kun relaterer til arbejdssituationen. Vi kan derfor konkludere, at de positive betydninger under meningsfylde og sammenhæng imellem arbejde og personlig udvikling ikke har en positiv påvirkning af motivationsfaktorer. Dermed er der i dette tilfælde ikke tale om, at der er grundlag for at øge de ansattes tilfredshed i en arbejdssituation. Det skal understreges, at der i dette tilfælde ikke er tale om negativ betydning for individers tilfredshed i arbejdssituationen. Men på baggrund af de bagvedliggende oplevelser kan vi ikke tilskrive betydningerne en påvirkning af motivationsfaktorerne. 

Samarbejde

Der er både hygiejne- og motivationsfaktorer, der er relateret til den meningsbærende variabel samarbejde. Det er motivationsfaktoren selve arbejdet og hygiejnefaktorerne firmapolitik og administration, interpersonelle relationer og supervision. Gennem analysen af samarbejdet konkluderede vi, at indførelsen af hjemmebaseret telearbejde havde en negativ betydning for samarbejdet. Vi kan derfor umiddelbart konstatere, at hjemmebaseret telearbejde påvirker både motivationsfaktorer og hygiejnefaktorer negativt. Der er fællestræk i de oplevelser, som casene har. For det første har casene oplevet forringelser af deres faglige relationer til eksterne kontakter og for det andet har casene ikke den samme grad af vidensudveksling med kollegerne som før indførelsen af hjemmebaseret telearbejde. Vi mener, at disse ligheder er dækket af to af de fire relaterede faktorer, nemlig hygiejnefaktoren interpersonelle relationer og motivationsfaktoren selve arbejdet. Dette begrunder vi med, at casene har oplevet en forringelse af de faglige relationer samt en dårligere vidensudveksling, hvilket kan henføres til begge faktorer. Der er ingen fællestræk eller ligheder mellem casene, der kan henføres til hygiejnefaktorerne firmapolitik og administration og supervision. Vi kan således konkludere, at betydningerne for samarbejdet påvirker både motivationsfaktorer og hygiejnefaktorer negativt. Det betyder, at anvendelsen af hjemmebaseret telearbejde kan føre til en formindskelse af tilfredsheden og en forøgelse af utilfredsheden hos individet.

Den sociale kontaktflade

Der er både hygiejne- og motivationsfaktorer, der relaterer til den meningsbærende variabel den sociale kontaktflade. Det er motivationsfaktoren anerkendelse og hygiejnefaktoren interpersonelle relationer. I analysen af den sociale kontaktflade konstaterer vi, at der udelukkende er negative betydninger for den sociale kontaktflade som en følge af indførelsen af hjemmebaseret telearbejde. Betydningerne er forårsaget af ændringer i casenes faglige samarbejde og sociale samarbejde. Der er også et fællestræk i casenes oplevelser, idet casene har oplevet en forringelse af den sociale kontaktflade. En case har oplevet, at det er sværere at få kontakt til nye kolleger. En anden case har oplevet, at det sociale aspekt i de faglige relationer formindskes. På den baggrund mener vi, at betydningerne kan tilskrives en påvirkning af den ene af de relaterede faktorer, nemlig de interpersonelle relationer, idet casene har oplevet en forringelse af deres sociale kontakt. Der er ikke fællestræk, som vi kan relatere til motivationsfaktoren anerkendelse, og denne motivationsfaktor kan derfor ikke antages at være påvirket. Vi kan her konkludere, at de negative betydninger under den sociale kontaktflade påvirker hygiejnefaktorer negativt, hvilket betyder, at hjemmebaseret telearbejde kan føre til en forøgelse af utilfredsheden hos individet.

5.4 Hjemmebaseret telearbejdes betydning for individet 

I dette afsnit konkluderer vi på vurderingerne, som vi har foretaget i afsnit 5.3. Vi konkluderer dermed generelt på casenes oplevelser og de tilsvarende betydninger på baggrund af tofaktorteorien. Afsnittet afsluttes med en diskussion af, hvilke problemfelter fokus bør rettes imod med henblik på at anvende hjemmebaseret telearbejde så optimalt som muligt i organisationen.

5.4.1 Påvirkninger af hygiejne- og motivationsfaktorer 

De konstaterede betydninger under de meningsbærende variabler; kontrol og indflydelse samt engagement kan tilskrives en positiv påvirkning af motivationsfaktorerne. Betydningerne som blev påpeget under den meningsbærende variabel; meningsfylde og sammenhæng imellem arbejde og personlig udvikling kan ikke tilskrives en påvirkning af motivationsfaktorerne. Dette skyldes, at fællestrækkene i casenes oplevelser ikke dækker nogle af de relaterede motivationsfaktorer. Omvendt er der en negativ påvirkning af hygiejnefaktorerne, da de påpegede betydninger under de tre meningsbærende variabler; rolleklarhed, samarbejde og den sociale kontaktflade alle kan tilskrives en negativ påvirkning af hygiejnefaktorerne. Ligeledes kan de konstaterede betydninger under den meningsbærende variabel; samarbejde også tilskrives en negativ påvirkning af motivationsfaktorerne. 

5.4.2 Konsekvenser for telearbejderen 

Vi kan umiddelbart konstatere, at der kun har været negative påvirkninger af hygiejnefaktorerne. Dette betyder, at indførelsen af hjemmebaseret telearbejde kan medvirke til at øge telearbejderens utilfredshed i arbejdet. 

Dernæst kan vi konstatere, at der har været både positive og negative påvirkninger af motivationsfaktorerne. Vi vurderer, at der er tale om en klar overvægt af positiv påvirkning af motivationsfaktorerne. Denne vurdering bygger vi på, at det kun er motivationsfaktoren; selve arbejdet, der er blevet påvirket negativt og denne negative påvirkning er kun forekommet under én meningsbærende variabel. Samtidig er selve arbejdet blevet påvirket positivt under kontrol og indflydelse samt under engagement. Her er der efter vores opfattelse tale om en balance. Der er dermed konstateret betydninger indenfor to meningsbærende variabler, som kan tilskrives en positiv påvirkning af motivationsfaktorerne. Motivationsfaktorerne er de faktorer, der medvirker til at øge de ansattes tilfredshed i arbejdssituationen. De positive påvirkninger betyder derfor, at hjemmebaseret telearbejde kan medvirke til, at telearbejderens tilfredshed i arbejdet bliver øget. Der ligger dermed et potentiale for vækst ved indførelsen af hjemmebaseret telearbejde.

Vi vil nu generelt vurdere hjemmebaseret telearbejdes forskellige betydninger for telearbejderen. Vi kan samlet konkludere, at de positive betydninger for telearbejderens psykosociale arbejdsmiljø forstærkes, idet de positive betydninger netop relaterer til motivationsfaktorer. Dette betyder for det første, at indførelsen af hjemmebaseret telearbejde tilfredsstiller de behov individet har for personlig vækst, hvilket giver potentiale for vækst. For det andet vil denne tilfredshed være langvarig. Hvis de positive betydninger relaterer til hygiejnefaktorerne vil der blot potentiale for at undgå misvækst og dette kan betragtes som en kortvarig fjernelse af utilfredshed.

Tofaktorteorien har medvirket til at nedtone de negative betydninger fra den multiple caseanalyse, idet de negative betydninger har påvirket hygiejnefaktorer frem for motivationsfaktorer. Umiddelbart eksisterer der således et potentiale for misvækst. Men dette betyder ikke, at potentialet for vækst forsvinder, da væksten og misvæksten befinder sig på to forskellige dimensioner. Samlet vurderer vi, at indførelsen af hjemmebaseret telearbejde vil betyde, at der eksisterer et potentiale for vækst. Samtidig vil der eksistere et potentiale for misvækst, idet der vil være grundlag for utilfredshed parallelt med et grundlag for tilfredshed. 

Tofaktorteorien opstiller tre forudsætninger for, at et individ vil opleve personlig vækst. Her opfylder hjemmebaseret telearbejde den første forudsætning om, at individet oplever succes. Dette er ensbetydende med, at individerne faktisk oplever og erkender tilfredsheden. Den anden forudsætning er, at individet skal undgå ubehageligheder. Vi har ikke kunnet påvise, at dette har været tilfældet, jf. potentialet for misvækst. Den tredje forudsætning drejer sig om, at individet selv søger en personlig vækst. Ligeledes har vi ikke kunnet påvise, at denne forudsætning opfyldes. Vi kan derfor konkludere, at hjemmebaseret telearbejde indeholder et potentiale for vækst, der kan udnyttes forudsat, at telearbejderen selv ønsker væksten. Men den optimale udnyttelse af potentialet kan først forekomme, hvis de negative påvirkninger af hygiejnefaktorerne elimineres.

5.4.3 Diskussion af konsekvenser

Vi har konkluderet, at hjemmebaseret telearbejde opfylder en af forudsætningerne for, at et individ kan opleve vækst i arbejdet. Potentialet for vækst forklares med, at motivationsfaktorerne påvirkes positivt af hjemmebaseret telearbejde. Men det er også muligt at udnytte dette potentiale optimalt ved at opfylde de andre forudsætninger for vækst. For det første kan vækstpotentialet udnyttes mere optimalt ved, at den ansatte selvstændigt og frivilligt ønsker at få hjemmebaseret telearbejde. Derved vil der være større sandsynlighed for, at den ansatte selv oplever og erkender positive elementer i hjemmebaseret telearbejde. Denne del vil opfylde forudsætningen om, at den ansatte selv søger væksten. For det andet kan vækstpotentialet også udnyttes mere optimalt ved, at hjemmebaseret telearbejdes negative betydninger elimineres. Herigennem undgår telearbejderen ubehageligheder, og dermed oplever telearbejderen et fravær af utilfredshed. Hjemmebaseret telearbejdes negative betydninger kan efter vores mening elimineres gennem en fokusering på, hvilke negative betydninger som hjemmebaseret telearbejde kan have og søge at modvirke disse. Her kan fællestrækkene, som vi identificerede i den multiple caseanalyse medvirke til en afklaring af, hvor fokus bør rettes. Casenes oplevelser i form af fællestræk der relaterer til hygiejnefaktorerne er: 

· Uklarhed omkring forventningerne fra ledelsen til telearbejderen

· Kollegers mistro til telearbejderens arbejdsindsatsen på hjemmearbejdspladsen

· Vanskeliggør muligheden for at være en del af den uformelle informationsudveksling

· Nedtoner det sociale element i arbejdet til fordel for det faglige element

Vi mener, at uklarheden omkring ledelsens forventninger til telearbejderen kan modvirkes. Dette kan ske ved, at ledelsen ekspliciterer nogle forventninger og ikke overlader det til telearbejderen selv at gætte sig frem til hvad der forventes. 

Det er derimod vanskeligere at modvirke de tre øvrige negative oplevelser, idet disse oplevelser knytter sig til et fundamentalt element i telearbejdsformen; nemlig den fysiske adskillelse mellem hjemmearbejdspladsen og arbejdspladsen. Både organisationens ledelse og den potentielle telearbejder bør være opmærksom på disse negative oplevelser og vurdere, hvorvidt de vil have betydning for den/de ansatte, der påtænker at benytte sig af hjemmebaseret telearbejde. 

I forhold til indførelsen af hjemmebaseret telearbejde anbefaler vi derfor, at fokus rettes imod;

1) Risikoen for mistro til den potentielle telearbejders arbejdsindsats. 

2) Betydningen af de uformelle faglige informationer for den potentielle telearbejder. 

3) I hvilket omfang den potentielle telearbejders sociale relationer består som en del af det faglige samarbejde.

Disse fokusområder kan danne grundlag for en vurdering af, om hjemmebaseret telearbejde med fordel for den ansatte kan indføres som et tilbud i organisationen.

Kapitel 6

Konklusion

Vi har foretaget analyser af tolv telearbejdere fra forskellige kommunale og amtskommunale organisationer og endvidere en samlende multipel caseanalyse. Vi vil her konkludere på disse analyser samt på den multiple caseanalyse. I udgangspunktet er konklusionen kun gældende for de tolv telearbejdere. De udvalgte telearbejdere repræsenterer et relativt bredt udsnit af uddannelser og stillinger indenfor den offentlige sektor. Der er telearbejdere med korte, mellemlange og lange videregående uddannelser repræsenteret, og ligeledes er der ledere, konsulenter og HK-ere repræsenteret i undersøgelsen.
Undersøgelsesgrundlaget

I dette afsnit vil vi skitsere de væsentligste elementer i undersøgelsen, der udgør grundlaget for, at vi kan konkludere på undersøgelsens problemstilling. 

Undersøgelsesfænomenet er hjemmebaseret telearbejde, hvilket vi har defineret som en arbejdsorganisering, hvor en fastansat medarbejder i minimum 20% og maksimum 60% af arbejdstiden arbejder fra sit hjem via en elektronisk opkobling til sin arbejdsplads. Vi har i afsnit 3.3 redegjort for, at denne definition er meget afgrænset i forhold til det empiriske felt. Konsekvensen heraf er, at vi udelukker en omfattende del af det potentielle empiriske felt. Til gengæld har vi gennem den snævre definition udvalgt cases, som alt andet lige har haft mere markante ændringer, end hvis vi havde anvendt en bredere definition, der i mindre grad afgrænsede det empiriske felt.
Undersøgelsens teoretiske baggrund udgøres af en transaktionsmodel for det psykosociale arbejdsmiljø. Transaktionsmodellen består af et individ, der møder et sæt arbejdsmiljøbetingelser og dette møde skal betragtes som et transaktionsresultat. Transaktionsresultatet beskrives udfra tre psykosociale faktorer, hvortil der er knyttet seks meningsbærende variabler: 

· Autonomi: 1) kontrol og indflydelse over arbejdet; 2) rolleklarhed.

· Integration: 1) engagement; 2) meningsfylde og sammenhæng imellem arbejde og personlig udvikling.

· Kooperation: 1) samarbejde; 2) social kontaktflade.

Det er indenfor disse tre psykosociale faktorer, at vi tolker hjemmebaseret telearbejdes betydning for det psykosociale arbejdsmiljø. Dette er sket ved hjælp af de underliggende meningsbærende variabler. Endvidere har vi registreret og analyseret fællestræk mellem casene. Fællestrækkene består af enten positive eller negative betydninger hos flere cases, hvilket også dækker over ligheder i faktiske oplevelser.

Transaktionsmodellen er grundlæggende subjektiv, hvilket betyder, at det enkelte individ og dets transaktioner med omgivelserne skal betragtes som unik. Denne subjektivitet fører til to ting. For det første har vi valgt at udføre tolv singlecaseanalyser, som gengiver tolv forskellige billeder af tolv telearbejdere. Dette er med henblik på at skitsere forskellige billeder af transaktionerne og dermed tegne et billede af hjemmebaseret telearbejdes betydning for det psykosociale arbejdsmiljø for de udvalgte personer. For det andet har vi valgt at anvende singlecaseanalyserne som grundlag for at udføre en multipel caseanalyse, hvor formålet er at identificere fællestræk mellem casene.


Endelig har vi relateret Frederick Herzbergs tofaktorteori til analyseresultaterne fra den multiple caseanalyse, og vi har herigennem relateret en teori om individers universelle behov til vores analyseresultater. Vi kan herudfra konkludere, hvorvidt der er grundlag for vækst og/eller misvækst for et individ, der benytter sig af hjemmebaseret telearbejde. 

Konklusionen er en sammenfatning af undersøgelsens analytiske generaliseringer. De analytiske generaliseringer udgøres af fællestrækkene mellem casene, som er fremkommet gennem den multiple caseanalyse. Den multiple caseanalyse bygger på tolv singlecaseanalyser, der er udfærdiget gennem anvendelsen af det samme analyseapparat. Analyseapparatet er det værktøj vi har anvendt til at indfange de enkelte case’ oplevelser i forhold til teoriens begreber. Vi mener, at undersøgelsens konklusioner og dermed resultater også kan gælde for andre individer med de samme karakteristika som de undersøgte individer. Vi kan ikke generalisere undersøgelsens resultater empirisk og sige, at resultaterne gælder for alle individer, der benytter sig af hjemmebaseret telearbejde. Derimod har vi identificeret fællestræk mellem individer med forskellige baggrunde, og disse fællestræk kan fungere som grundlag for diskussion og udvikling af forståelsen af hjemmebaseret telearbejde. 

Undersøgelsens konklusioner

I undersøgelsen har vi identificeret en række positive og negative oplevelser, som de udvalgte cases har haft som følge af hjemmebaseret telearbejde. Vi vil her skitsere, hvilke sammenfaldende positive og negative oplevelser, som minimum to cases har haft. 

Følgende oplevelser har været positive for minimum to cases i undersøgelsen:

· Bedre mulighed for planlægning

· Valgmulighed og fleksibilitet i forbindelse med arbejdssted

· Valgmulighed og fleksibilitet i forbindelse med arbejdstid

· Tildelingen af en hjemmearbejdsplads opfattes som en tillidserklæring fra ledelsen

· Ro på hjemmearbejdspladsen betyder højere effektivitet og bedre opgavevaretagelse

· Bedre mulighed for at arbejde udenfor normal arbejdstid

· Hjemmearbejdspladsen er et godt sted at arbejde 

· Bedre sammenhæng mellem arbejde og familie 

· Bedre sammenhæng mellem arbejde og personlig udvikling

· Mere glidende kommunikation

· Mere positiv indstilling når telearbejderen er på arbejdspladsen

Følgende oplevelser har været negative for minimum to cases i undersøgelsen:
· Uklarhed omkring forventningerne fra ledelsen til telearbejderen 

· Kollegers mistro til telearbejderens arbejdsindsats på hjemmearbejdspladsen

· Tekniske mangler eller problemer med negativ konsekvens for engagementet

· Tekniske forhold forringer eller besværliggør de faglige relationer

· Vanskeligere at være en del af den uformelle informationsudveksling

· Det sociale element i arbejdet er blevet nedtonet til fordel for det faglige element

Der er ingen af de tolv cases, der udelukkende har oplevet, at hjemmebaseret telearbejde har haft negativ betydning for de psykosociale faktorer. Derudover har alle cases oplevet, at hjemmebaseret telearbejde har haft en positiv betydning for deres autonomi og integration i arbejdet.

På baggrund af den opstillede problemstilling og de foretagne analyser kan vi konkludere, at hjemmebaseret telearbejde har en positiv betydning for telearbejderens oplevelse af autonomi og integration, men en negativ betydning for telearbejderens oplevelse af kooperation. Vi kan således samlet konkludere, at hjemmebaseret telearbejde har positiv betydning for det psykosociale arbejdsmiljø. Denne konklusion er fremkommet på trods af, at nogle cases har oplevet ændringer, som har haft negativ betydning for deres kooperation. 




En vurdering af konklusionen

I afsnit 5.3 og 5.4 relaterede vi fællestrækkene mellem casene til tofaktorteorien. Gennem skabelsen af disse relationer konstaterede vi, at de positive betydninger som hjemmebaseret telearbejde har for det psykosociale arbejdsmiljø også kan tilskrives en påvirkning af motivationsfaktorerne. Dermed giver indførelsen af hjemmebaseret telearbejde et potentiale for vækst. Ligeledes konstaterede vi, at de negative betydninger hjemmebaseret telearbejde har for det psykosociale arbejdsmiljø også kan tilskrives en negativ påvirkning af hygiejnefaktorerne. Dette betyder, at hjemmebaseret telearbejde også medfører et potentiale for misvækst. Der eksisterer derfor et potentiale for vækst parallelt med et potentiale for misvækst.

Udover hjemmebaseret telearbejdes positive betydning for det psykosociale arbejdsmiljø har det også potentiale for vækst for individet. Med baggrund i tofaktorteorien mener vi ligeledes, at det er muligt at udnytte dette potentiale ved at opfylde forudsætningerne for, at et individ kan opnå vækst. Det kan for det første ske ved, at telearbejderen selv ønsker at have hjemmebaseret telearbejde som en mulighed og derigennem indirekte ønsker en personlig vækst gennem de fordele, som hjemmebaseret telearbejde kan have. For det andet skal de negative oplevelser, der kan tilskrives påvirkninger af hygiejnefaktorerne, modvirkes. Dette kan enten ske ved at eliminere problemerne eller ved ikke at indføre hjemmebaseret telearbejde blandt ansatte, hvor oplevelserne må forventes at have stor betydning. 
Med baggrund i de identificerede fællestræk bør følgende fokusområder tages i betragtning inden indførelsen af hjemmebaseret telearbejde: 
1) Klarlægning af ledelsens forventninger til den potentielle telearbejder. 
2) Risiko for mistro til den potentielle telearbejders arbejdsindsats. 
3) Betydning af de uformelle faglige informationer for den potentielle telearbejder. 
4) I hvilket omfang består den potentielle telearbejders sociale relationer som en del af det faglige samarbejde.
Ved en overvejelse af disse fokusområder vil det være muligt at indføre hjemmebaseret telearbejde, således at det er optimalt for den potentielle telearbejder. Ligeledes vil overvejelserne være særligt relevante for ansatte, der udfra denne undersøgelse må forventes at blive belastet af hjemmebaseret telearbejde. Samlet set mener vi, at det er muligt at udnytte de fordele som hjemmebaseret telearbejde har for det psykosociale arbejdsmiljø og dets potentiale for at skabe vækst.

Perspektiver
I undersøgelsen har vi primært fokuseret på den enkelte telearbejder og vedkommendes oplevelser, og dermed har vi undersøgt hjemmebaseret telearbejde på individniveau. Det ville være oplagt at følge op på denne undersøgelse ved at undersøge hjemmebaseret telearbejde i et organisatorisk perspektiv. Der er to årsager til, at dette perspektiv vil være frugtbart. For det første findes løsningerne på problemerne ved hjemmebaseret telearbejde ofte i en organisatorisk eller social sammenhæng. For det andet siger alle forudsigelser om hjemmebaseret telearbejdes udbredelse, at i fremtiden vil antallet af ansatte, der benytter sig af hjemmebaseret telearbejde være væsentligt højere end det er tilfældet i dag. Hvis disse forudsigelser er korrekte vil hjemmebaseret telearbejde blive indført i langt flere organisationer, og påvirkningen af det psykosociale arbejdsmiljø vil derfor muligvis ændre sig i forhold til denne undersøgelse. Vi har undersøgt den betydning, som hjemmebaseret telearbejde har for individet, når andelen af telearbejdere i organisationen udgør en minoritet. De konklusioner vi har draget udfra denne undersøgelse vil sandsynligvis ikke miste deres relevans, hvis andelen af telearbejdere i organisationerne stiger. Men relevansen i at undersøge hjemmebaseret telearbejde i et organisatorisk perspektiv vil blive 
øget væsentligt.

Udover de ovennævnte har vi snakket med en del ansatte fra kommuner, amter og private virksomheder med potentielle telearbejdspladser, eller med anden viden om hjemmebaseret telearbejde.

Appendiks

Minikortlægning

I dette appendiks præsenterer vi systematisk informationerne, som vi har tilegnet os via søgningen efter cases. Informationerne kan kort beskrives som en minikortlægning af udbredelsen og forventningerne til udbredelsen af telearbejde og hjemmebaseret telearbejde i danske kommuner og amter. Årsagen til, at vores søgning efter cases kan bære en sådan minikortlægning, kan henføres til, at kontakten til de udvalgte organisationer har været meget ensartet. Vi kan derfor sammenholde svarene fra de udvalgte organisationer, dog med visse forbehold. Minikortlægningen er derfor en analyse af data fra vores eksterne kontakter i forbindelse med caseudvælgelsen. Vi har her valgt at se bort fra de kontakter, som vi har haft til private virksomheder, idet de private virksomheder ikke har været en del af den endelige kontaktrunde, hvor vi udelukkende fokuserede på kommuner og amter.

Gyldigheden

Vi har løbende gennem undersøgelsen foretaget fravalg af ressourcemæssige årsager. Dette skyldes, at vi i udgangspunktet ikke betragtede caseudvælgelsen som en selvstændig undersøgelse. For det første blev de spørgsmål, som vi rettede til organisationerne bestemt af de kriterier, som vi havde for caseudvælgelsen og ikke udfra en selvstændig problemstilling omkring udbredelsen af telearbejde. Dette forhold svækker naturligvis gyldigheden i minikortlægningen. For det andet antog vi, at ansatte der benyttede sig af telearbejde med stor sandsynlighed kunne findes i organisationer, hvor e-mail fungerer som et kommunikationsmedium. Søgningen efter disse e-mailadresser fandt sted i foråret 1999 via Statens Informations officielle webside [www.danmark.dk]. Kontakten til disse amter og kommuner blev ligeledes foretaget i foråret 1999. Anvendelsen af e-mail havde den praktiske betydning, at det reducerede vores omkostninger ved kontakten væsentligt, idet vi sparede såvel porto som telefon. Antagelse om den positive sammenhæng mellem telearbejde og e-mail skaber dog en væsentlig bias i minikortlægningen. Hvis antagelsen er korrekt vil vi få en forholdsvis større udbredelse af telearbejde, end hvis vi havde kontaktet alle amter og kommuner. Vores data kan derfor på forhånd antages at være skævvredet i en positiv retning. På denne baggrund har vi valgt ikke at betragte de udsendte mails (186 stk.) som en stikprøve. Vi udtaler os dermed ikke generelt om udbredelsen af telearbejde på baggrund af de organisationer som vi havde kontaktet uden at henvise til de absolutte tal (det faktiske antal amter eller kommuner). Hvis der ikke havde været bias ville en stikprøve på ca. 165 være repræsentativt for en population som på 289 kommuner og amter [Kruuse 1996:27]. De kommuner og amter der har ansatte med telearbejde benyttes som grundlag for at kunne sige noget generelt om telearbejde. Dette kan vi tillade os at gøre, da vi antager, at vi har været i kontakt med en stor del af disse kommuner og amter. 

Pålideligheden

Der er ligeledes problematiske aspekter i forhold til minikortlægningens pålidelighed. Problemerne skyldes en kombination af, at vi har anvendt e-mail som kontaktmedium, samt at vi har formuleret spørgsmålene bredt. Valget af e-mail argumenterede vi for i det foregående afsnit. Vi valgte bevidst at formulere spørgsmålene bredt med henblik på at opnå mest muligt information om de organisationer, hvor potentielle cases kunne findes. Vi formoder, at e-mail ikke endnu bliver opfattet som en seriøs form for korrespondance på linje med for eksempel brevkorrespondance. Vi har for eksempel fået automatisk tilbagemelding på, at en e-mail er modtaget, men vi har ikke hørt fra modtagerorganisationen siden. Ligeledes er det heller ikke alle modtagere, der har svaret tilbage via e-mail. De har i stedet ringet eller skrevet et ’almindeligt’ brev. 

De bredt formulerede spørgsmål har resulteret i, at det ikke er alle organisationerne, der har svaret fyldestgørende på alle spørgsmålene. Derfor har vi undervejs rekodet nogle af svarene i nye kategorier med henblik på at sammenligne svarene mellem organisationerne. De ufyldestgørende svar giver dog anledning til forholdsvis store andele af ’ubesvarede’ eller ’uklart’, som er to kategorier vi har opstillet. Der bliver i løbet af denne minikortlægning gjort opmærksom på, hvis antallet af ubesvarede er signifikant. Vi henviser til bilag 3, hvor ordlyden på den udsendte e-mail til amterne og kommunerne findes. E-mailen indeholdt både spørgsmålene og den tilhørende beskrivelse af vores undersøgelse og vores definition på hjemmebaseret telearbejde. Derigennem sikrede vi, at de forskellige modtagerorganisationer havde den samme forståelse af spørgsmålene, da de fik de samme spørgsmål samt en beskrivelse af baggrunden for, hvorfor vi rettede henvendelse til dem.

Repræsentativiteten

Med baggrund i vores antagelse om, at telearbejdere med størst sandsynlighed findes i amter eller kommuner med e-mail, har vi ikke under kontakten taget hensyn til hvordan de udsendte e-mails fordeler sig på geografiske områder eller type af organisation.

Nedenstående tabel 1 viser fordelingen af udsendte e-mails og returnerede svar fordelt på geografiske områder.

3.1.1.1..1.1.1  Tabel 1: Udsendte e-mails og returnerede svar fordelt på områder

Område
Antal organisationer
Antal udsendte e-mails
Udsendt til % af organisationer
Antal svar
Svar %
Svar % af organisationer

Bornholms Amt
5
3
60
2
67
40

Frederiksborg Amt
19
10
53
3
30
16

Fyns Amt
32
16
50
13
81
41

Københavns Amt
18
15
83
5
33
28

Nordjyllands Amt
27
8
30
4
50
15

Ribe Amt
14
6
43
3
50
21

Ringkøbing Amt
18
12
67
8
67
44

Roskilde Amt
11
8
73
5
63
45

Storstrøms Amt
24
21
88
12
57
50

Sønderjyllands Amt
23
20
87
13
65
57

Vejle Amt
16
12
75
6
50
38

Vestsjællands Amt
23
15
65
11
73
48

Viborg Amt
17
9
53
7
78
41

Århus Amt
26
15
58
9
60
35

Amtskommuner
14
14
100
10
71
71

Københavns og Frederiksberg kommune
2
2
100
1
50
50

Samlet
289
186
64
112
60
39

I tabel 1 er fremgår det, at vi har at gøre med en population på 289 amter og kommuner. Ud af denne population har vi kontaktet 64% af organisationerne. Når vi ser på fordelingen af udsendte e-mails på områder fremgår det, at der er tale om en jævn fordeling. For de fleste områders vedkommende har vi kontaktet over 50% af kommunerne. Den procentvise andel ses med en stor margin, idet der i nogle områder er forholdsvis få organisationer. Det er kun Nordjyllands Amt og Ribe Amt, der skiller sig ud med en lav andel. Dette betyder, at en ekstra e-mail til disse to områder vil give et stort udslag. Alle amtskommunerne er blevet kontaktet, da de alle havde e-mail. Udfra tabel 1 kan vi også konstatere, hvor udbredt ekstern e-mail er hos kommunerne fordelt på områderne. De udsendte e-mail er naturligvis også et udtryk for at kommunerne har e-mail. I de fleste områder har mere end 50% af kommunerne ekstern e-mail. Der er dog tre områder, der skiller sig ud ved at have en større andel. Disse områder er; Københavns Amt, Storstrøms Amt og Sønderjyllands Amt, hvor over 80 kommuner havde ekstern e-mail i foråret 1999.

I tabel 1 fremgår det, at vi samlet har fået svar på 60% af de udsendte e-mails. Når vi ser på svarprocenten for de enkelte områder, da ligger den hovedsageligt imellem 50% og 80%. Det er kun Københavns Amt, der skiller sig ud med kun 33%. Vi skal her gøre opmærksom på, at disse procenttal kun er i forhold til antal udsendte e-mails i området. I den sidste kolonne fremgår antallet af returnerede e-mails udregnet som den andel, de udgør af populationen på 289 amter og kommuner. Samlet har vi fået svar fra 39% af populationen. For de fleste af områderne har vi fået svar fra mellem 28% og 50% af organisationerne. Det er kun Frederiksborg Amt, Nordjyllands Amt og Ribe Amt, der skiller sig ud med en lav svarprocent. 

Sammenfattende kan vi konkludere, at vi har en acceptabel svarprocent på de udsendte e-mails. Dette betyder, at vi har fået svar fra 39% af populationen uden, at alle organisationer har været kontaktet. I forhold til, at vi ikke har kontaktet organisationerne to gange for at få svar fra de sidste, må dette betragtes som en acceptabel svarprocent. De ubesvarede e-mails kan betegnes som bortfald. Når bortfaldet er over 50% betragtes det som kritisk [Andersen 1997:216].

Udbredelsen af telearbejde og hjemmebaseret telearbejde

Udbredelsen af telearbejde har vi undersøgt gennem det første spørgsmål i e-mailen (se bilag 3), der omhandlede hvor mange af organisationens medarbejdere, der telearbejdede fra hjemmet. Udbredelsen af hjemmebaseret telearbejde har vi undersøgt gennem spørgsmål 2 i e-mailen (se bilag 3), der omhandlede hvor mange af medarbejderne i organisationen, der telearbejdede i mere end 20% af arbejdstiden. Nedenfor i tabel 2 er udbredelse af telearbejde og hjemmebaseret telearbejde vist.

3.1.1.1..1.2 Tabel 2: Telearbejde og hjemmebaseret telearbejde fordelt på amter og kommuner

Type telearbejde/område
Antal
Andel af svar i %
Andel af populationen i %

Telearbejde/kommuner
53
52
19

Telearbejde/amter
7
70
50

Telearbejde samlet
60
54
21

Hjemmebaseret telearbejde/kommuner
8
8
3

Hjemmebaseret telearbejde/amter
3
30
21

Hjemmebaseret telearbejde samlet
11
10
4

Kommentar: Er beregnet udfra at vi har fået svar fra 102 kommuner og 10 amter.

Af tabel 2 fremgår det, at der samlet er 54% af de kontaktede kommuner og amter, der har telearbejde. Ligeledes fremgår det, at der er 10% af de kontaktede kommuner og amter, der har hjemmebaseret telearbejde. Det vil sige, at ca. 1/5 af de organisationer, der har telearbejde også har medarbejdere der har hjemmebaseret telearbejde. Ser vi på antallet af kommuner og amter med telearbejde i forhold til hele populationen, kan vi se, at 21% af de danske amter og kommuner har telearbejde og kun 4% har hjemmebaseret telearbejde ifølge vores definition. Ligeledes fremgår det, at halvdelen af de danske amter har telearbejde. 

I nedenstående tabel 3 er udbredelsen af telearbejde og hjemmebaseret telearbejde fordelt på geografiske områder. 

3.1.1.1..1.3 Tabel 3: Udbredelsen af telearbejde og hjemmebaseret telearbejde fordelt på områder 

Områder
Antal organisationer med telearbejde
Andel af telearbejde i % af svar
Andel af områdets populationen i %
Antal organisationer med hjemmebaseret telearbejde
Andel af hjemmebaseret telearbejde i %
Andel af området population i %

Bornholms Amt
2
67
33
1
33
17

Frederiksborg Amt
2
50
10
0
0
0

Fyns Amt
6
46
18
2
15
6

Københavns Amt
2
33
10
0
0
0

Nordjyllands Amt
4
80
14
1
20
4

Ribe Amt
3
75
20
0
0
0

Ringkøbing Amt
5
56
26
1
11
5

Roskilde Amt
4
67
33
0
0
0

Storstrøms Amt
8
67
32
4
33
16

Sønderjyllands Amt
7
50
29
0
0
0

Vejle Amt
4
57
24
1
14
6

Vestsjællands Amt
6
50
25
1
8
4

Viborg Amt
2
29
11
0
0
0

Århus Amt
5
50
19
0
0
0

Samlet
60
54
21
11
10
4

Kommentar: Amtskommunerne er medregnet under deres respektive geografiske områder. Det samme gælder Københavns og Frederiksberg kommuner.

I tabel 3 fremgår det umiddelbart, at der findes organisationer med telearbejde i alle de udvalgte geografiske områder. Andelen af de kontaktede organisationer, der har medarbejdere som telearbejder, indenfor de enkelte områder svinger mellem 29% og 80%. Ses det i forhold til den samlede population er der mellem 10% og 33% af kommunerne der har telearbejde i de enkelte områder. I forhold til den store margin må dette betragtes som en jævn fordeling. Det fremgår ligeledes af tabel 3, at der ikke findes hjemmebaseret telearbejde blandt de kontaktede organisationer i alle områder. Da antallet af organisationer med hjemmebaseret telearbejde er meget lavt, er der vanskeligt at udtale sig om fordelingen af hjemmebaseret telearbejde i forhold til populationen.

Forudsigelse om udbredelsen af telearbejde

Vi har i spørgsmål 1 i e-mailen (se bilag 3) også spurgt til, hvor mange medarbejdere som organisationen forventede ville telearbejde om 1-2 år. Svaret på dette spørgsmål har vi vurderet i forhold til organisationernes svar på deres nuværende antal medarbejdere, der telearbejder. Der er dog mange, der ikke har besvaret dette spørgsmål, og således skal andelene tages med forbehold. 

Fordelingen af forventninger om stigningen i brugen af telearbejde er vist i nedenstående tabel 4.

3.1.1.1..1.4 Tabel 4: Forventet stigning i udbredelsen af telearbejde

Stigning
Antal
% af besvarede
% af population

Stigning i andelen
30
27
10

Ingen stigning
22
20
8

Uvist eller ikke besvaret
60
54
21

I alt 
112
101
39

I tabel 4 fremgår det, at godt 27% af de kontaktede kommuner og amter indenfor 1-2 år vil forøge antallet af medarbejdere, der telearbejder. Det betyder, at 10% af de danske kommuner og amter forventer at øge antallet af telearbejdere indenfor de næste 1-2 år. Ved en nærmere analyse af de bagvedliggende tal viser det sig, at 2/3 af de organisationer, som vil forøge antallet af telearbejdere har telearbejde i forvejen. 

Sammenfattende kan vi konstatere, at der vil ske en forøgelse i antallet af telearbejdere samt en forøgelse i antallet af kommuner og amter, der har ansatte som telearbejder. Skønnet på 10% af kommunerne og amterne der vil indføre telearbejde eller forøge antallet af telearbejdere, er meget forsigtigt, da der som tidligere nævnt er mange, der ikke har svaret på spørgsmålet.

Telearbejde i grupper af ansatte

Vi har i spørgsmål 3 i e-mailen spurgt til, hvilke afdelinger og faggrupper, der har telearbejdere. Spørgsmålet var formuleret åbent. Vi har derfor rekategoriseret spørgsmålet til følgende tre kategorier: Ledere, IT-medarbejdere og andre. Under kategorien, Ledere, hører for eksempel kommunaldirektører, forvaltningschefer og afdelingsledere. I nedenstående tabel 5 fremgår det, hvilke grupper af ansatte, der telearbejder i de kontaktede kommuner og amter. 

3.1.1.1..1.4.1 Tabel 5: Grupper af medarbejdere der telearbejder

Grupper af ansatte der telearbejder
Ja
Nej
Ja i % af svar
I alt antal

Ledere
34
10
57
60

IT-medarbejdere
18
26
30
60

Andre ansatte
15
29
25
60

Kommentar: Der er 16 ud af de 60 organisationer, der har medarbejdere som telearbejder, der ikke har svaret på hvilke grupper der havde telearbejde.

I tabel 5 fremgår det, at telearbejde er mest udbredt blandt lederne i de kommuner og amter, der har medarbejdere der telearbejder. Desuden fremgår det, at telearbejde er næsten lige udbredt blandt IT-medarbejdere og andre ansatte. Men da vi antager, at andelen af IT-medarbejdere i kommuner og amter må være væsentlig mindre end andelen af andre ansatte kan vi konkludere, at IT-medarbejdere er gruppen, hvor telearbejde er mest udbredt næst efter lederne. Gennem en analyse af de bagvedliggende tal har vi fundet ud af, at i 25% af organisationerne, der har telearbejdere, er det kun lederne, der telearbejder. Ligeledes har vi fundet ud af, at der kun er 10% af organisationerne med telearbejdere, der har telearbejdere i alle tre grupper. Vi kan derfor konstatere, at telearbejde i de danske kommuner og amter er mest udbredt blandt lederne.

En gennemlæsning af de tilbagekomne mails viser, at størsteparten af de ansatte, der telearbejder har de tekniske forudsætninger for at udføre deres arbejde i hjemmet. Over 80% af telearbejderne har ISDN-opkobling, hvor de har adgang til kommunens eller amtets server. Ligeledes har de adgang til e-mail samt Internet.

E-mail fra anden kontaktrunde

Til 


Att.
personaleafdelingen

Jeg skriver på vegne af en tremandsgruppe fra Aalborg Universitet (2 fra administrationsstudiet og 1 fra samfundsfag), der skriver speciale om påvirkningen af det psykiske arbejdsmiljø ved indførelsen hjemmebaseret telearbejde (se en uddybende beskrivelse nederst i denne mail).

Formålet med denne henvendelse er at undersøge udbredelsen af hjemmebaseret telearbejde i de danske amter og kommuner. Udbredelsen er interessant i forhold til potentialet for resultaterne af vores undersøgelse, som vi håber kan komme så mange som muligt til gode. Undersøgelsesresultaterne vil blive tilgængelige på www, når specialet er færdiggjort.

I forbindelse med vores undersøgelse er vi interesserede i at vide:

Spørgsmål 1

- hvor mange medarbejdere telearbejder fra hjemmet i øjeblikket og hvor mange regner I med gør det om 1-2 år?

Spørgsmål 2

- hvor mange af de medarbejdere der telearbejder gør det i mere end 20 % af arbejdstiden?

Spørgsmål 3

- kommer de medarbejdere der telearbejder fra den samme faggruppe og/eller fra den samme    afdeling (hvis ikke – hvordan er de da fordelt)?

Spørgsmål 4

- hvor længe har de berørte medarbejdere haft mulighed for at telearbejde?

Spørgsmål 5

- hvilke tekniske forudsætninger er til stede fra hjemmearbejdspladsen (ISDN, mail, internet osv.)?

Hvis I har udarbejdet notater eller officielle politikker vedrørende hjemmebaseret telearbejde er vi meget interesserede i at få en kopi.

Vi glæder os meget til at høre fra jer, og håber på at I kan hjælpe os. Hvis I har spørgsmål er I meget velkomne til at kontakte os enten per mail eller på telefonnummer 40818140.

På gruppens vegne

Kristian Alstrup

Hjemmebaseret telearbejde – projektbeskrivelse

Gennem de seneste år er hjemmebaseret telearbejde dukket op som en ny måde at organisere arbejde på. Der er ofte uenighed om definitionen af hjemmebaseret telearbejde, men vi har i dette speciale valgt at afgrænse definitionen til at omhandle medarbejdere, der arbejder i deres eget hjem minimum 20 % af den samlede arbejdstid, som er elektronisk opkoblet til deres arbejdsorganisation og som har fået flyttet dele af deres ”normale” arbejdsopgaver til hjemmet. Der er potentiale for, at hjemmebaseret telearbejde kan blive en meget udbredt arbejdsform i den vestlige verden med den meget veludviklede infrastruktur og det generelt høje uddannelsesniveau. 

Dette speciale har til formål at sandsynliggøre, om indførelsen af hjemmebaseret telearbejde påvirker det psykosociale arbejdsmiljø. Det psykosociale arbejdsmiljø kan overordnet defineres som medarbejdernes subjektive opfattelse af deres arbejdsbetingelser, og hjemmebaseret telearbejde kan være en væsentlig forandring af arbejdsbetingelserne.

For at få et generelt billede af det psykosociale arbejdsmiljø, har vi valgt af inddrage en bred skare af ansatte fra ledelses- til assistentniveau. Undersøgelsen er teoretisk funderet, men inddrager også interviews med 10-15 medarbejdere fra udvalgte kommuner og amter, der i deres dagligdag benytter sig af hjemmebaseret telearbejde.

E-mail fra første kontaktrunde

Til 

Att: 
personaleafdelingen

Jeg skriver på vegne af en tremandsgruppe fra Aalborg Universitet (2 fra administrationsstudiet og en fra samfundsfag), der skriver speciale om hjemmebaseret telearbejde (se uddybende beskrivelse 

nederst i denne mail). 

Vi skriver til jer, fordi det i dagspressen har været fremme, at I har nogle ansatte, der har mulighed for at telearbejde.

Formålet med denne henvendelse er at få informationer om jeres projekt og i første omgang er vi interesserede i at vide:

- hvor mange ansatte telearbejder i øjeblikket og hvor mange regner I med gør det om 1-2 år?

- hvilke faggrupper telearbejder og kommer de alle fra en afdeling (hvis flere hvilke)?

- hvor længe har de berørte ansatte haft mulighed for at telearbejde (eller hvis det er for omfattende: hvor længe har der været ansatte der telearbejder?)

- hvor mange timer/dage telearbejder de ansatte om ugen?

- hvilke tekniske forudsætninger er der til stede (opkoblingsmuligheder på intranet osv.)?

Vi vil meget gerne høre fra jer, og håber på at I kan hjælpe os. Hvis I har spørgsmål er I velkomne til enten at maile eller ringe på tlf. 40818140.

Vi glæder os til at høre fra Jer.

På gruppens vegne

Kristian Alstrup

Hjemmebaseret telearbejde – projektbeskrivelse

Gennem de senere år er hjemmebaseret telearbejde dukket op som en anderledes måde at organisere arbejde på i organisationer. Der er ofte uenighed om definitionen af hjemmebaseret telearbejde, men vi har i dette speciale valgt at afgrænse definitionen til at omhandle medarbejdere, der arbejder i deres eget hjem minimum 20% af den samlede arbejdstid, som er elektronisk opkoblet til deres arbejdsorganisation og som har fået flyttet størstedelen af deres ”normale” arbejdsopgaver hjem. 

Der er potentiale for, at hjemmebaseret telearbejde kan blive en meget udbredt arbejdsform i denne del af verden med den meget veludviklede infrastruktur og det generelt høje uddannelsesniveau. Men hjemmebaseret telearbejde bliver efter vores opfattelse først virkelig interessant, når der ses på alle niveauer i organisationen fra ledelses- til assistentniveau.

Et andet vigtigt felt, som der arbejdes meget med i dag er læring såvel hos individer og i organisationer. Det er en udbredt opfattelse blandt såvel teoretikere som praktikere, at organisationer i dag næppe kan udvikle sig og i sidste ende overleve uden forekomsten af læring under en given form, og den lærende organisation er et begreb, som i vidt omfang har vundet indpas i moderne organisationer. 

I specialet ønsker vi at foretage en belysning af disse to fænomener, hjemmebaseret telearbejde og læring, og hvordan disse begreber relaterer sig til hinanden. Derfor vil specialet arbejde ud fra flg. problemstilling:

”Hvordan påvirkes betingelserne for læring ved indførelse af hjemmebaseret telearbejde i en organisation?”

Problemstillingen vil blive belyst empirisk udfra en undersøgelse af en udvalgt case i form af en organisation, der har implementeret hjemmebaseret telearbejde. Problemstillingens teoretiske fundament vil primært hvile på teorier om læring. 

Interviewguide

Formål: Hvordan er det at telearbejde.

Det er dig, der ved hvad det drejer sig om. Derfor skal du bare snakke løs, og så skal vi nok spørge, hvis vi gerne vil have dig til at snakke om noget bestemt.

1) En typisk arbejdsdag i hjemmet og på kontoret

Fortæl om en typisk arbejdsdag i hjemmet (arbejdstid/tidspunkt/opgaver/kommunikation) og på kontoret.

2) Årsagen til at du telearbejder

Hvorfor og hvordan har du fået en hjemmebaseret telearbejdsplads?

3) Samtaleemner (se næste side)

4) Baggrundsemner

· stillingsbetegnelse, uddannelse, anciennitet og funktion

· ændrede arbejdsopgaver i forbindelse med hjemmearbejdspladsen

· evaluering af telearbejdet

· antal kolleger der fysisk er placeret samme sted (adresse samt kontormiljø)

· antal kolleger der telearbejder

· lokalaftale (er den indgået – har vi fået den?)

· geninterview og kontakt per mail

Produktionsrelaterede IT-værktøjer

· computer
· programmel
· opkoblingsforbindelse
· telefonomstilling
Adgang til information

· informationer i digital form
· informationer i fysisk form
· andet fagligt materiale
Den ansattes selvbestemmelse 

· arbejdstid
· arbejdstidspunkt
· arbejdsopgaver
Støtte og respons fra ledelsen til medarbejderen (kommunikation)

· vejledning
· tilbagemelding
Fagligt formelt samarbejde

· strukturerede møder: F.eks. medarbejder-, eller planlægningssammenkomster med dagsorden.

· ustrukturede møder: F.eks. formøder eller informationsmøder uden dagsorden.

· projektarbejde: Udførelse af  arbejdsopgaver i samarbejde med andre medarbejdere.

Fagligt uformelt samarbejde

· problemløsning
· vidensudveksling
Socialt formelt  samarbejde

· kontaktflade
Socialt uformelt samarbejde

· Socialt samvær med kolleger
Kurser

Psykosociale faktorer 

Arbejdsmiljøbetingelser
Autonomi
Integration
Kooperation


Kontrol / indflydelse
Rolleklarhed
Engagement
Meningsfylde
Samarbejde
Social kontaktflade


I alt: 12
Pos.: 12  -  Neg.: 2
I alt: 8
Pos.: 3  -  Neg.: 6
I alt: 12
Pos.: 12  -  Neg.: 5
I alt: 12
Pos.: 12  -  Neg.: 0
I alt: 7
Pos.: 3  -  Neg.: 6
I alt: 3
Pos.: 0  -  Neg.: 3

                               Pos.: 7
Teknologi              I alt: 9
                               Neg.: 4
Positivt 

4, 5, 8

Negativt

10

Positivt 

1, 4, 5, 6, 11, 12

Negativt 

5, 7, 10
Positivt 

1, 5
Negativt

1, 7, 10

Pos.: 1, 4, 5, 6, 8, 11, 12

Neg.: 1, 5, 7, 10

                               Pos.: 12
Den ansattes

selvbestemmelse    I alt: 12 

                               Neg.: 2
Positivt

1, 2, 3, 4, 5, 6,

7, 8, 9, 10, 11, 12

Negativt

7
Negativt 

2 
Positivt 

1, 2, 3, 4, 5, 6,

8, 9, 10, 11, 12

Negativt 

7
Positivt

1, 2, 3, 4, 6, 7,

8, 9, 10, 11, 12
Positivt 

1, 8

Pos.: Alle!

Neg.: 2, 7

                               Pos.: 3
Støtte og respons   I alt: 6
                                Neg.: 3

Positivt 

1, 8, 10

Negativt 

2, 4
Positivt

1

Positivt 

1

Negativt 

5

Pos.: 1, 8, 10

Neg.: 2. 4. 5

                                Pos.: 3
Fagligt samarbejde I alt: 8
                                Neg.: 7
Positivt 

4, 5
Negativt 

5, 7, 11
Positivt 

4, 5, 10

Negativt 

1, 7

Positivt 

4

Negativt 

3, 7, 8
Negativt 

7, 10
Pos.: 4, 5, 10

Neg.: 1, 3, 5, 7, 8, 10, 11

                                Pos.: 2
Socialt samarbejde I alt: 4
                                Neg.: 2

Negativt 

1
Positivt 

9

Negativt 

2

Positivt 

8
Negativt 

2 
Pos.: 8, 9

Neg.: 1, 2

Tekniske kvalifikationskrav









Pos.: Alle!

Neg.: 7, 10
Pos.: 1, 8, 10

Neg.: 1, 2, 4, 5, 7, 11
Pos.: Alle (dog -7)

Neg.: 1, 2, 5, 7, 10
Pos.: Alle!
Pos.: 1, 4, 8

Neg.: 1, 3, 5, 7, 8,10
Neg.: 2, 7, 10


Forklaring til fortolkningsskema 2

Resultaterne fra singlecaseanalyserne er sammenfattet i fortolkningsskema 2. Sammenfatningen af singlecaseanalyserne i fortolkningsskema 2 er udgangspunktet for den multiple caseanalyse. Ligeledes skal fortolkningsskema 2 også skabe et overblik i forbindelse med registreringen af typologier.

Hvis casene har oplevet en ændring af en arbejdsmiljøbetingelse, der har haft betydning for en meningsbærende variabel under de psykosociale faktorer, er casens nummer blevet skrevet i det respektive felt i fortolkningsskema 2. Indenfor det enkelte felt er casenes nummer også blevet kategoriseret i forhold til, om der har været tale om en positiv eller negativ betydning. Casenes numre kan optræde i et felt med både en negativ og en positiv betydning, hvis ændringen i den respektive arbejdsmiljøbetingelse har resulteret i både en positiv og en negativ betydning.

Vi har opsummeret casenes numre kolonne- og rækkevis. I hver kolonne er der øverst opsummeret hvor mange cases, der har oplevet en betydning. Ligeledes er der opsummeret, hvor mange der har oplevet henholdsvis en positiv og en negativ betydning. Derved er det muligt at se casenes oplevede betydninger relativt i forhold til, hvor stor en del af de andre cases der har oplevet en betydning for samme meningsbærende variabel. Nederst i hver kolonne er de enkelte cases numre blevet anført efter en positiv eller negativ betydning for den meningsbærende variabel. Denne anføring af casenes numre ser bort fra, hvilke arbejdsmiljøbetingelser betydningerne relaterer til og tager således kun hensyn til den positive eller negative karakter af betydningen. Samme opsummering og anføring er blevet foretaget ved rækkerne i fortolkningsskema 2. I dette tilfælde bliver der set bort fra, hvilken meningsbærende variabel ændringen har betydning for, og i stedet bliver der fokuseret på den negative og positive karakter af betydningen. Opsummeringen er sket i det første felt i rækken og anføringen af casenes nummer er sket i sidste felt i rækken. De felter der er markeret med gråt i fortolkningsskema 2, er de felter hvor ingen cases har oplevet en betydning.

Informationsteknologien har i dag en central rolle indenfor de fleste områder af arbejdslivet. De seneste 10 års samfundsudvikling har understreget denne tendens, og hjemmebaseret telearbejde er et af de nyeste skud på stammen. 

I undersøgelsen forstås hjemmebaseret telearbejde som en arbejdsorganisering, hvor en fastansat medarbejder arbejder fra sit hjem via en elektronisk opkobling til sin arbejdsplads i 20 - 60% af arbejdstiden. 

Det psykosociale arbejdsmiljø opfattes udfra en transaktionsforståelse, hvor individets møde med sine arbejdsmiljøbetingelser udløser et transaktionsresultat. Transaktionsresultatet skal forstås udfra tre psykosociale faktorer; autonomi, integration og kooperation. 

Grundlaget for undersøgelsen er 12 personer som alle har hjemmebaseret telearbejde i danske kommuner og amter. Først er personerne blevet analyseret isoleret fra hinanden udfra den samme teoretiske ramme. Efterfølgende er de blevet analyseret i forhold til hinanden for at finde ligheder i personernes oplevelser. 

Udfra den samlede analyse konkluderes det, at hjemmebaseret telearbejde har haft positiv betydning for de to psykosociale faktorer autonomi og integration, hvorimod det har haft negativ betydning for den psykosociale faktor kooperation. Undersøgelsen konkluderer samlet set, at hjemmebaseret telearbejde har en positiv betydning for telearbejderens psykosociale arbejdsmiljø. 

Forfattere til undersøgelsen er: Stud. scient. adm. Finn Dybro Andersen, stud. scient. adm. Martin Vestergaard Madsen og stud. phil. Kristian Alstrup Jensen.

� I undersøgelsen anvendes begreberne ’ansat’ og ’medarbejder’, som dækkende over det samme.


� På det amerikanske arbejdsmarked i dag, hvor det anslås at ca. 25 mio. mennesker arbejder som ‘free agents’ altså uden en fast arbejdsgiver [Forskningsministeriet 1999c].


� Undersøgelsens præcise problemstilling bliver fastlagt i afsnit 1.6.


� Telearbejde skal her forstås som en bredere betegnelse end hjemmebaseret telearbejde. Forskellen ligger i, at telearbejde også kan omhandle arbejde, der udføres i telecentre eller mobilt telearbejde som fx sælgere.


� For en ydereligere gennemgang og diskussion af de forskellige telearbejdsbetegnelser se [Qvortrup i Samfundsøkonomen 1998:7f].


� En nærmere diskussion af definitionens konsekvenser foretages i afsnit 3.3.


� I USA er der andre begrundelser, mest pga. myndighedernes krav til forbedringer af trafiksituationen og de høje omkostninger til husleje for kontorarealer [Andersen 1997:108].


� Han omtales bl.a. i [Europa-Kommissionen 1998a:42].


� Det tilsvarende tal for telearbejde generelt (hjemmebaseret telearbejde, mobilarbejde og selvstændigt telearbejde) er 9 mio. mennesker.


� Det tilsvarende tal for telearbejde generelt (hjemmebaseret telearbejde, mobilarbejde og selvstændigt telearbejde) er 280.000 mennesker.


� Denne opfattelse blev bekræftet i en samtale med professor Lars Qvortrup d. 5/1-2000.


� Denne tilgang er overordnet kategoriseret indenfor en jobudviklingskontekst, men dette ligger dog også indenfor rammerne af en arbejdspsykologisk og organisationspsykologisk kontekst [Petersen 1984:19]. 


� Med internalisering af kontrol menes en overtagelse af organisationens (gruppens) normer omkring kontrol og gøre dem gyldige for en selv. Det vil i praksis sige, at det enkelte individ selv er i stand til at udføre kontrollen med det udførte arbejde uden en ekstern kontrolfunktion.


� Hermed menes hjemmebaseret telearbejde indenfor rammerne af det psykosociale arbejdsmiljø.


� Begrebet livsverden skal her forstås som: ”…verden, således som den mødes i dagliglivet og foreligger i direkte og umiddelbar oplevelse, uafhængig af og førend alle forklaringer” [Kvale 1997:63].


� Der er f.eks. stor forskel på at arbejde hjemmefra en dag om ugen og tre dage om ugen. 


� Der er en uddybende definition og argumentation herfor i afsnit 1.2.


� Det skal dog bemærkes, at disse medarbejdere typisk heller ikke benyttede 20% af deres samlede arbejdstid på hjemmebaseret telearbejde, så det er nærmere den samlede 20% grænse der har udelukket dem.


� Eksempelvis er kommunale og amtslige organisationer underlagt forvaltnings- og offentlighedsloven, og skal således fungere efter de samme juridiske regelsæt. 


� Vi havde dog taget kontakt til Arbejdsskadestyrelsen, hvor vi vidste at en større gruppe medarbejdere havde hjemmebaseret telearbejde. Trods flere henvendelser fik vi desværre aldrig svar fra Arbejdsskadestyrelsen på vores henvendelser. Desuden havde vi kontakt til en kommune, hvor hele IT-afdelingen havde telearbejdspladser. Desværre var der ingen af medarbejderne, der telearbejdede i over 20% af arbejdstiden.


� Høj-innovative virksomheder kan være virksomheder, der leverer IT-ydelser og vidensmæssige konsulentydelser


� Et eksempel på en personlighedsteori er Maslows behovshierarki [Maslow 1970].


� Et eksempel på en sådan teori kunne være anvendelse af et psykoanalytisk perspektiv i forbindelse med tolkningen af personernes udsagn [Kvale 1997:212].


� Case 1, 4, 5, 6, 8, 9 og 10


� Case 1, 2, 4 og 10


� Case 1, 4, 5, 6, 11 og 12


� Case 4, 6, 11 og 12


� Case 1, 2, 3, 4, 6, 9 og 11


� Case 3, 4, 5, 9, 10 og 11


� Case 1, 2, 3, 4, 5, 6, 8, 9, 10, 11 og 12


� Case 3, 5, 9, 10 og 11


� Case 5, 8, 9 og 12


� Case 1, 2, 5, 7 og 10


� Case 1, 7, 5 og 10


� Case 1, 2, 5 og 10


� Case 1, 2, 3, 4, 7, 8, 9, 10 , 11 og 12


� Case 1, 4, 8 og 11


� Case 1, 2, 3, 4, 7, 9, 10, 11 og 12


� Case 1, 3, 4, 5, 7, 8 og 10


� Case 1, 3, 5, 7, 8 og 10

